
ΜΕΡΟΣ Ι: ΕΘΝΙΚΟ ΣΤΡΑΤΗΓΙΚΟ ΠΛΑΙΣΙΟ ΑΝΑΦΟΡΑΣ – ΕΘΝΙΚΟ ΠΡΟΓΡΑΜΜΑ ΑΝΑΠΤΥΞΗΣ

ΚΕΦΑΛΑΙΟ Α – ΟΡΙΣΜΟΙ   

Άρθρο 1: 
Ορισμοί

Για την εφαρμογή του παρόντος μέρους Ι  νοούνται ως:

1. «Εθνικό Στρατηγικό Πλαίσιο Αναφοράς, εφεξής ΕΣΠΑ»: το έγγραφο που καταρτίζεται από το Υπουργείο Οικονομίας και Οικονομικών σε διάλογο µε την Επιτροπή των Ευρωπαϊκών Κοινοτήτων (εφεξής Επιτροπή) και το οποίο αποτελεί μέσο αναφοράς για την εκπόνηση του προγραμματισμού του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ) και του Ταμείου Συνοχής.

2. «Επιχειρησιακό Πρόγραμμα»: έγγραφο το οποίο υποβάλλεται από το Υπουργείο Οικονομίας και Οικονομικών και εγκρίνεται από την Επιτροπή και το οποίο καθορίζει µια αναπτυξιακή στρατηγική µε τη χρήση ενός συνεκτικού συνόλου προτεραιοτήτων, που θα επιτευχθεί µε τη συνδρομή ενός Ταμείου ή, στην περίπτωση του στόχου «Σύγκλιση» και ειδικότερα για τα Επιχειρησιακά Προγράμματα «Ενίσχυση της Προσπελασιμότητας» και «Περιβάλλον - Αειφόρος Ανάπτυξη», με τη συνδρομή του Ταμείου Συνοχής και του ΕΤΠΑ.

3. «Άξονας Προτεραιότητας»: μια από τις προτεραιότητες της στρατηγικής στο πλαίσιο Επιχειρησιακού Προγράμματος που έχει συγκεκριμένους μετρήσιμους στόχους και περιλαμβάνει ομάδα πράξεων οι οποίες σχετίζονται μεταξύ τους. 

4. «Πράξη»: έργο ή ομάδα έργων που επιλέγονται από τη διαχειριστική αρχή του οικείου επιχειρησιακού προγράμματος ή με ευθύνη της, σύμφωνα µε κριτήρια που καθορίζονται από την επιτροπή παρακολούθησης και υλοποιούνται από έναν ή περισσότερους δικαιούχους προκειμένου να επιτευχθούν οι στόχοι του άξονα προτεραιότητας µε τον οποίο σχετίζονται,

5. «Δικαιούχος»: δημόσιος ή ιδιωτικός οργανισμός, φορέας ή επιχείρηση, αρμόδιος για την έναρξη ή την έναρξη και υλοποίηση πράξεων. Στα πλαίσια των καθεστώτων ενίσχυσης δυνάμει του άρθρου 87 της συνθήκης, οι δικαιούχοι είναι δημόσιες ή ιδιωτικές επιχειρήσεις που εκτελούν μεμονωμένο έργο και λαμβάνουν δημόσια ενίσχυση,

6. «Ενδιάμεσος Φορέας»: κάθε δημόσιος ή ιδιωτικός φορέας ή υπηρεσία ο οποίος ενεργεί υπό την ευθύνη διαχειριστικής αρχής ή αρχής πιστοποίησης ή ο οποίος εκτελεί καθήκοντα για λογαριασμό μιας τέτοιας αρχής σε σχέση με δικαιούχους που υλοποιούν πράξεις,

7. «Παρατυπία»: κάθε παράβαση διάταξης του κοινοτικού δικαίου η οποία προκύπτει από πράξη ή παράλειψη οικονομικού φορέα και η οποία ζημιώνει ή ενδέχεται να ζημιώσει το γενικό προϋπολογισμό της Ευρωπαϊκής Ένωσης, με τον καταλογισμό στον κοινοτικό προϋπολογισμό αδικαιολόγητης δαπάνης.

8. «Κανονισμός»: ο υπ' αρ. 1083/06 Κανονισμός (Ε.Κ.) του Συμβουλίου της 11.7.2006 «περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (Ε.Κ.) αριθ. 1260/1999» που έχει δημοσιευθεί στην Επίσημη Εφημερίδα των Ευρωπαϊκών Κοινοτήτων.

9. «Εθνικό Πρόγραμμα Aνάπτυξης» (ΕΠΑ): έγγραφο για την αναπτυξιακή στρατηγική της χώρας σε συνάφεια με τα προγράμματα που συγχρηματοδοτούνται από την Ευρωπαϊκή Ένωση, το οποίο καταρτίζεται από το Υπουργείο Οικονομίας και Οικονομικών, εγκρίνεται από το Υπουργικό Συμβούλιο και προβλέπει χρηματοδότηση από εθνικούς πόρους .

10. «Εθνικό Αναπτυξιακό Πρόγραμμα»: έγγραφο, στο πλαίσιο του ΕΠΑ, για την αναπτυξιακή στρατηγική του υπουργείου ή της περιφέρειας, σε συνάφεια με τα προγράμματα που συγχρηματοδοτούνται από την Ευρωπαϊκή Ένωση, το οποίο καταρτίζεται από το αρμόδιο υπουργείο ή περιφέρεια εγκρίνεται από τον Υπουργό Οικονομίας και Οικονομικών και προβλέπει χρηματοδότηση  από εθνικούς πόρους.

11. «Ολοκληρωμένο Πληροφοριακό Σύστημα» εφεξής ΟΠΣ: το πληροφοριακό σύστημα του Υπουργείου Οικονομίας και Οικονομικών, όπου καταχωρούνται τα δεδομένα που αφορούν προγράμματα και δράσεις,  τις επενδύσεις του επενδυτικού νόμου και το Πρόγραμμα Δημοσίων Επενδύσεων.

ΚΕΦΑΛΑΙΟ Β - ΔΙΑΧΕΙΡΙΣΗ

Άρθρο 2: 
Εθνική Αρχή Συντονισμού

1. Η Γενική Διεύθυνση Αναπτυξιακού Προγραμματισμού, Περιφερειακής Πολιτικής και Δημοσίων Επενδύσεων του Υπουργείου Οικονομίας και Οικονομικών, εφεξής εθνική αρχή συντονισμού, είναι η αρχή που συντονίζει τον προγραμματισμό και την εφαρμογή των επιχειρησιακών προγραμμάτων του ΕΣΠΑ και καθοδηγεί τις διαχειριστικές αρχές με στόχο την εξασφάλιση της αποτελεσματικότητας και της νομιμότητας της διαχείρισης και της εφαρμογής των επιχειρησιακών προγραμμάτων. 

Η εθνική αρχή συντονισμού έχει τις ακόλουθες αρμοδιότητες:

(α) 
είναι ο κύριος συνομιλητής της χώρας με την Επιτροπή για θέματα του ΕΣΠΑ,

(β)
παρακολουθεί και συντονίζει τον  προγραμματισμό και την εφαρμογή του ΕΣΠΑ και των επιχειρησιακών προγραμμάτων του ΕΣΠΑ, μεριμνώντας ιδίως για τη συμβατότητά τους με τις εθνικές πολιτικές και τις πολιτικές και προτεραιότητες της Ευρωπαϊκής Ένωσης,

(γ)
έχει την ευθύνη για το σχεδιασμό του συστήματος διαχείρισης και ελέγχου (ΣΔΕ) σύμφωνα με το άρθρο 58 του Κανονισμού και την κοινοποίησή του στην Επιτροπή συνοδευόμενο από τη γνώμη συμμόρφωσης του άρθρου 71 του Κανονισμού. Εποπτεύει την αποτελεσματική εφαρμογή του και την προσαρμογή του ώστε να διασφαλίζεται η επίτευξη των στόχων του. Εκδίδει οδηγίες και παρέχει κατευθύνσεις σχετικές με, τη διαχείριση, την αξιολόγηση, τις επαληθεύσεις και κάθε δραστηριότητα που υπάγεται στην αποστολή των διαχειριστικών αρχών των επιχειρησιακών προγραμμάτων. Στις περιπτώσεις που διατυπωθούν συστάσεις αρμοδίων οργάνων για τροποποιήσεις του εγκεκριμένου ΣΔΕ, επεξεργάζεται προτάσεις καθώς και τις οικονομικές επιπτώσεις τους σε συνεργασία με την αρχή πιστοποίησης και τις υποβάλλει στον Υπουργό Οικονομίας και Οικονομικών  για την λήψη σχετικής απόφασης,

(δ)
συντονίζει τις διαχειριστικές αρχές και τους ενδιάμεσους φορείς διαχείρισης των επιχειρησιακών προγραμμάτων του ΕΣΠΑ και μεριμνά για την εφαρμογή των αποφάσεων, της διυπουργικής επιτροπής κοινοτικών προγραμμάτων η οποία συστάθηκε με το άρθρο 20 του ν.3483/2006 και της ετήσιας διάσκεψης προέδρων των επιτροπών παρακολούθησης των επιχειρησιακών προγραμμάτων,

(ε)
παρέχει οδηγίες και κατευθύνσεις για τη διενέργεια των αξιολογήσεων των επιχειρησιακών προγραμμάτων, σύμφωνα με τα προβλεπόμενα στα άρθρα 47 και 48 του Κανονισμού και στις διατάξεις εφαρμογής κάθε επιχειρησιακού προγράμματος. Επεξεργάζεται τα πορίσματα των αξιολογήσεων και παρέχει κατευθύνσεις στις διαχειριστικές αρχές σχετικά με την αναθεώρηση των επιχειρησιακών προγραμμάτων,

(στ)
μεριμνά για τη διασφάλιση της συμβατότητας των παρεμβάσεων με το εθνικό και κοινοτικό δίκαιο, ιδίως σε ό,τι αφορά την τήρηση των διατάξεων για τον ανταγωνισμό, τις δημόσιες συμβάσεις, την προστασία του περιβάλλοντος, την εξάλειψη των ανισοτήτων, την προώθηση της ισότητας μεταξύ ανδρών και γυναικών και της αρχής της μη διάκρισης και εισηγείται τη λήψη των κατάλληλων μέτρων για την αποτελεσματική εφαρμογή αυτών,

(ζ)
διαμορφώνει προτάσεις για την διαχείριση του εθνικού αποθεματικού  απροβλέπτων σύμφωνα με το άρθρο 51 του Κανονισμού,

(η)
διαμορφώνει και παρακολουθεί το πλαίσιο αρχών δημοσιότητας και πληροφόρησης για τα επιχειρησιακά προγράμματα που συγχρηματοδοτούνται από τα Διαρθρωτικά Ταμεία και το Ταμείο Συνοχής, προκειμένου να εξασφαλίζεται η ομοιογένεια, η συνοχή και ο συντονισμός των μέτρων δημοσιότητας και πληροφόρησης των επιχειρησιακών προγραμμάτων,

(θ)
συμμετέχει στις ετήσιες συναντήσεις των διαχειριστικών αρχών των επιχειρησιακών προγραμμάτων και της Επιτροπής που προβλέπονται στο άρθρο 68 του Κανονισμού,

(ι)
παρακολουθεί την τήρηση των δεσμεύσεων για την προσθετικότητα και παρέχει στην Επιτροπή τις απαιτούμενες πληροφορίες για την επαλήθευσή της, κατά τα προβλεπόμενα στο άρθρο 15 του Κανονισμού,

(ια)
συγκεντρώνει και υποβάλλει τα αναγκαία στοιχεία σχετικά με τη συμβολή των επιχειρησιακών προγραμμάτων που συγχρηματοδοτούνται από τα Ταμεία στην εφαρμογή του Εθνικού Προγράμματος Μεταρρυθμίσεων, προκειμένου να συμπεριληφθούν στην ετήσια έκθεση υλοποίησής του κατά τα προβλεπόμενα στο άρθρο 29 παρ 1 του Κανονισμού,

(ιβ)
συντάσσει τις εκθέσεις στρατηγικής παρακολούθησης του ΕΣΠΑ που προβλέπονται στις παρ. 2 και 3 του άρθρου 29 του Κανονισμού, σχετικά με τη συμβολή των επιχειρησιακών προγραμμάτων που συγχρημα​τοδοτούνται από τα Ταμεία στην επίτευξη των στόχων της πολιτικής για τη συνοχή όπως ορίζεται στη Συνθήκη, των στόχων των Ταμείων όπως ορίζονται στον Κανονισμό, των προτεραιοτήτων που διατυπώνονται στις στρατηγικές κατευθυντήριες γραμμές για τη συνοχή όπως προσδιορίζονται στο ΕΣΠΑ και του στόχου προώθησης της ανταγωνιστικότητας και της απασχόλησης, 

(ιγ)
διασφαλίζει σε συνεργασία με τις αρμόδιες εθνικές αρχές το συντονισμό μεταξύ της συνδρομής των διαφόρων Ταμείων, του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), του Ευρωπαϊκού Ταμείου Αλιείας (EΤΑ) και το συντονισμό μεταξύ των Ταμείων και των παρεμβάσεων της Ευρωπαϊκής Τράπεζας Επενδύσεων (ΕΤΕπ) και άλλων χρηματοδοτικών μέσων,

(ιδ)
μεριμνά για το συντονισμό του προγραμματισμού και της εφαρμογής των συγχρηματοδοτούμενων δράσεων κρατικών ενισχύσεων υποστηριζόμενη από την επιτροπή της παραγράφου 5 του άρθρου 9, 

(ιε)
εισηγείται σύστημα επιβεβαίωσης της διαχειριστικής επάρκειας δικαιούχων, σύμφωνα με το άρθρο 21 , παρέχει οδηγίες και εποπτεύει την ορθή και ενιαία εφαρμογή του. 

(ιστ)
μεριμνά για την τήρηση των κατανομών των δαπανών των επιχειρησιακών προγραμμάτων του ΕΣΠΑ στις προτεραιότητες της παραγράφου 3 του άρθρου 9 του Κανονισμού,   την παρακολούθηση της προόδου εφαρμογής τους και το συντονισμό τους με τις προτεραιότητες του  Εθνικού Προγράμματος Μεταρρύθμισης. Μεριμνά για την παρακολούθηση των πολιτικών για τη βιώσιμη αστική ανάπτυξη,

(ιζ)
διαμορφώνει σε συνεργασία με την αρχή πιστοποίησης τους κανόνες για την επιλεξιμότητα των δαπανών και εκδίδει οδηγίες για την υποστήριξη των διαχειριστικών αρχών και των δικαιούχων, 

(ιη)
παρέχει την απαραίτητη πληροφόρηση και εισηγείται προς τη διυπουργική επιτροπή των κοινοτικών προγραμμάτων που συστάθηκε με το άρθρο 20 του ν.3483/2006 και την διάσκεψη των προέδρων των επιτροπών παρακολούθησης των επιχειρησιακών προγραμμάτων ,

(ιθ)
υποστηρίζει την αποστολή και τις εργασίες της διάσκεψης των προέδρων των επιτροπών παρακολούθησης των επιχειρησιακών προγραμμάτων και εισηγείται σχετικά,

2. Για την αποτελεσματικότερη άσκηση των αρμοδιοτήτων που περιγράφονται στο στοιχείο (στ) της προηγούμενης παραγράφου, είναι δυνατή η αξιοποίηση των υπηρεσιών του Κέντρου Διεθνούς Ευρωπαϊκού και Οικονομικού Δικαίου (ΚΔΕΟΔ). 

3. Με απόφαση του Υπουργού Οικονομίας και Οικονομικών ρυθμίζονται τα θέματα που αφορούν τη διαχείριση, την πιστοποίηση δαπανών, τον έλεγχο και την εφαρμογή των επιχειρησιακών προγραμμάτων που εντάσσονται στο στόχο «Ευρωπαϊκή Εδαφική Συνεργασία» του  ΕΣΠΑ. Με όμοιες αποφάσεις εξειδικεύονται, εφόσον απαιτείται, όροι και ρυθμίσεις για τη διαχείριση, έλεγχο και υλοποίηση, δράσεων που χρηματοδοτούνται από τον Ευρωπαϊκό Οικονομικό Χώρο (ΕΟΧ) ή άλλες γραμμές του κοινοτικού προϋπολογισμού. 

4. Με κοινές αποφάσεις των Υπουργών Οικονομίας και Οικονομικών και των αρμόδιων κάθε φορά Υπουργών, δύναται να ρυθμίζονται θέματα εφαρμογής συγχρηματοδοτούμενων πράξεων των επιχειρησιακών προγραμμάτων του ΕΣΠΑ.

5. Με απόφαση Υπουργού Οικονομίας και Οικονομικών μπορεί να ρυθμίζεται κάθε σχετική με την άσκηση των αρμοδιοτήτων της εθνικής αρχής συντονισμού λεπτομέρεια. Με όμοια απόφαση δύνανται να προσδιορίζονται οι κανόνες για την επιλεξιμότητα δαπανών στα επιχειρησιακά προγράμματα του ΕΣΠΑ. 

Άρθρο 3: 
Διαχειριστική Αρχή

1. Η διαχείριση κάθε επιχειρησιακού προγράμματος του ΕΣΠΑ ασκείται μέσω ειδικής υπηρεσίας (διαχειριστική αρχή), η οποία λειτουργεί ή συνιστάται για τους σκοπούς αυτούς σύμφωνα με το άρθρο 5.

2. Η διαχειριστική αρχή είναι υπεύθυνη για τη διαχείριση και την υλοποίηση του επιχειρησιακού προγράμματος σύμφωνα με το σύστημα διαχείρισης και ελέγχου του εδαφίου (γ), της παραγράφου 1, του άρθρου 2 και την αρχή της χρηστής δημοσιονομικής διαχείρισης. Στο πλαίσιο αυτό η διαχειριστική αρχή:

(α)
επιλέγει τις προς χρηματοδότηση πράξεις σύμφωνα με τα κριτήρια που εφαρμόζονται στο επιχειρησιακό πρόγραμμα και διασφαλίζει τη συμμόρφωσή τους με τους ισχύοντες κοινοτικούς και εθνικούς κανόνες, καθ' όλη την περίοδο υλοποίησής τους,

(β) 
διενεργεί επαληθεύσεις κατά τα οριζόμενα στο άρθρο 7,

(γ)
διασφαλίζει τη συλλογή, και καταχώρηση στο ΟΠΣ των δεδομένων προγραμματισμού και υλοποίησης που απαιτούνται για τη χρηματοοικονομική διαχείριση, την παρακολούθηση, τις επαληθεύσεις, τους ελέγχους και την αξιολόγηση καθώς και των λογιστικών εγγραφών για κάθε πράξη στο πλαίσιο του επιχειρησιακού προγράμματος. Είναι υπεύθυνη για την ποιότητα και πληρότητα των στοιχείων που καταχωρούνται και μεριμνά για την καλή λειτουργία του ΟΠΣ σε σχέση με το επιχειρησιακό πρόγραμμα,

(δ) 
διασφαλίζει ότι οι δικαιούχοι και οι άλλοι φορείς που εμπλέκονται στην υλοποίηση πράξεων τηρούν είτε χωριστό λογιστικό σύστημα είτε επαρκή λογιστική κωδικοποίηση για όλες τις συναλλαγές που έχουν σχέση με την πράξη με την επιφύλαξη των εθνικών λογιστικών κανόνων, 

(ε) 
οργανώνει και παρακολουθεί τις αξιολογήσεις των επιχειρησιακών προγραμμάτων και διασφαλίζει ότι εκτελούνται σύμφωνα με τα προβλεπόμενα στο άρθρο 47 του Κανονισμού και λαμβάνει τα κατάλληλα μέτρα για την αξιοποίηση των συμπερασμάτων τους

(στ)
καθορίζει διαδικασίες για τη διασφάλιση της τήρησης όλων των εγγράφων σχετικά με τις δαπάνες και τους ελέγχους που απαιτούνται για τη διασφάλιση επαρκούς διαδρομής ελέγχου σύμφωνα με τις απαιτήσεις του άρθρου 90 του Κανονισμού. 

(ζ)
παρέχει στην αρχή πιστοποίησης όλες τις αναγκαίες πληροφορίες σχετικά με τις διαδικασίες και τις επαληθεύσεις που πραγματοποιούνται σε σχέση με κάθε δαπάνη, για σκοπούς πιστοποίησης,

(η)
παρακολουθεί την πορεία εφαρμογής του επιχειρησιακού προγράμματος και συντάσσει προτάσεις για αναθεώρησή του, τις οποίες υποβάλλει στην επιτροπή παρακολούθησης του επιχειρησιακού προγράμματος,

(θ)
συντάσσει και, μετά την έγκριση της επιτροπής παρακολούθησης, υποβάλλει στην Επιτροπή, τις ετήσιες και τελικές εκθέσεις σχετικά με την υλοποίηση του επιχειρησιακού προγράμματος,

(ι)
διασφαλίζει τη συμμόρφωση προς τις απαιτήσεις ενημέρωσης και δημοσιότητας που ορίζονται στο άρθρο 69 του Κανονισμού,

(ια)
υποβάλλει στην Επιτροπή τις απαιτούμενες για τα μεγάλα έργα πληροφορίες με βάση το άρθρο 40 του Κανονισμού,

(ιβ)
παρέχει στους δυνητικούς δικαιούχους σαφείς και λεπτομερείς πληροφορίες τουλάχιστον σχετικά με: 

(i) τους όρους επιλεξιμότητας τους οποίους πρέπει να πληρούν προκειμένου να ενταχθούν για χρηματοδότηση στο πλαίσιο επιχειρησιακού προγράμματος·

(ii) τις διαδικασίες για την εξέταση των αιτήσεων χρηματοδότησης και των σχετικών χρονικών περιόδων·

(iii) τα κριτήρια για την ένταξη των προς χρηματοδότηση πράξεων·

(iv) τους αρμόδιους σε εθνικό, περιφερειακό ή τοπικό επίπεδο, οι οποίοι μπορούν να παρέχουν πληροφορίες σχετικά με τα επιχειρησιακά προγράμματα.
Επιπροσθέτως, η διαχειριστική αρχή ενημερώνει τους δυνητικούς δικαιούχους ότι ο τίτλος των πράξεων, οι δικαιούχοι και το ποσό της δημόσιας χρηματοδότησης που χορηγείται θα αποτελέσει αντικείμενο δημοσιοποίησης, 

(ιγ)
εξετάζει τη διαχειριστική επάρκεια των δικαιούχων σύμφωνα με το άρθρο 21, πριν ληφθεί η απόφαση ένταξης της πράξης στο επιχειρησιακό πρόγραμμα, 

(ιδ)
προβαίνει σε εξέταση των σταδίων εξέλιξης δημοσίων συμβάσεων και ιδίως κατά τη διαδικασία διακήρυξης, ανάθεσης και τροποποίησης σύμβασης. Η διαχειριστική αρχή εκφράζει τη σύμφωνη γνώμη της εντός δέκα (10) εργασίμων ημερών και η οποία αποτελεί όρο για τη χρηματοδότηση της πράξης σύμφωνα με τα οριζόμενα στο άρθρο 19. Η διαχειριστική αρχή κοινοποιεί άμεσα τα τεύχη διακήρυξης δημοσίων συμβάσεων προϋπολογισμού άνω των πέντε (5) εκατομμυρίων ευρώ, στην εθνική αρχή συντονισμού,

(ιε)
συνεργάζεται με την εθνική αρχή συντονισμού και την Επιτροπή και παρέχει σε αυτές κάθε πληροφορία που ζητείται,

(ιστ) 
υποστηρίζει την αποστολή και τις εργασίες της επιτροπής παρακολούθησης και παρέχει σε αυτή τα απαιτούμενα έγγραφα και πληροφορίες, τα οποία καθιστούν δυνατή την παρακολούθηση της ποιότητας υλοποίησης του επιχειρησιακού προγράμματος σε σχέση με τους στόχους του,

(ιζ)
προβαίνει στην ακύρωση μέρους ή του συνόλου της κοινοτικής συνεισφοράς της πράξης η οποία επιβάλλεται βάσει πορίσματος επαλήθευσης ή πορίσματος ελέγχου, 

(ιη)
εισηγείται στον αρμόδιο Υπουργό για την έκδοση απόφασης ανάκτησης αχρεωστήτως καταβληθέντων ποσών τα οποία διαπιστώνονται βάσει των επαληθεύσεων που διενεργεί.

3. Με κοινή απόφαση του Υπουργού Οικονομίας και Οικονομικών και του καθ΄ ύλην αρμόδιου Υπουργού, δύνανται να συγκροτούνται επιτροπές ή ομάδες εργασίας και να ορίζονται εμπειρογνώμονες ή/και αξιολογητές στο πλαίσιο ενεργειών τεχνικής υποστήριξης του άρθρου 18, για την υποβοήθηση του έργου των διαχειριστικών αρχών ή της εθνικής αρχής συντονισμού ή της αρχής πιστοποίησης. Με απόφαση του Υπουργού Οικονομίας και Οικονομικών καθορίζονται το είδος των αμειβόμενων επιτροπών ή ομάδων εργασίας, το πλαίσιο και τα ανώτατα όρια της αποζημίωσης των μελών των ως άνω επιτροπών ή ομάδων εργασίας, των εμπειρογνωμόνων και των αξιολογητών κατά παρέκκλιση των διατάξεων του άρθρου 17 παρ. 2 και 3 του Ν.3205/2003 (ΦΕΚ 297 Α'). Με την ίδια απόφαση καθορίζονται τα έξοδα μετακίνησης, διαμονής και εκτός έδρας αποζημίωσης των μελών των επιτροπών ή ομάδων εργασίας, των εμπειρογνωμόνων και των αξιολογητών κατά παρέκκλιση των κείμενων διατάξεων.

4. Στην περίπτωση που η ειδική υπηρεσία διαχείρισης είναι και δικαιούχος στο πλαίσιο του επιχειρησιακού προγράμματος, οι ρυθμίσεις για τις επαληθεύσεις που αναφέρονται στο άρθρο 7 του παρόντος θα πρέπει να διασφαλίζουν επαρκή διάκριση αρμοδιοτήτων στο εσωτερικό της.

Άρθρο 4: 
Ενδιάμεσοι Φορείς Διαχείρισης

1. Με κοινή απόφαση των καθ΄ ύλην αρμόδιων Υπουργών δύναται να ορίζονται ένας ή περισσότεροι ενδιάμεσοι φορείς διαχείρισης οι οποίοι αναλαμβάνουν την άσκηση μέρους των αρμοδιοτήτων της διαχειριστικής αρχής επιχειρησιακού προγράμματος σε σχέση με δικαιούχους που εκτελούν πράξεις για λογαριασμό και υπό την ευθύνη της. Με όμοια απόφαση, ο ενδιάμεσος φορέας αναλαμβάνει αρμοδιότητες διαχείρισης και υλοποίησης δράσεων συνολικής επιχορήγησης, κατά τα οριζόμενα στον άρθρο 42 του Κανονισμού.

Στην ως άνω απόφαση καθορίζονται:

(α)
ο φορέας ο οποίος αναλαμβάνει τη διαχείριση δράσεων του οικείου επιχειρησιακού προγράμματος,

(β)
οι δράσεις που αναλαμβάνονται και ο αντίστοιχος προϋπολογισμός αυτών,

(γ)
οι αρμοδιότητες διαχείρισης που ανατίθενται με την αναγκαία εξειδίκευση ανάλογα με το είδος των δράσεων, 

(δ)
οι υποχρεώσεις του ενδιάμεσου φορέα και της διαχειριστικής αρχής,

(ε)
το αρμόδιο για την ένταξη των πράξεων όργανο.

Με την ίδια απόφαση δύναται να ρυθμίζεται κάθε αναγκαία λεπτομέρεια σχετικά την άσκηση των αρμοδιοτήτων που αναλαμβάνει ο φορέας. Με απόφαση του Υπουργού Οικονομίας και Οικονομικών ορίζεται ο τύπος και το περιεχόμενο της απόφασης ορισμού ενδιάμεσου φορέα διαχείρισης. 

2. Ως ενδιάμεσος φορέας διαχείρισης δύναται να οριστεί δημόσια υπηρεσία ή άλλο νομικό πρόσωπου του δημόσιου τομέα, το οποίο ασκεί τις αρμοδιότητες διαχείρισης βάσει αποκλειστικού δικαιώματος που του παρέχεται δυνάμει νομοθετικής ή κανονιστικής ρυθμίσεως. 

Σε κάθε άλλη περίπτωση ο ενδιάμεσος φορέας διαχείρισης επιλέγεται μετά από διαγωνιστική διαδικασία. Στην περίπτωση που ο ενδιάμεσος φορέας επιλέγεται μετά από διαγωνιστική διαδικασία  απαιτείται σύναψη σύμβασης ανάθεσης. 

3. Στην περίπτωση που ο ενδιάμεσος φορέας διαχείρισης είναι και δικαιούχος πράξεων των οποίων η διαχείριση του έχει ανατεθεί, οι ρυθμίσεις για τις επαληθεύσεις που αναφέρονται στο άρθρο 7 του παρόντος θα πρέπει να διασφαλίζουν επαρκή διάκριση αρμοδιοτήτων στο εσωτερικό του.

4. Ο ενδιάμεσος φορέας διαχείρισης που ευθύνεται για τη διαχείριση συνολικής επιχορήγησης παρέχει εγγυήσεις για τη φερεγγυότητα και ικανότητά του στο σχετικό πεδίο καθώς επίσης όσον αφορά τη διοικητική και την οικονομική διαχείριση. Ο φορέας αυτός κατά κανόνα, εδρεύει ή εκπροσωπείται στην ή στις περιφέρειες που καλύπτονται από το επιχειρησιακό πρόγραμμα κατά τη στιγμή του ορισμού του.

5. Η διαχειριστική αρχή του επιχειρησιακού προγράμματος συντονίζει και εποπτεύει την άσκηση των αρμοδιοτήτων των ενδιάμεσων φορέων και έχει την τελική ευθύνη έναντι της Επιτροπής.

6. Οι ρυθμίσεις του παρόντος νόμου για τη διαχειριστική αρχή εφαρμόζονται αναλόγως και στους ενδιάμεσους φορείς διαχείρισης.

Άρθρο 5:
Ειδικές Υπηρεσίες 

1. (α) Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών και του καθ΄ύλην αρμόδιου Υπουργού αναδιαρθρώνονται ή συγχωνεύονται, οι υφιστάμενες ειδικές υπηρεσίες που συστάθηκαν δυνάμει του ν.2860/2000, προκειμένου να αναλάβουν και αρμοδιότητες συντονισμού της εφαρμογής ή/και διαχείρισης ή/και  εφαρμογής πράξεων, των επιχειρησιακών προγραμμάτων του ΕΣΠΑ, του προγράμματος Αγροτικής Ανάπτυξης, του επιχειρησιακού προγράμματος Αλιείας καθώς και αρμοδιότητες διαχείρισης των εθνικών αναπτυξιακών προγραμμάτων. 

(β) Με όμοια απόφαση δύναται να συνιστώνται στα καθ’ ύλην αρμόδια Υπουργεία ειδικές υπηρεσίες για τον συντονισμό των πολιτικών ή/και της εφαρμογής πράξεων που συγχρηματοδοτούνται από τα επιχειρησιακά προγράμματα του ΕΣΠΑ του προγράμματος Αγροτικής Ανάπτυξης και του επιχειρησιακού προγράμματος Αλιείας. 

(γ) Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών, μπορεί να καταργούνται ή να αναδιαρθρώνονται οργανικές μονάδες της Γενικής Διεύθυνσης Αναπτυξιακού Προγραμματισμού, Περιφερειακής Πολιτικής και Δημοσίων Επενδύσεων του Υπουργείου Οικονομίας και Οικονομικών, να μεταφέρονται από αυτήν σε άλλη υπηρεσία του ιδίου Υπουργείου οργανικές μονάδες ή αρμοδιότητές τους και να μεταφέρονται σε αυτήν οργανικές μονάδες ή αρμοδιότητες  από άλλη υπηρεσία του ιδίου Υπουργείου.

(δ) Στις αποφάσεις των περ. (α) και (β) προσδιορίζονται η δομή, η οργάνωση και η εποπτεία των ανωτέρω ειδικών υπηρεσιών που αναδιαρθρώνονται ή συνιστώνται ή συγχωνεύονται, εξειδικεύονται οι αρμοδιότητές τους, ο αριθμός και η σύνθεση του προσωπικού τους κατά κατηγορία, καθώς και κάθε άλλη λεπτομέρεια. Οι ειδικές υπηρεσίες οργανώνονται σε μονάδες και λογίζονται για τη συγκρότηση της υπερκείμενης οργανικής μονάδας, ως διευθύνσεις και τμήματα. Οι ειδικές υπηρεσίες υπάγονται στο Γενικό ή Ειδικό γραμματέα του οικείου Υπουργείου ή Περιφέρειας, Με την ίδια απόφαση μπορεί να ορίζεται ότι η ειδική υπηρεσία συγκροτείται ως ενιαίος διοικητικός τομέας, τον οποίο εποπτεύει μετακλητός ειδικός γραμματέας με βαθμό Β' της κατηγορίας ειδικών θέσεων. Για τη στελέχωση των ειδικών υπηρεσιών εφαρμόζονται τα προβλεπόμενα στο άρθρο 17.

2. Οι αρμοδιότητες της εθνικής αρχής συντονισμού του άρθρου 2, ασκούνται από ειδικές υπηρεσίες του Υπουργείου Οικονομίας και Οικονομικών.

3. Οι κάτωθι ειδικές υπηρεσίες οι οποίες συστάθηκαν δυνάμει του ν.2860/00, ασκούν αρμοδιότητες διαχειριστικής αρχής για τα επιχειρησιακά προγράμματα του ΕΣΠΑ: 

(α) η διαχείριση του επιχειρησιακού προγράμματος «Ενίσχυση της Προσπελασιμότητας» ασκείται από την ειδική υπηρεσία διαχείρισης του επιχειρησιακού προγράμματος «Οδικοί Άξονες, Λιμένες, Αστική Ανάπτυξη» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του επιχειρησιακού προγράμματος «Ενίσχυση της Προσπελασιμότητας»,  

(β) η διαχείριση του επιχειρησιακού προγράμματος «Περιβάλλον-Αειφόρος Ανάπτυξη» ασκείται από την ειδική υπηρεσία διαχείρισης του επιχειρησιακού προγράμματος «Περιβάλλον» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του επιχειρησιακού προγράμματος «Περιβάλλον-Αειφόρος Ανάπτυξη».  

(γ)η διαχείριση του επιχειρησιακού προγράμματος «Ανταγωνιστικότητα και Επιχειρηματικότητα» ασκείται από την ειδική υπηρεσία διαχείρισης του επιχειρησιακού προγράμματος «Ανταγωνιστικότητα» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του επιχειρησιακού προγράμματος «Ανταγωνιστικότητα και Επιχειρηματικότητα».  

(δ) η διαχείριση του επιχειρησιακού προγράμματος «Ψηφιακή Σύγκλιση» ασκείται από την ειδική υπηρεσία διαχείρισης του επιχειρησιακού προγράμματος «Κοινωνία της Πληροφορίας» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του επιχειρησιακού προγράμματος «Ψηφιακή Σύγκλιση».  

(ε) η διαχείριση του επιχειρησιακού προγράμματος «Ανάπτυξη Ανθρώπινου Δυναμικού» ασκείται από την ειδική υπηρεσία διαχείρισης του επιχειρησιακού προγράμματος «Απασχόληση και Επαγγελματική Κατάρτιση» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του επιχειρησιακού προγράμματος «Ανάπτυξη Ανθρώπινου Δυναμικού».  

(στ) η διαχείριση του επιχειρησιακού προγράμματος «Εκπαίδευση και Δια Βίου Μάθηση» ασκείται από την ειδική υπηρεσία διαχείρισης του επιχειρησιακού προγράμματος «Εκπαίδευση και Αρχική Επαγγελματική Κατάρτιση» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του επιχειρησιακού προγράμματος «Εκπαίδευση και Δια Βίου Μάθηση». 

(ζ) η διαχείριση των περιφερειακών επιχειρησιακών προγραμμάτων: «Μακεδονία-Θράκη», «Θεσσαλία-Στερεά Ελλάδα-Ήπειρος», «Δυτική Ελλάδα-Πελοπόννησος-Ιόνια Νησιά», «Αττική», «Κρήτη και Νησιά Αιγαίου». ασκείται από την ειδική υπηρεσία διαχείρισης και παρακολούθησης του Ταμείου Συνοχής 2000-2006, η οποία μετονομάζεται σε ειδική υπηρεσία διαχείρισης των «Περιφερειακών Επιχειρησιακών Προγραμμάτων του ΕΣΠΑ»,

(η) η διαχείριση των επιχειρησιακών προγραμμάτων που εντάσσονται στο στόχο «Ευρωπαϊκή Εδαφική Συνεργασία» ασκείται από την ειδική υπηρεσία διαχείρισης προγραμμάτων της κοινοτικής πρωτοβουλίας  «Ιnterreg» του ΚΠΣ 2000-2006, η οποία μετονομάζεται σε ειδική υπηρεσία διαχείρισης των επιχειρησιακών προγραμμάτων του στόχου «Ευρωπαϊκή Εδαφική Συνεργασία».    

4. Στο Υπουργείο Εσωτερικών Δημόσιας Διοίκησης και Αποκέντρωσης συνιστάται ειδική υπηρεσία για τη διαχείριση του επιχειρησιακού προγράμματος «Βελτίωση Διοικητικής Ικανότητας Δημόσιας Διοίκησης». 

5. Στο Υπουργείο Οικονομίας και Οικονομικών, στη Γενική Γραμματεία Επενδύσεων και Ανάπτυξης, Γενική Διεύθυνση Αναπτυξιακού Προγραμματισμού, Περιφερειακής Πολιτικής και Δημοσίων Επενδύσεων συνιστάται ειδική υπηρεσία για τη διαχείριση του «Εθνικού Προγράμματος Ανάπτυξης», με αντικείμενο το σχεδιασμό και τη διαχείριση του «Εθνικού Προγράμματος Ανάπτυξης» και το συντονισμό του προγραμματισμού, της διαχείρισης και της εφαρμογής των εθνικών αναπτυξιακών προγραμμάτων υπουργείων και περιφερειών  σύμφωνα με την αρχή της χρηστής δημοσιονομικής διαχείρισης. 

6. Για τις κατωτέρω ειδικές υπηρεσίες, οι οποίες συστάθηκαν δυνάμει του ν.2860/00 ρυθμίζονται τα ακόλουθα:

(α)  Οι ειδικές υπηρεσίες διαχείρισης των «Περιφερειακών Επιχειρησιακών Προγραμμάτων» του ΚΠΣ 2000-2006, οι οποίες συστάθηκαν σε κάθε περιφέρεια, ασκούν καθήκοντα ενδιαμέσου φορέα διαχείρισης κατά τα οριζόμενα στο άρθρο 4. Κάθε μία από τις ανωτέρω ειδικές υπηρεσίες αναλαμβάνει για κατηγορίες πράξεων που υλοποιούνται στην αντίστοιχη περιφέρεια τις ακόλουθες αρμοδιότητες της παραγράφου 2 του άρθρου 3:

(i)
επιλέγει τις προς χρηματοδότηση πράξεις σύμφωνα με τα κριτήρια που εφαρμόζονται στο επιχειρησιακό πρόγραμμα και διασφαλίζει τη συμμόρφωσή τους με τους ισχύοντες κοινοτικούς και εθνικούς κανόνες, καθ' όλη την περίοδο υλοποίησής τους,

(ii) 
διενεργεί επαληθεύσεις κατά τα οριζόμενα στο άρθρο 7,

(iii)
διασφαλίζει τη συλλογή, και καταχώρηση στο ΟΠΣ των δεδομένων προγραμματισμού και υλοποίησης που απαιτούνται για τη χρηματοοικονομική διαχείριση, την παρακολούθηση, τις επαληθεύσεις, τους ελέγχους και την αξιολόγηση καθώς και των λογιστικών εγγραφών για κάθε πράξη στο πλαίσιο του επιχειρησιακού προγράμματος. Είναι υπεύθυνη για την ποιότητα και πληρότητα των στοιχείων που καταχωρούνται και μεριμνά για την καλή λειτουργία του ΟΠΣ σε σχέση με το επιχειρησιακό πρόγραμμα,

(iv) 
διασφαλίζει ότι οι δικαιούχοι και οι άλλοι φορείς που εμπλέκονται στην υλοποίηση πράξεων τηρούν είτε χωριστό λογιστικό σύστημα είτε επαρκή λογιστική κωδικοποίηση για όλες τις συναλλαγές που έχουν σχέση με την πράξη με την επιφύλαξη των εθνικών λογιστικών κανόνων. 

(v) 
καθορίζει διαδικασίες για τη διασφάλιση της τήρησης όλων των εγγράφων σχετικά με τις δαπάνες και τους ελέγχους που απαιτούνται για τη διασφάλιση επαρκούς διαδρομής ελέγχου σύμφωνα με τις απαιτήσεις του άρθρου 90 του Κανονισμού. 

(vi)
διασφαλίζει τη συμμόρφωση προς τις απαιτήσεις ενημέρωσης και δημοσιότητας που ορίζονται στο άρθρο 69 του Κανονισμού,

(vii)
υποβάλλει στην Επιτροπή τις απαιτούμενες για τα μεγάλα έργα πληροφορίες με βάση το άρθρο 40 του Κανονισμού,

(viii)
παρέχει στους δυνητικούς δικαιούχους σαφείς και λεπτομερείς πληροφορίες τουλάχιστον σχετικά με: 

· τους όρους επιλεξιμότητας τους οποίους πρέπει να πληρούν προκειμένου να ενταχθούν για χρηματοδότηση στο πλαίσιο επιχειρησιακού προγράμματος·

· τις διαδικασίες για την εξέταση των αιτήσεων χρηματοδότησης και των σχετικών χρονικών περιόδων·

· τα κριτήρια για την ένταξη των προς χρηματοδότηση πράξεων·

· τους αρμόδιους σε περιφερειακό ή τοπικό επίπεδο, οι οποίοι μπορούν να παρέχουν πληροφορίες σχετικά με τα επιχειρησιακά προγράμματα.
Επιπροσθέτως, η ειδική υπηρεσία ενημερώνει τους δυνητικούς δικαιούχους ότι ο τίτλος των πράξεων, οι δικαιούχοι και το ποσό της δημόσιας χρηματοδότησης που χορηγείται θα αποτελέσει αντικείμενο δημοσιοποίησης. 

(ix)
εξετάζει τη διαχειριστική επάρκεια των σύμφωνα με το άρθρο 21, πριν ληφθεί η απόφαση ένταξης της πράξης στο επιχειρησιακό πρόγραμμα, 

(x)
προβαίνει σε εξέταση των σταδίων εξέλιξης δημοσίων συμβάσεων και ιδίως κατά τη διαδικασία διακήρυξης, ανάθεσης και τροποποίησης σύμβασης. Η ειδική υπηρεσία εκφράζει τη σύμφωνη γνώμη της εντός δέκα (10) εργασίμων ημερών και η οποία αποτελεί όρο για τη χρηματοδότηση της πράξης σύμφωνα με τα οριζόμενα στο άρθρο 19. Η ειδική υπηρεσία κοινοποιεί άμεσα τα τεύχη διακήρυξης δημοσίων συμβάσεων προϋπολογισμού άνω των πέντε (5) εκατομμυρίων ευρώ, στην εθνική αρχή συντονισμού,

(xi) 
υποστηρίζει την αποστολή και τις εργασίες της επιτροπής παρακολούθησης και παρέχει σε αυτή τα απαιτούμενα έγγραφα και πληροφορίες, τα οποία καθιστούν δυνατή την παρακολούθηση της ποιότητας υλοποίησης του επιχειρησιακού προγράμματος σε σχέση με τους στόχους του,

(xii)
προβαίνει στην ακύρωση μέρους ή του συνόλου της κοινοτικής συνεισφοράς της πράξης η οποία επιβάλλεται βάσει πορίσματος επαλήθευσης ή πορίσματος ελέγχου, 

Με την κοινή υπουργική απόφαση της παραγράφου 1 του άρθρου 4 προσδιορίζονται οι κατηγορίες πράξεων και εξειδικεύονται οι λεπτομέρειες άσκησης των αρμοδιοτήτων που αναλαμβάνονται. Με την ίδια απόφαση καθορίζονται οι  υποχρεώσεις των ειδικών αυτών υπηρεσιών για τις λοιπές αρμοδιότητες του εδαφίου 2 του άρθρου 3.  

(β) Η ειδική υπηρεσία διαχείρισης του επιχειρησιακού προγράμματος «Σιδηρόδρομοι- Αεροδρόμια-Αστικές Συγκοινωνίες» του ΚΠΣ 2000-2006, η οποία συστάθηκε στο Υπουργείο Μεταφορών και Επικοινωνιών ασκεί καθήκοντα ενδιαμέσου φορέα διαχείρισης κατά τα οριζόμενα στο άρθρο 4.

(γ) Η ειδική υπηρεσία διαχείρισης του επιχειρησιακού προγράμματος «Υγεία-Πρόνοια» του ΚΠΣ 2000-2006, η οποία συστάθηκε στο Υπουργείο Υγείας και Κοινωνικής Αλληλεγγύης, ασκεί καθήκοντα στρατηγικού σχεδιασμού και συντονισμού της εφαρμογής των πράξεων του τομέα υγείας-πρόνοιας των επιχειρησιακών προγραμμάτων του ΕΣΠΑ και καθήκοντα ενδιάμεσου φορέα διαχείρισης κατά τα οριζόμενα στο άρθρο 4.

(δ) Η ειδική υπηρεσία διαχείρισης του επιχειρησιακού προγράμματος «Πολιτισμός» του ΚΠΣ 2000-2006, ασκεί καθήκοντα συντονισμού της εφαρμογής των πράξεων του τομέα πολιτισμού των επιχειρησιακών προγραμμάτων του ΕΣΠΑ και καθήκοντα διαχείρισης του εθνικού αναπτυξιακού προγράμματος του Υπουργείου Πολιτισμού. 

(ε) Η ειδική υπηρεσία συντονισμού και παρακολούθησης δράσεων ΕΚΤ του ΚΠΣ 2000-2006, ασκεί τις αρμοδιότητές της και για την προγραμματική περίοδο 2007-2013,

(στ) Η ειδική υπηρεσία διαχείρισης του επιχειρησιακού προγράμματος ΚΠ Equal του ΚΠΣ 2000-2006, ασκεί καθήκοντα ενδιαμέσου φορέα διαχείρισης κατά τα οριζόμενα στο άρθρο 4,

(η) Η ειδική υπηρεσία διαχείρισης του επιχειρησιακού προγράμματος ΚΠ Urban του ΚΠΣ 2000-2006, καταργείται μετά την έκδοση της κοινής Υπουργικής απόφασης οργάνωσης και προσδιορισμού αρμοδιοτήτων της ειδικής υπηρεσίας της παραγράφου 3(ζ) του παρόντος άρθρου. Οι αρμοδιότητες της ειδικής υπηρεσίας διαχείρισης του επιχειρησιακού προγράμματος ΚΠ Urban του ΚΠΣ 2000-2006, αναλαμβάνονται από την ειδική υπηρεσία της παραγράφου 3(ζ)  του παρόντος άρθρου.

(θ) Οι ειδικές υπηρεσίες εφαρμογής που λειτουργούν στα Υπουργεία Εσωτερικών Δημόσιας Διοίκησης και Αποκέντρωσης, Απασχόλησης και Κοινωνικής Προστασίας και Εθνικής Παιδείας και Θρησκευμάτων ασκούν τις αρμοδιότητές τους και για τα επιχειρησιακά προγράμματα του ΕΣΠΑ.

7. (α) Η διαχείριση του προγράμματος «Αγροτική Ανάπτυξη» που χρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης για την περίοδο 2007-2013 ασκείται από την ειδική υπηρεσία διαχείρισης του επιχειρησιακού προγράμματος «Αγροτική Ανάπτυξη -Ανασυγκρότηση της Υπαίθρου» του ΚΠΣ 2000-2006, η οποία μετονομάζεται σε ειδική υπηρεσία διαχείρισης του προγράμματος «Αγροτική Ανάπτυξη».   

(β) Η διαχείριση του επιχειρησιακού προγράμματος «Αλιεία» 2007-2013 που χρηματοδοτείται από το Ευρωπαϊκό Ταμείο Αλιείας για την περίοδο 2007-2013, ασκείται από την ειδική υπηρεσία διαχείρισης του επιχειρησιακού προγράμματος «Αλιεία» του ΚΠΣ 2000-2006. 

(γ) Η ειδική  υπηρεσία διαχείρισης του επιχειρησιακού προγράμματος ΚΠ Leader +, η ειδική υπηρεσία εφαρμογής συγχρηματοδοτούμενων ενεργειών από το ΕΓΤΠΕ-Π και η ειδική υπηρεσία συντονισμού και παρακολούθησης δράσεων του ΕΓΤΠΕ-Π, οι οποίες συστάθηκαν δυνάμει του Ν. 2860/00, ασκούν καθήκοντα φορέα σύμφωνα με την παράγραφο 4, του άρθρου 29.

(δ) Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης,  Οικονομίας και Οικονομικών και του Υπουργού Αγροτικής Ανάπτυξης και Τροφίμων,  η "αρχή διαχείρισης εγγράφου προγραμματισμού αγροτικής ανάπτυξης» που συστάθηκε βάσει του ν.2892/2001 (ΦΕΚ Α 46,9-3-01), αναδιαρθρώνεται ως ειδική υπηρεσία προκειμένου να αναλάβει καθήκοντα φορέα σύμφωνα με την παράγραφο 4, του άρθρου 29.

8. Μέχρι τις 31 Ιανουαρίου εκάστου έτους, οι ειδικές υπηρεσίες υποβάλλουν στον εποπτεύοντα γενικό ή ειδικό γραμματέα, ετήσιο προγραμματισμό των ενεργειών τους με ποσοτικούς και ποιοτικούς στόχους, Με απόφαση του Υπουργού Οικονομίας και Οικονομικών προσδιορίζεται το περιεχόμενο του ετήσιου προγράμματος ενεργειών των ειδικών υπηρεσιών και κάθε σχετική λεπτομέρεια.

9. Με απόφαση του Υπουργού Οικονομίας και Οικονομικών, το προσωπικό των εποπτευόμενών του ειδικών υπηρεσιών και υπηρεσιών που ασκούν καθήκοντα ενδιαμέσου φορέα διαχείρισης σύμφωνα με το άρθρο 4, δύναται να μετακινείται στην ίδια ή σε άλλη υπηρεσία του Υπουργείου Οικονομίας και Οικονομικών, εφόσον έχει παρέλθει πενταετία στο ίδιο αντικείμενο, κατά παρέκκλιση των κείμενων διατάξεων.

10. Με απόφαση του Υπουργού Οικονομίας και  Οικονομικών εγκρίνεται κανονισμός λειτουργίας των ειδικών υπηρεσιών του παρόντος νόμου, ο οποίος καταρτίζεται με μέριμνα της ΜΟΔ αε  προκειμένου μέχρι την 30.06.2008 να πιστοποιηθούν κατά ISO 9001:2000.

11. Σε κάθε ειδική υπηρεσία που ασκεί αρμοδιότητες διαχείρισης, δημιουργείται με μέριμνα της ΜΟΔ αε ιστοσελίδα στην οποία δημοσιεύονται όλες οι προκηρύξεις και εντάξεις των πράξεων και εφαρμογή ηλεκτρονικού πρωτοκόλλου των υποβαλλόμενων προτάσεων. 

12. Με απόφαση του Υπουργού Οικονομίας και Οικονομικών δύναται να προσδιορίζεται η ανάπτυξη συστήματος ηλεκτρονικής επικοινωνίας και πιστοποίησης ηλεκτρονικών υπογραφών με στόχο την υποστήριξη της επικοινωνίας των ειδικών υπηρεσιών του παρόντος νόμου και τη διεκπεραίωση των αντίστοιχων διαδικασιών και ηλεκτρονικά. Με όμοια απόφαση δύναται να αναπτύσσονται θεματικές δικτυώσεις μεταξύ των ειδικών υπηρεσιών με στόχο τη διερεύνηση και διάχυση καλών πρακτικών και προτάσεων απλούστευσης και μείωσης της γραφειοκρατίας.

Άρθρο 6: 
Ένταξη πράξεων

1. Με απόφαση του Γενικού ή Ειδικού Γραμματέα στον οποίο υπάγεται η ειδική υπηρεσία διαχείρισης του επιχειρησιακού προγράμματος, διενεργείται η ένταξη των πράξεων στο επιχειρησιακό πρόγραμμα ή η ανάκληση αυτής, με την επιφύλαξη του άρθρου 4. Αναπόσπαστο τμήμα της απόφασης ένταξης αποτελεί σύμφωνο αποδοχής των όρων της απόφασης ένταξης από το νόμιμο εκπρόσωπο του δικαιούχου.

2. Πριν από την έκδοση της απόφασης ένταξης της πράξης στο επιχειρησιακό πρόγραμμα, η οικεία διαχειριστική αρχή ή ο ενδιάμεσος φορέας κατά περίπτωση, γνωστοποιεί τις προτεινόμενες για ένταξη πράξεις προϋπολογισμού άνω των πέντε εκατ. (5.000.000) ευρώ στην εθνική αρχή συντονισμού προκειμένου να διατυπώσει γνώμη εντός δεκαπέντε (15) ημερών. Η γνωστοποίηση και η διατύπωση γνώμης είναι δυνατό να διενεργούνται ηλεκτρονικά μέσω του συστήματος ηλεκτρονικής επικοινωνίας που θα αναπτυχθεί βάσει της παραγράφου 12 του άρθρου 5. Η απόφαση ένταξης μπορεί να εκδίδεται μετά την παρέλευση άπρακτης της προθεσμίας αυτής. Η διαδικασία του προηγούμενου εδαφίου εφαρμόζεται για όλες τις προτεινόμενες προς ένταξη πράξεις τεχνικής υποστήριξης της εφαρμογής ανεξαρτήτως ύψους προϋπολογισμού τους.

3. Για τα μεγάλα έργα προϋπολογισμού άνω των είκοσι πέντε εκατ.ευρώ (25.000.000) στον τομέα του περιβάλλοντος και άνω των πενήντα εκατ. (50.000.000) ευρώ σε άλλους τομείς, η απόφαση ένταξης εκδίδεται μόνο μετά από σύμφωνη γνώμη του Υπουργού Οικονομίας και Οικονομικών και προ της υποβολής αίτησης μεγάλου έργου στην Επιτροπή, σύμφωνα με το άρθρο 40 του Κανονισμού.

4. Με απόφαση του Υπουργού Οικονομίας και Οικονομικών ορίζονται ο τύπος και το περιεχόμενο της απόφασης ένταξης πράξης σε επιχειρησιακό πρόγραμμα και το περιεχόμενο του συμφώνου της παραγράφου 1, στο οποίο περιλαμβάνονται οι όροι ένταξης και οι υποχρεώσεις των δικαιούχων και των φορέων που χορηγούν ενισχύσεις στην περίπτωση κρατικών ενισχύσεων. Στην ίδια απόφαση προσδιορίζονται τα απαιτούμενα στοιχεία για την εγγραφή της πράξης σε συλλογική απόφαση του προγράμματος δημοσίων επενδύσεων.

5. Η προκήρυξη  πράξεων, εξαιρουμένων των πράξεων κρατικών ενισχύσεων, παραμένει ανοικτή  για όλη την προγραμματική περίοδο με δυνατότητα ετήσιας επικαιροποίησής της. Η διαχειριστική αρχή προβαίνει σε περιοδική συγκριτική αξιολόγηση των υποβαλλόμενων ανά τρίμηνο προτάσεων, μέχρις εξαντλήσεως του προϋπολογισμού που έχει προσδιοριστεί στην προκήρυξη. Στις υποβαλλόμενες προτάσεις διενεργείται άμεσα έλεγχος πληρότητας με δυνατότητα υποβολής συμπληρωματικών στοιχείων από τους δικαιούχους μέχρι την έναρξη της διαδικασίας αξιολόγησης. Η διαδικασία συγκριτικής αξιολόγησης δεν εφαρμόζεται σε ειδικές περιπτώσεις, όπως περιπτώσεις έργων που αναφέρονται ρητά στο επιχειρησιακό πρόγραμμα ή μοναδικότητας του δικαιούχου, όπου διενεργείται άμεση αξιολόγηση. Οι ημερομηνίες αξιολόγησης, η μεθοδολογία και τα απαραίτητα προς υποβολή στοιχεία ανακοινώνονται κατά την προκήρυξη των πράξεων και δημοσιεύονται στην οικεία ιστοσελίδα. Με απόφαση του Υπουργού Οικονομίας και Οικονομικών δύναται να ρυθμίζονται ειδικότερες λεπτομέρειες εφαρμογής των διαδικασιών προκήρυξης και αξιολόγησης πράξεων.

6. Στις προκηρύξεις της ανωτέρω παραγράφου δύναται να ορίζεται κατώτερος προϋπολογισμός των υποβαλλόμενων πράξεων που μπορούν να ενταχθούν σε επιχειρησιακά προγράμματα. Για τις πράξεις που συγχρηματοδοτούνται από το ΕΤΠΑ ή το Ταμείο Συνοχής μέσω των τομεακών επιχειρησιακών προγραμμάτων,εξαιρουμένων των πράξεων τεχνικής υποστήριξης, ως ελάχιστος προϋπολογισμός πράξεων υποδομής προς ένταξη ορίζεται το ποσόν των πεντακοσίων χιλιάδων (500.000) ευρώ και ως ελάχιστος προϋπολογισμός πράξεων υπηρεσιών και προμηθειών το ποσό των διακοσίων χιλιάδων (200.000) ευρώ. Για τις πράξεις που συγχρηματοδοτούνται από το ΕΤΠΑ ή το Ταμείο Συνοχής μέσω των περιφερειακών επιχειρησιακών προγραμμάτων, εξαιρουμένων των πράξεων τεχνικής υποστήριξης, ως ελάχιστος προϋπολογισμός πράξεων υποδομής προς ένταξη ορίζεται το ποσόν των τριακοσίων χιλιάδων (300.000) ευρώ και ως ελάχιστος προϋπολογισμός πράξεων υπηρεσιών και προμηθειών το ποσόν των εκατό χιλιάδων (100.000) ευρώ,. Πράξεις υποδομής, υπηρεσιών και προμηθειών, συγχρηματοδοτούμενες από το ΕΤΠΑ και Ταμείο Συνοχής, προϋπολογισμού χαμηλότερου των ανωτέρω ορίων, δύναται να ενταχθούν σε επιχειρησιακό πρόγραμμα είτε μέσω συνολικής επιχορήγησης ή μέσω των ταμείων αστικής ανάπτυξης του άρθρου 23.

7. Η ένταξη πράξεων στα επιχειρησιακά προγράμματα του στόχου «Ευρωπαϊκή Εδαφική Συνεργασία» ρυθμίζεται με την απόφαση της παραγράφου 3 του άρθρου 2 του παρόντος νόμου.

Άρθρο 7: 
Επαληθεύσεις

1. Η διαχειριστική αρχή κάθε επιχειρησιακού προγράμματος, με την επιφύλαξη του άρθρου 4, διενεργεί επαληθεύσεις σε ότι αφορά την επιβεβαίωση της παράδοσης των συγχρηματοδοτούμενων προϊόντων και υπηρεσιών και της πραγματικής πραγματοποίησης των δαπανών που δηλώνουν οι δικαιούχοι για τις διάφορες πράξεις καθώς και της συμμόρφωσής τους προς τους κοινοτικούς και τους εθνικούς κανόνες.

Οι επαληθεύσεις που πραγματοποιούνται από τη διαχειριστική αρχή καλύπτουν τις ενδεικνυόμενες διοικητικές, οικονομικές, τεχνικές και φυσικές πτυχές των πράξεων. Αντικείμενο των επαληθεύσεων είναι να βεβαιωθεί ότι:

(α)
η δηλωθείσα δαπάνη είναι πραγματική,

(β)
τα προϊόντα ή οι υπηρεσίες έχουν παραδοθεί σύμφωνα με την απόφαση ένταξης, 

(γ)
οι δηλώσεις δαπανών από τους δικαιούχους είναι ορθές,

(δ)
η πράξη και η δαπάνη είναι σύμφωνες με το εθνικό και κοινοτικό δίκαιο και

(ε) 
τηρήθηκαν οι κατάλληλες διαδικασίες για την αποφυγή διπλής χρηματοδότησης της δαπάνης από άλλα κοινοτικά ή εθνικά χρηματοδοτικά μέσα ή από άλλη προγραμματική περίοδο.

2. Οι πραγματοποιούμενες επαληθεύσεις αφορούν:

(α) 
διοικητικές επαληθεύσεις για κάθε δήλωση δαπανών που υποβάλλεται από τους δικαιούχους, κατά τις οποίες επιβεβαιώνονται τα οριζόμενα στα εδάφια (α),(β),(γ),(δ) και (ε) της παρ. 1 με τα κατάλληλα έγγραφα,

(β) 
επιτόπιες επαληθεύσεις επιμέρους πράξεων. 

3. Η διαχειριστική αρχή τηρεί στο ΟΠΣ αρχείο για τις επαληθεύσεις που πραγματοποιούνται σύμφωνα με πρότυπα και διαδικασίες του συστήματος διαχείρισης και ελέγχου. Εάν οι επιτόπιες επαληθεύσεις διενεργούνται δειγματοληπτικά, τηρούνται αρχεία που περιγράφουν και τεκμηριώνουν τη δειγματοληπτική μέθοδο και καθορίζουν τις πράξεις ή τις συναλλαγές που επιλέγονται προς επαλήθευση. 

4. Η διαχειριστική αρχή, στην περίπτωση διαπίστωσης παράβασης εθνικού ή κοινοτικού δικαίου, λαμβάνοντας υπόψη το είδος και τη φύση της παράβασης και τις δημοσιονομικές της επιπτώσεις, δύναται να προβεί σε ακύρωση μέρους ή του συνόλου της χρηματοδότησης της πράξης από το επιχειρησιακό πρόγραμμα, καταχωρώντας τις αντίστοιχες λογιστικές εγγραφές στο ΟΠΣ και ενημερώνει σχετικά την αρχή πιστοποίησης. Όπου απαιτείται ενημερώνει την αρμόδια υπηρεσία του Υπουργείου Οικονομίας και Οικονομικών για τη συνέχιση ή μη της χρηματοδότησης του έργου από το πρόγραμμα δημοσίων επενδύσεων. Στις περιπτώσεις που απαιτείται ανάκτηση αχρεωστήτως καταβληθέντων ποσών εισηγείται στον αρμόδιο υπουργό τη λήψη σχετικής απόφασης. Όπου απαιτείται τα στοιχεία διαβιβάζονται στα αρμόδια πειθαρχικά όργανα ή στις εισαγγελικές αρχές.   

5. Η διαχειριστική αρχή, εφόσον έχει σοβαρές ενδείξεις για την ύπαρξη παραβάσεων εθνικού ή κοινοτικού δικαίου προβαίνει στη διενέργεια έκτακτης επιτόπιας επαλήθευσης, ενημερώνει την αρχή πιστοποίησης και όπου απαιτείται ζητά την αναστολή  χρηματοδότησης της πράξης από την αρμόδια υπηρεσία. Εφόσον κατά την επιτόπια επαλήθευση διαπιστωθεί παράβαση εθνικού ή κοινοτικού δικαίου εφαρμόζονται τα αναφερόμενα στην παράγραφο 4. 

6. Στην περίπτωση δικαιούχων που χρηματοδοτούνται από τα επιχειρησιακά προγράμματα του ΕΣΠΑ κάθε απώλεια κοινοτικών πόρων ή άλλη πρόσθετη δημοσιονομική επιβάρυνση στους εθνικούς πόρους από αποκλειστική υπαιτιότητα του δικαιούχου, αφαιρείται αυτοδικαίως από την εθνική του χρηματοδότηση. Τα σχετικά στοιχεία δημοσιεύονται στην κεντρική ιστοσελίδα του ΕΣΠΑ, και αποστέλλονται στον επιθεωρητή δημόσιας διοίκησης για τον καταλογισμό ευθυνών στα εμπλεκόμενα όργανα. 

Άρθρο 8: 
Ολοκληρωμένο Πληροφοριακό Σύστημα

1. Στο Ολοκληρωμένο Πληροφοριακό Σύστημα (ΟΠΣ) καταχωρούνται κυρίως δεδομένα που αφορούν στις διαδικασίες και τα στοιχεία προγραμματισμού, διαχείρισης, ελέγχου και υλοποίησης του ΕΣΠΑ, του ΕΠΑ, των προγραμμάτων και των πράξεων, στους εμπλεκόμενους φορείς και πρόσωπα.  Η καταχώριση των δεδομένων αυτών έχει στόχο την παρακολούθηση της υλοποίησης των προγραμμάτων καθώς και την αυτοματοποίηση των διοικητικών διαδικασιών του προηγούμενου εδαφίου και τη χρονολογική παρακολούθησή τους.

2. Με την απόφαση του Υπουργού Οικονομίας και Οικονομικών μπορεί να προσδιορίζονται τα στοιχεία που καταχωρούνται, ο χρόνος υποβολής τους, οι ευθύνες των υπόχρεων και κάθε άλλη σχετική λεπτομέρεια.  Με κοινή απόφαση του Υπουργού Οικονομίας και Οικονομικών και του καθ΄ ύλην αρμόδιου Υπουργού δύναται να ρυθμίζονται θέματα που αφορούν στη διασύνδεση του ΟΠΣ με άλλα πληροφοριακά συστήματα 

3. Η ανταλλαγή των δεδομένων που αφορούν το επιχειρησιακό πρόγραμμα  για την κάλυψη των απαιτήσεων των άρθρων 66 και 76 του Κανονισμού μεταξύ της χώρας και της Επιτροπής δύναται να πραγματοποιείται μέσω του ΟΠΣ το οποίο εξασφαλίζει την ασφαλή ανταλλαγή των δεδομένων αυτών.

Άρθρο 9. 
Θέματα συντονισμού 

1. Ο συντονισμός του προγραμματισμού και της εφαρμογής των επιχειρησιακών προγραμμάτων του ΕΣΠΑ, της συνδρομής μεταξύ των Ταμείων και της εφαρμογής των αντίστοιχων πολιτικών, του προγραμματισμού και της εφαρμογής συγχρηματοδοτούμενων δράσεων κρατικών ενισχύσεων και άλλων χρηματοδοτικών μέσων, ασκείται από την εθνική αρχή συντονισμού σύμφωνα με το άρθρο 2, κατά τον προγραμματισμό και την υλοποίηση των επιχειρησιακών προγραμμάτων ή/και δράσεων. 

2. Ο συντονισμός μεταξύ των επιχειρησιακών προγραμμάτων του ΕΣΠΑ και των προγραμμάτων που χρηματοδοτούνται από το ΕΓΤΑΑ και το ΕΤΑ, ασκείται από την εθνική αρχή συντονισμού και τις ειδικές υπηρεσίες διαχείρισης του ΠΑΑ και του επιχειρησιακού προγράμματος Αλιείας, σε συνεργασία με αρμόδιες εθνικές αρχές, κατά τον προγραμματισμό και την παρακολούθηση της υλοποίησης των αντίστοιχων δράσεων.

3. Ο συντονισμός της εφαρμογής των δράσεων που χρηματοδοτούνται από το ΕΚΤ, των συγχρηματοδοτούμενων δράσεων στον τομέα του περιβάλλοντος, στον τομέα του πολιτισμού και στον τομέα υγείας-πρόνοιας, των επιχειρησιακών προγραμμάτων του ΕΣΠΑ, ασκείται μέσω των ειδικών υπηρεσιών του άρθρου 5 σε συνεργασία με την εθνική αρχή συντονισμού, κατά τον προγραμματισμό και την παρακολούθηση της υλοποίησης των αντίστοιχων δράσεων.

4. Με κοινή απόφαση των Υπουργών Οικονομίας και Οικονομικών, Απασχόλησης και Κοινωνικής Προστασίας και Υγείας και Κοινωνικής Αλληλεγγύης, συνιστάται επιτροπή για το συντονισμό και παρακολούθηση των στρατηγικών προτεραιοτήτων των επιχειρησιακών προγραμμάτων του ΕΣΠΑ, στον τομέα υγείας-πρόνοιας. Στην ίδια απόφαση καθορίζεται η συγκρότηση και οι ειδικότερες αρμοδιότητες της επιτροπής.

5. Με κοινή απόφαση Υπουργών Οικονομίας και Οικονομικών, Ανάπτυξης και Απασχόλησης και Κοινωνικής Προστασίας, συνιστάται επιτροπή για την υποστήριξη της εθνικής αρχής συντονισμού στο συντονισμό του προγραμματισμού και της εφαρμογής των συγχρηματοδοτούμενων δράσεων κρατικών ενισχύσεων. Στην επιτροπή μετέχουν οι προϊστάμενοι της εθνικής αρχής συντονισμού, της διαχειριστικής αρχής του επιχειρησιακού προγράμματος «Ανταγωνιστικότητα και Επιχειρηματικότητα», της διαχειριστικής αρχής του επιχειρησιακού προγράμματος «Ψηφιακή Σύγκλιση», της διαχειριστικής αρχής του επιχειρησιακού προγράμματος «Ανάπτυξη Ανθρώπινου Δυναμικού» και της διαχειριστικής αρχής των ΠΕΠ του ΕΣΠΑ. Στις συνεδριάσεις της επιτροπής δύναται να μετέχουν κατά περίπτωση και εκπρόσωποι άλλων φορέων.

ΚΕΦΑΛΑΙΟ γ - ΠΑΡΑΚΟΛΟΥΘΗΣΗ

Άρθρο 10: 
Διάσκεψη των Προέδρων των Επιτροπών Παρακολούθησης των επιχειρησιακών προγραμμάτων

1.
Η διάσκεψη των προέδρων των επιτροπών παρακολούθησης των επιχειρησιακών προγραμμάτων του ΕΣΠΑ έχει ως αποστολή την παρακολούθηση της εκπλήρωσης των στόχων των Ταμείων και των προγραμμάτων στο σύνολό τους. Στο πλαίσιο αυτό:

(α)
παρακολουθεί τα αποτελέσματα της εφαρμογής των προγραμμάτων και τη συμβολή τους στους στρατηγικούς στόχους που περιλαμβάνονται στο ΕΣΠΑ και υποβάλλει σχετική έκθεση  στη διυπουργική επιτροπή κοινοτικών προγραμμάτων που συστάθηκε με το άρθρο 20 του ν.3483/2006.

(β)
παρακολουθεί την πορεία υλοποίησης των εφαρμοζόμενων πολιτικών και διαμορφώνει προτάσεις για το συντονισμό τους και την ευρεία εφαρμογή τους,

(γ)
παρακολουθεί την αποτελεσματικότητα των διαδικασιών για τη διασφάλιση του συντονισμού και της συμπληρωματικότητας των δράσεων των Διαρθρωτικών Ταμείων με το Ευρωπαϊκό Γεωργικό Ταμείο Αγροτικής Ανάπτυξης και Ευρωπαϊκό Ταμείο Αλιείας.

2
Πρόεδρος της διάσκεψης των προέδρων των επιτροπών παρακολούθησης είναι ο Υπουργός Οικονομίας και Οικονομικών.

Η διάσκεψη των προέδρων των επιτροπών παρακολούθησης των επιχειρησιακών προγραμμάτων αποτελείται από τους προέδρους των επιτροπών παρακολούθησης των επιχειρησιακών προγραμμάτων της παραγράφου 2 του άρθρου 11, τον πρόεδρο της επιτροπής παρακολούθησης του προγράμματος «Αγροτικής Ανάπτυξης» και του επιχειρησιακού προγράμματος «Αλιείας», εκπροσώπους της εθνικής αρχής συντονισμού, της αρχής πιστοποίησης, τους Γενικούς Γραμματείς των Περιφερειών, τους Γενικούς ή Ειδικούς Γραμματείς των αρμόδιων υπουργείων και εκπροσώπους των οικονομικών και κοινωνικών εταίρων, των ΟΤΑ α΄και β΄βαθμού, της ΜΟΔ αε, της Γενικής Γραμματείας Ισότητας και αντιπροσωπευτικών μη κυβερνητικών οργανώσεων. Στη διάσκεψη συμμετέχουν επίσης εκπρόσωποι της αρχής ελέγχου, της Επιτροπής, της Ευρωπαϊκής Τράπεζας Επενδύσεων και του Ευρωπαϊκού Ταμείου Επενδύσεων χωρίς δικαίωμα ψήφου. Με απόφαση του Υπουργού Οικονομίας και Οικονομικών δύναται να μετέχουν εκπρόσωποι και άλλων φορέων χωρίς δικαίωμα ψήφου.

3.
Με απόφαση του Υπουργού Οικονομίας και Οικονομικών συγκροτείται η διάσκεψη των προέδρων των επιτροπών παρακολούθησης των επιχειρησιακών προγραμμάτων, εντός τριών (3) μηνών από την συγκρότηση του συνόλου των επιτροπών παρακολούθησης των επιχειρησιακών προγραμμάτων του ΕΣΠΑ και ορίζονται τα μέλη και οι αναπληρωτές τους. Με όμοια απόφαση δύναται να συγκροτούνται επιτροπές συμβουλευτικού χαρακτήρα για το συντονισμό των παρεμβάσεων σε ειδικούς τομείς, στις οποίες προεδρεύουν μέλη της διάσκεψης.

4.  
Οι αποφάσεις της διάσκεψης λαμβάνονται με την απόλυτη πλειοψηφία των μελών της. 

5.
Η διάσκεψη θεσπίζει τον εσωτερικό της κανονισμό μετά από εισήγηση της εθνικής αρχής συντονισμού. Συνέρχεται ετησίως μετά από πρόσκληση του προέδρου της. Στις συνεδριάσεις της μπορεί να προσκληθούν ειδικοί επιστήμονες ή εμπειρογνώμονες σε οικονομικά, τεχνικά, κοινωνικά και λοιπά θέματα.

6. Η διάσκεψη υποστηρίζεται από την εθνική αρχή συντονισμού, η οποία στο πλαίσιο αυτό είναι αρμόδια για την προετοιμασία της απαραίτητης τεκμηρίωσης για τη διεξαγωγή των συνεδριάσεων καθώς και της ημερήσιας διάταξης και των πρακτικών των συνεδριάσεων.

7. Με κοινή απόφαση των Υπουργών Οικονομίας και Οικονομικών, Απασχόλησης και Κοινωνικής Προστασίας και Υγείας και Κοινωνικής Αλληλεγγύης συνιστάται τεχνική επιτροπή συμβουλευτικού χαρακτήρα στην οποία μετέχουν εκπρόσωποι των υπουργείων που εμπλέκονται στο σχεδιασμό και υλοποίηση των επιχειρησιακών προγραμμάτων του ΕΣΠΑ και εκπρόσωποι της Εθνικής Συνομοσπονδίας Ατόμων με Αναπηρία (ΕΣΑμεΑ). Η επιτροπή εισηγείται στη διάσκεψη  προτάσεις αναφορικά με την οριζόντια ενσωμάτωση και εφαρμογή των αρχών της προσβασιμότητας και μη διάκρισης των ατόμων με αναπηρία στα επιχειρησιακά προγράμματα του ΕΣΠΑ. Στην ίδια απόφαση καθορίζεται η συγκρότηση και οι ειδικότερες αρμοδιότητες της επιτροπής.

Άρθρο 11: 
Επιτροπές Παρακολούθησης Επιχειρησιακών Προγραμμάτων

1. Η επιτροπή παρακολούθησης έχει ως αποστολή την παρακολούθηση της αποτελεσματικότητας και της ποιότητας υλοποίησης του επιχειρησιακού προγράμματος. Στο πλαίσιο αυτό:

(α)
εξετάζει και εγκρίνει τα κριτήρια επιλογής των προς χρηματοδότηση πράξεων εντός έξι μηνών από την έγκριση του επιχειρησιακού προγράμματος και εγκρίνει τις τυχόν αναθεωρήσεις των κριτηρίων αυτών σύμφωνα με τις ανάγκες του προγραμματισμού. Ως ομάδες κριτηρίων επιλογής δύναται να χρησιμοποιεί ιδίως τη συμβατότητα της πράξης με τις εθνικές και κοινοτικές πολιτικές, τη συμβολή της πράξης στους στόχους του επιχειρησιακού προγράμματος και ιδίως την αποτελεσματικότητα και την αποδοτικότητα αυτής, τη φύση και το είδος της πράξης στο πλαίσιο της διενεργούμενης πρόσκλησης, την πληρότητα της πράξης, την ωριμότητα της πράξης.

(β)
εξετάζει σε περιοδική βάση την πρόοδο που σημειώνεται στην επίτευξη των ειδικών στόχων του επιχειρησιακού προγράμματος,

(γ)
εξετάζει τα αποτελέσματα της υλοποίησης, ιδίως δε την επίτευξη των στόχων που καθορίζονται για κάθε άξονα προτεραιότητας, καθώς και τις αξιολογήσεις που διενεργούνται κατά τη διάρκεια της προγραμματικής περιόδου κατά τα προβλεπόμενα στο άρθρο 48 του Κανονισμού,

(δ)
εξετάζει και εγκρίνει τις ετήσιες και την τελική έκθεση υλοποίησης πριν αυτές αποσταλούν στην Επιτροπή,

(ε)
ενημερώνεται σχετικά με την ετήσια έκθεση ελέγχου ή με το τμήμα της έκθεσης που αφορά το οικείο επιχειρησιακό πρόγραμμα, καθώς και για τυχόν σχετικά σχόλια τα οποία μπορεί να διατυπώσει η Επιτροπή μετά την εξέταση της εν λόγω έκθεσης ή του σχετικού τμήματός της,

(στ)
προτείνει στη διαχειριστική αρχή οποιαδήποτε αναθεώρηση ή εξέταση του επιχειρησιακού προγράμματος η οποία ενδεχομένως μπορεί να συμβάλει στην επίτευξη των στόχων του ή στη βελτίωση της διαχείρισής του, συμπεριλαμβανομένης της χρηματοοικονομικής διαχείρισής του, 

(ζ)
εξετάζει και εγκρίνει οποιαδήποτε πρόταση για την τροποποίηση του περιεχομένου της απόφασης της Επιτροπής σχετικά με τη συνεισφορά των Ταμείων,

(η) 
προτείνει στην ετήσια διάσκεψη των προέδρων των επιτροπών παρακολούθησης τροποποιήσεις που επιφέρουν αλλαγή στη συνολική και την ετήσια συμμετοχή των Ταμείων.

2. Της επιτροπής παρακολούθησης προεδρεύει ο Γενικός ή Ειδικός Γραμματέας που εποπτεύει τη διαχειριστική αρχή του επιχειρησιακού προγράμματος. 

3. Στην επιτροπή παρακολούθησης των περιφερειακών επιχειρησιακών προγραμμάτων προεδρεύουν εκ περιτροπής οι Γενικοί Γραμματείς των περιφερειών που αφορά το επιχειρησιακό πρόγραμμα. Πρόεδρος της πρώτης συνεδρίασης της οικείας επιτροπής παρακολούθησης είναι ο Γενικός Γραμματέας της μικρότερης πληθυσμιακά περιφέρειας. Σε κάθε συνεδρίαση της επιτροπής παρακολούθησης ορίζεται ο πρόεδρος της επόμενης συνεδρίασης.

4. Η επιτροπή παρακολούθησης του επιχειρησιακού προγράμματος αποτελείται από εκπροσώπους της διαχειριστικής αρχής του επιχειρησιακού προγράμματος, της εθνικής αρχής συντονισμού, της αρχής πιστοποίησης, εκπροσώπους των ενδιάμεσων φορέων που διαχειρίζονται τμήματα του προγράμματος, εκπροσώπους δημόσιων αρχών και ειδικών υπηρεσιών συντονισμού αρμόδιων για θέματα απασχόλησης, περιβάλλοντος, κρατικών ενισχύσεων, υγείας, δημόσιας διοίκησης, πολιτισμού και ισότητας, εκπροσώπους των ΟΤΑ α' και β' βαθμού, των οικονομικών και κοινωνικών εταίρων και αντιπροσωπευτικών μη κυβερνητικών οργανώσεων. 

Στις επιτροπές παρακολούθησης των περιφερειακών επιχειρησιακών προγραμμάτων συμμετέχει με δικαίωμα ψήφου ο Γενικός Γραμματέας Επενδύσεων και Ανάπτυξης ή ο εκπρόσωπός του.

Στην επιτροπή παρακολούθησης του επιχειρησιακού προγράμματος συμμετέχουν επίσης εκπρόσωποι της αρχής ελέγχου, της Επιτροπής και της Ευρωπαϊκής Τράπεζας Επενδύσεων χωρίς δικαίωμα ψήφου.

5. Με κοινή απόφαση του αρμόδιου Υπουργού και του Υπουργού Οικονομίας και Οικονομικών συγκροτείται η επιτροπή παρακολούθησης του επιχειρησιακού προγράμματος και ορίζονται ο πρόεδρος, τα μέλη και οι αναπληρωτές τους. Οι αποφάσεις της επιτροπής παρακολούθησης λαμβάνονται με απόλυτη πλειοψηφία των μελών της. Είναι δυνατό να συστήνεται μία επιτροπή παρακολούθησης για περισσότερα του ενός επιχειρησιακά προγράμματα.

6. Η επιτροπή παρακολούθησης του επιχειρησιακού προγράμματος θεσπίζει τον εσωτερικό της κανονισμό με τη σύμφωνη γνώμη της διαχειριστικής αρχής του επιχειρησιακού προγράμματος και της εθνικής αρχής συντονισμού. Συνεδριάζει μια φορά ετησίως ή και τακτικότερα κατά την κρίση του προέδρου, με πρόσκλησή του. Στις συνεδριάσεις της μπορεί να προσκληθούν εμπειρογνώμονες σε οικονομικά, τεχνικά, κοινωνικά, επιστημονικά και λοιπά θέματα. 

7. Η διαχειριστική αρχή του επιχειρησιακού προγράμματος είναι αρμόδια για την προετοιμασία της απαραίτητης για τη διεξαγωγή των συνεδριάσεων τεκμηρίωσης, των εκθέσεων, καθώς και της ημερήσιας διάταξης και των πρακτικών των συνεδριάσεων.

ΚΕΦΑΛΑΙΟ δ - χρηματορροεσ

Άρθρο 12: 
Αρχή Πιστοποίησης

1. Ως αρχή πιστοποίησης των επιχειρησιακών προγραμμάτων του ΕΣΠΑ ορίζεται η ειδική υπηρεσία αρχή πληρωμής του ΚΠΣ, των κοινοτικών πρωτοβουλιών και του Ταμείου Συνοχής που συστάθηκε με την υπ΄ αριθμό 43491.ΔΙΟΕ.789/29.12.2000 ΚΥΑ (ΦΕΚ 1639/Β) «Σύσταση ειδικής υπηρεσίας στο Υπουργείο Εθνικής Οικονομίας με τίτλο Αρχή Πληρωμής του ΚΠΣ, των κοινοτικών πρωτοβουλιών και του Ταμείου Συνοχής», όπως ισχύει, η οποία ασκεί τις αρμοδιότητες που προβλέπονται στην παράγραφο 2. 

2. Η αρχή πιστοποίησης έχει ως σκοπό την εξασφάλιση των χρηματοδοτικών ροών από το ΕΤΠΑ, το ΕΚΤ και το Ταμείο Συνοχής για τα επιχειρησιακά προγράμματα του ΕΣΠΑ. Στο πλαίσιο αυτό η αρχή πιστοποίησης:

(α) 
καταρτίζει και υποβάλλει στην Επιτροπή τις αιτήσεις πληρωμών και τις δηλώσεις δαπανών που προβλέπονται στο άρθρο 78 του Κανονισμού για όλα τα επιχειρησιακά προγράμματα του ΕΣΠΑ και είναι αποδέκτης των εγκρίσεων πληρωμών των διαρθρωτικών Ταμείων που αφορούν σε αυτές,

(β) 
πιστοποιεί ότι:

(i) η δήλωση δαπανών είναι ακριβής, ότι είναι προϊόν αξιόπιστων λογιστικών συστημάτων και ότι στηρίζεται σε επαληθεύσιμα δικαιολογητικά,

(ii) οι δηλωθείσες δαπάνες συμμορφούνται προς τους ισχύοντες κοινοτικούς και εθνικούς κανόνες και ότι διενεργήθηκαν για πράξεις που επελέγησαν για χρηματοδότηση σύμφωνα με τα κριτήρια που εφαρμόζονται στο πρόγραμμα και πληρούν τους ισχύοντες κοινοτικούς και εθνικούς κανόνες,

(γ)
διασφαλίζει, ότι έχει λάβει επαρκείς πληροφορίες από τη διαχειριστική αρχή σχετικά με τις διαδικασίες που εφαρμόστηκαν και τις επαληθεύσεις που πραγματοποιήθηκαν όσον αφορά τις δαπάνες που περιλαμβάνονται στις δηλώσεις δαπανών,

(δ)
συνυπολογίζει, τα αποτελέσματα όλων των ελέγχων που διενεργήθηκαν υπό την ευθύνη της αρχής ελέγχου,

(ε)
δύναται να εξαιρεί προσωρινά πληρωμές από τις δηλώσεις δαπανών που παρουσιάζουν προβλήματα σύμφωνα με τους ισχύοντες κανόνες,

(στ)
τηρεί, σε ηλεκτρονική μορφή, λογιστικά μητρώα για τις δαπάνες που υποβάλλονται στην Επιτροπή,

(ζ)
τηρεί μητρώο των ποσών που μπορούν να ανακτηθούν και των ποσών που αποσύρονται μετά από ακύρωση του συνόλου ή μέρους της συνεισφοράς για μια πράξη. Τα ανακτηθέντα ποσά επιστρέφονται στο γενικό προϋπολογισμό της Ευρωπαϊκής Ένωσης πριν από το κλείσιμο του επιχειρησιακού προγράμματος, με αφαίρεσή τους από την επόμενη κατάσταση δαπανών,

(η)
ενημερώνει το Γενικό Λογιστήριο του Κράτους για τη διάθεση των πιστώσεων που εισπράχθηκαν ανά επιχειρησιακό πρόγραμμα και Ταμείο,

(θ) 
παρακολουθεί τη διαδικασία μεταφοράς των σχετικών πιστώσεων στους δικαιούχους και μεριμνά ώστε αυτή να πραγματοποιείται στο ακέραιο το συντομότερο δυνατόν,

(ι)
υποβάλλει στην Επιτροπή, μέχρι τις 30 Απριλίου κάθε έτους, τις προβλέψεις και εκτιμήσεις κατά το άρθρο 76 παρ.3 του Κανονισμού,

(ια)
συνεργάζεται με την εθνική αρχή συντονισμού για την διατύπωση προτάσεων και εκτίμηση των επιπτώσεων  για την προσαρμογή του ΣΔΕ συνεπεία συστάσεων αρμοδίων οργάνων, 

(ιβ)
συνεργάζεται με τους αρμόδιους φορείς και υπηρεσίες για τον καθορισμό των κανόνων λειτουργίας του ΟΠΣ ως προς την επεξεργασία των πληροφοριών τις οποίες χρησιμοποιεί κατά την άσκηση των αρμοδιοτήτων της,

(ιγ)
δύναται να διενεργεί επιθεωρήσεις στους φορείς των άρθρων 3 και 4 και στους δικαιούχους συγχρηματοδοτούμενων πράξεων και να συντάσσει εκθέσεις για την λήψη τυχόν απαιτούμενων ενεργειών,

(ιδ)   
κατόπιν εντολής του Υπουργού Οικονομίας και Οικονομικών και μετά από σχετική εισήγηση του Γενικού Γραμματέα Επενδύσεων και Ανάπτυξης, δύναται να προβεί σε επιτόπιο έλεγχο στην έδρα του φορέα υλοποίησης ή/και σε έργα που χρηματοδοτούνται από εθνικούς πόρους,

3. Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών δύναται να αναδιαρθρώνεται η ειδική υπηρεσία της παραγράφου 1 να εξειδικεύονται οι αρμοδιότητες, να καθορίζεται η οργάνωση, η λειτουργία, ο αριθμός και η σύνθεση του προσωπικού της κατά κατηγορία και κάθε άλλο σχετικό θέμα.

Με όμοια απόφαση η αρχή πιστοποίησης δύναται να συστήσει περιφερειακά γραφεία προκειμένου να ασκεί τις αρμοδιότητες (γ), (ιβ), (ιγ) και (ιδ) της παρ. 2 του παρόντος άρθρου. Με την ίδια απόφαση καθορίζονται η οργάνωση, η λειτουργία, ο αριθμός και η σύνθεση του προσωπικού κατά κατηγορία και κάθε άλλο σχετικό θέμα για τη λειτουργία των περιφερειακών γραφείων.

4. Ως προς τη στελέχωση της ειδικής υπηρεσίας, την επιλογή προϊσταμένων, τις αμοιβές προσωπικού και κάθε άλλο σχετικό θέμα ισχύουν αναλόγως τα οριζόμενα στο άρθρο 17 του παρόντος νόμου.

Άρθρο 13: 
Χρηματοδοτήσεις και πληρωμές από το Πρόγραμμα Δημοσίων Επενδύσεων

1. Η κρατική και κοινοτική συμμετοχή για όλες τις πράξεις που εντάσσονται από τις διαχειριστικές αρχές στα επιχειρησιακά προγράμματα του ΕΣΠΑ αποτελούν δημόσιες επενδύσεις κατά την οικεία νομοθεσία και μπορούν να χρηματοδοτηθούν από τον κρατικό Προϋπολογισμό μέσω του Προγράμματος Δημοσίων Επενδύσεων.

2. Η απόφαση ένταξης της πράξης σε επιχειρησιακό πρόγραμμα σύμφωνα με τα οριζόμενα στο άρθρο 6, αποτελεί αυτοδίκαια πρόταση εγγραφής σε συλλογική απόφαση του προγράμματος δημοσίων επενδύσεων του φορέα χρηματοδότησης. Από 1.1.2009 η διαχείριση των συλλογικών αποφάσεων γίνεται και ηλεκτρονικά.

3. Οι χρηματοδοτήσεις στους δικαιούχους πραγματοποιούνται το συντομότερο δυνατό και στο συνολικό ποσό της δημόσιας συνεισφοράς. Κανένα ποσό και για οποιαδήποτε αιτία δεν αφαιρείται ούτε παρακρατείται, ούτε εισπράττεται οποιαδήποτε ειδική επιβάρυνση ή άλλο τέλος ισοδύναμου αποτελέσματος το οποίο θα είχε ως αποτέλεσμα τη μείωση των ποσών αυτών. 

4. Τυχόν τόκοι, που παράγονται από πιστώσεις για χρηματοδότηση πράξεων στο πλαίσιο του επιχειρησιακού προγράμματος, θεωρούνται εθνικοί πόροι και καλύπτουν εθνική δημόσια συμμετοχή.

5. Οι φορείς που διαχειρίζονται τα παραπάνω ποσά έχουν υποχρέωση να δηλώνουν ετησίως τους δημιουργούμενους τόκους στη διαχειριστική αρχή του οικείου επιχειρησιακού προγράμματος. Τα τραπεζικά ή πιστωτικά ιδρύματα, μέσω των οποίων κινούνται τα ανωτέρω ποσά υποχρεούνται στην παροχή στοιχείων κίνησης των σχετικών λογαριασμών στην αρχή πιστοποίησης, μετά από αίτημα της. 

6. Τα έργα τα οποία συγχρηματοδοτούνται από επιχειρησιακά προγράμματα που εντάσσονται στο στόχο εδαφική συνεργασία δύνανται να εγγράφονται σε συλλογική απόφαση του Υπουργείου Οικονομίας και Οικονομικών.

7. (α) Η Βουλή των Ελλήνων μπορεί να συμμετέχει στα επιχειρησιακά προγράμματα της προγραμματικής περιόδου 2007-2013 και στα λοιπά προγράμματα που χρηματοδοτούνται από την Ευρωπαϊκή Ένωση. Η συμμετοχή της στα προγράμματα αυτά θα πραγματοποιείται μέσω της Υπηρεσίας Εφαρμογής Ευρωπαϊκών Προγραμμάτων, η οποία θα ασκεί τις αρμοδιότητες της Βουλής των Ελλήνων ως αναθέτουσας αρχής, ως ενδιάμεσου φορέα διαχείρισης και ως δικαιούχου.
(β)  Η εγγραφή έργων στο εκάστοτε ετήσιο πρόγραμμα δημοσίων επενδύσεων με φορέα εκτέλεσης τη Βουλή των Ελλήνων δια της Υπηρεσίας Εφαρμογής Ευρωπαϊκών Προγραμμάτων εγκρίνεται από τον Υπουργό Οικονομίας και Οικονομικών, ύστερα από πρόταση του συντονιστή της Υπηρεσίας Εφαρμογής Ευρωπαϊκών Προγραμμάτων. Οι πιστώσεις των έργων αυτών, που περιλαμβάνονται στον προϋπολογισμό δημοσίων επενδύσεων, εγγράφονται σε αντίστοιχη συλλογική απόφαση έργου (ΣΑΕ) της Βουλής των Ελλήνων. Οι χρηματοδοτήσεις θα ενεργούνται από το Υπουργείο Οικονομίας και Οικονομικών και οι κατανομές χρηματοδοτήσεων προς την Τράπεζα της Ελλάδος για κάθε ενάριθμο έργο θα περιλαμβάνουν εντολή μεταφοράς των σχετικών κονδυλίων στον Ειδικό Λογαριασμό της Βουλής, που θα εξυπηρετεί και το σκοπό αυτόν.

8. Οι ανεξάρτητες αρχές που συμμετέχουν στα επιχειρησιακά προγράμματα της προγραμματικής περιόδου 2007-2013 και στα λοιπά προγράμματα της Ευρωπαϊκής Ένωσης μπορούν να χρηματοδοτούνται, για το σκοπό αυτό μέσω της συλλογικής απόφασης έργου (ΣΑΕ) της Βουλής των Ελλήνων. 

9. Με απόφαση του Υπουργού Οικονομίας και Οικονομικών δημιουργείται ετήσιο εθνικό αποθεματικό επίδοσης, από το οποίο χρηματοδοτούνται στο πλαίσιο των εθνικών αναπτυξιακών προγραμμάτων, έργα δικαιούχων οι οποίοι ανταποκρίνονται στους ετήσιους ποσοτικούς και ποιοτικούς στόχους  της παραγράφου 7 του άρθρου 19.

ΚΕΦΑΛΑΙΟ Ε – ΕΛΕΓΧΟΣ

Άρθρο 14:
Αρχή Ελέγχου

1. Αρχή ελέγχου της παρ. 1 (γ) του άρθρου 59 του Κανονισμού 1083/2006 και της παρ.1 (γ) του άρθρου 58 του Κανονισμού 1198/2006 για όλα τα επιχειρησιακά προγράμματα του ΕΣΠΑ και του ΕΤΑ ορίζεται η Επιτροπή Δημοσιονομικού Ελέγχου (ΕΔΕΛ), η οποία  συγκροτείται με απόφαση του Υπουργού Οικονομίας και Οικονομικών και υπάγεται στη Γενική Γραμματεία Δημοσιονομικής Πολιτικής του ΥΠΟΙΟ. Η Επιτροπή Δημοσιονομικού Ελέγχου είναι επταμελής και αποτελείται από τον Γενικό Διευθυντή Διοίκησης και Ελέγχου Συγχρηματοδοτούμενων Προγραμμάτων από την Ε.Ε. ως Πρόεδρο, από προϊσταμένους των Διευθύνσεων Προγραμματισμού και Ελέγχων,  Σχεδιασμού και Αξιολόγησης Ελέγχων και Δημοσιονομικών Σχέσεων με την ΕΕ του Υπουργείου Οικονομίας και Οικονομικών (ΓΛΚ), καθώς και από τρεις εμπειρογνώμονες με εμπειρία σε θέματα εφαρμογής κοινοτικού δικαίου και ελέγχου συγχρηματοδοτούμενων προγραμμάτων ή δημοσίων έργων. Με την ίδια ή όμοια απόφαση ορίζονται τα αναπληρωματικά μέλη της ΕΔΕΛ και η γραμματεία αυτής, η οποία στελεχώνεται από υπαλλήλους των ανωτέρω διευθύνσεων. Στη σύνθεση της ΕΔΕΛ δεν μπορεί να μετέχει ως μέλος, ο προϊστάμενος της διεύθυνσης στην οποία ανήκει το συζητούμενο κατά τη συνεδρίαση θέμα. Εισηγητές της ΕΔΕΛ ορίζονται κάθε φορά, οι καθ΄ύλην αρμόδιοι προϊστάμενοι διευθύνσεων, θέμα των οποίων εξετάζεται.

2. Η ΕΔΕΛ έχει την ευθύνη για τον έλεγχο της ουσιαστικής λειτουργίας του συστήματος διαχείρισης και ελέγχου των επιχειρησιακών προγραμμάτων του ΕΣΠΑ και του ΕΤΑ. Στο πλαίσιο αυτό η ΕΔΕΛ αναλαμβάνει τις ακόλουθες αρμοδιότητες:

(α) 
διασφαλίζει την διενέργεια ελέγχων για την επαλήθευση της αποτελεσματικής λειτουργίας του συστήματος διαχείρισης και ελέγχου των επιχειρησιακών προγραμμάτων, 

(β)
διασφαλίζει ότι οι έλεγχοι των πράξεων πραγματοποιούνται σε κατάλληλο δείγμα για την επαλήθευση των δηλωθέντων στην Επιτροπή  δαπανών, για το σκοπό αυτό διαμορφώνει μεθοδολογία δειγματοληψίας πράξεων,

(γ)
υποβάλλει στην Επιτροπή, εντός εννέα μηνών από την έγκριση του επιχειρησιακού προγράμματος, στρατηγική ελέγχου που καλύπτει τους φορείς που θα εκτελέσουν τους ελέγχους που αναφέρονται στα στοιχεία (α) και (β), τη μέθοδο ελέγχου που θα χρησιμοποιηθεί, τη μέθοδο δειγματοληψίας για τους ελέγχους των πράξεων, καθώς και ενδεικτικό προγραμματισμό των ελέγχων προκειμένου να διασφαλίζεται ο έλεγχος των κυριότερων φορέων καθώς και η ομοιόμορφη κατανομή των ελέγχων καθ’ όλη την περίοδο προγραμματισμού.

Στην περίπτωση που εφαρμόζεται κοινό σύστημα σε περισσότερα του ενός επιχειρησιακά προγράμματα, είναι δυνατόν να υποβάλλεται, ενιαία στρατηγική ελέγχου.

(δ)
Μέχρι τις 31 Δεκεμβρίου κάθε έτους από το 2008 έως το 2015 υποβάλλει στην Επιτροπή:

(i) Ετήσια έκθεση ελέγχου στην οποία παρατίθενται τα πορίσματα των ελέγχων που πραγματοποιήθηκαν κατά το προηγούμενο δωδεκάμηνο που λήγει στις 30 Ιουνίου του συγκεκριμένου έτους σύμφωνα με την στρατηγική ελέγχου του επιχειρησιακού προγράμματος, και αναφέρονται οι τυχόν ελλείψεις που διαπιστώθηκαν στα συστήματα διαχείρισης και ελέγχου του προγράμματος. Η πρώτη έκθεση, που θα υποβληθεί στις 31 Δεκεμβρίου 2008 το αργότερο, καλύπτει την περίοδο από 1ης Ιανουαρίου 2007 έως τις 30 Ιουνίου 2008. Οι πληροφορίες που αφορούν στους ελέγχους που διεξάγονται μετά την 1η Ιουλίου 2015 περιλαμβάνονται στην τελική έκθεση ελέγχου η οποία υποστηρίζει τη Δήλωση κλεισίματος.

(ii) Γνωμοδότηση, βάσει των ελέγχων που έχει πραγματοποιήσει δια των διευθύνσεων του άρθρου 15 ή έχουν διενεργηθεί υπό την ευθύνη της, ως προς το κατά πόσον το σύστημα διαχείρισης και ελέγχου λειτουργεί ουσιαστικά ώστε να διασφαλίζει επαρκώς το γεγονός ότι οι καταστάσεις δαπανών που υποβάλλονται στην Επιτροπή είναι ορθές και, συνεπώς, ότι οι σχετικές συναλλαγές είναι νόμιμες και κανονικές.  

(iii) Δήλωση μερικού κλεισίματος, ανάλογα με την περίπτωση κατά τα προβλεπόμενα στα άρθρα 88 του Κανονισμού 1083/2006 και 85 του Κανονισμού 1198/2006, η οποία αξιολογεί τη νομιμότητα και κανονικότητα των σχετικών δαπανών.

Στην περίπτωση που ισχύει κοινό σύστημα για περισσότερα του ενός επιχειρησιακά προγράμματα, η ετήσια έκθεση, η γνωμοδότηση και η δήλωση μερικού κλεισίματος των σημείων (i), (ii) και (iii) ανωτέρω, δύνανται να καλύπτουν όλα τα σχετικά επιχειρησιακά προγράμματα.

(ε) 
Υποβάλλει στην Επιτροπή, κατά τα οριζόμενα στα άρθρα 62 του Κανονισμού 1083/2006 και 61 του Κανονισμού 1198/2006, δήλωση κλεισίματος του επιχειρησιακού προγράμματος, στην οποία αξιολογείται η εγκυρότητα της αίτησης πληρωμής του τελικού υπολοίπου καθώς και η νομιμότητα και κανονικότητα των σχετικών συναλλαγών που καλύπτονται από την τελική κατάσταση δαπανών η οποία υποστηρίζεται από τελική έκθεση ελέγχου.

(στ) 
Μεριμνά για την ηλεκτρονική διαβίβαση στην Επιτροπή των παρατυπιών, οι οποίες αποτέλεσαν αντικείμενο διοικητικών και δικαστικών προσφυγών σύμφωνα με τα προβλεπόμενα στα άρθρα 27 έως 36 του Καν. (ΕΚ) 1828/2006 εφαρμοζομένων κατ’ αναλογίαν στις περιπτώσεις παρατυπιών που εντοπίζονται κατά τους ελέγχους του Επιχειρησιακού Προγράμματος που συγχρηματοδοτείται στο πλαίσιο του Ευρωπαϊκού Ταμείου Αλιείας.

3. Η ΕΔΕΛ διασφαλίζει ότι το έργο του ελέγχου ασκείται λαμβάνοντας υπόψη διεθνώς αποδεκτά πρότυπα ελέγχου.

4. Κατά την άσκηση των αρμοδιοτήτων της η ΕΔΕΛ μεριμνά ιδιαιτέρως για τη διαφύλαξη δεδομένων προσωπικού χαρακτήρα και εμπιστευτικών πληροφοριών, των οποίων λαμβάνουν γνώση τα όργανα αυτής.

5. Με απόφαση του Υπουργού Οικονομίας και Οικονομικών δύναται να ρυθμίζονται περαιτέρω οι ειδικότερες αρμοδιότητες και τα θέματα λειτουργίας της ΕΔΕΛ, καθώς και κάθε αναγκαία λεπτομέρεια.

Άρθρο 15:
Έλεγχοι Αρχής Ελέγχου

1. Για τις ανάγκες της εκτέλεσης των ελέγχων και τη λειτουργία της επιτροπής δημοσιονομικού ελέγχου συνιστώνται στο Υπουργείο Οικονομίας και Οικονομικών – Γενική Γραμματεία Δημοσιονομικής Πολιτικής (ΓΛΚ) οι διευθύνσεις: 

(i) 
Διεύθυνση Προγραμματισμού και Ελέγχων Επιχειρησιακών Προγραμμάτων και έργων  που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης  και το Ταμείο Συνοχής , η οποία περιλαμβάνει τα κατωτέρω Τμήματα:

Τμήμα Α:Προγραμματισμού και Ελέγχου των Επιχειρησιακών Προγραμμάτων «Περιβάλλον-Αειφόρος Ανάπτυξη» και «Ενίσχυση της Προσπελασιμότητας» που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης και το Ταμείο Συνοχής. 

Τμήμα Β: Προγραμματισμού   και  Ελέγχου των Επιχειρησιακών Προγραμμάτων «Ανταγωνιστικότητα και Επιχειρηματικότητα», «Ψηφιακή Σύγκλιση» και «Τεχνική Υποστήριξη Εφαρμογής» που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης.  

Τμήμα Γ: Προγραμματισμού   και  Ελέγχου των Περιφερειακών Επιχειρησιακών Προγραμμάτων που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης. 

Τμήμα Δ: Επικοινωνίας και Διοικητικής Υποστήριξης.

(ii) 
Διεύθυνση Προγραμματισμού και Ελέγχων Προγραμμάτων και έργων που συγχρηματοδοτούνται από το Ευρωπαϊκό Κοινωνικό Ταμείο, από το Ευρωπαϊκό Ταμείο Αλιείας και επιχειρησιακών προγραμμάτων που εντάσσονται στο στόχο Ευρωπαϊκή Εδαφική Συνεργασία, η οποία περιλαμβάνει τα κατωτέρω τμήματα:

Τμήμα Α: Προγραμματισμού και Ελέγχου του Επιχειρησιακού Προγράμματος «Ανάπτυξη Ανθρώπινου Δυναμικού» που συγχρηματοδοτείται από το Ευρωπαϊκό Κοινωνικό Ταμείο. 

Τμήμα Β: Προγραμματισμού   και  Ελέγχου των Επιχειρησιακών Προγραμμάτων «Βελτίωση Διοικητικής Ικανότητας Δημόσιας Διοίκησης» και «Εκπαίδευση και Δια βίου Μάθηση» που συγχρηματοδοτούνται από το  Ευρωπαϊκό Κοινωνικό Ταμείο.

Τμήμα Γ: Προγραμματισμού και Ελέγχου του Επιχειρησιακού Προγράμματος που συγχρηματοδοτείται από το Ευρωπαϊκό Ταμείο Αλιείας και των Επιχειρησιακών προγραμμάτων που εντάσσονται στο στόχο Ευρωπαϊκή Εδαφική Συνεργασία.

Τμήμα Δ :  Επικοινωνίας και Διοικητικής Υποστήριξης

(iii)
Διεύθυνση Σχεδιασμού και Αξιολόγησης  Ελέγχων, η οποία περιλαμβάνει τα κατωτέρω Τμήματα:

Τμήμα Α: Εκθέσεων και Γνωμοδοτήσεων 
Τμήμα Β: Παρακολούθησης των Διορθωτικών Μέτρων 

Τμήμα Γ: Αξιολόγησης και Δηλώσεων Κλεισίματος

Τμήμα Δ:  Μεθοδολογίας, Στατιστικής Ανάλυσης & Μηχανογραφικών Εφαρμογών

Με απόφαση του Υπουργού Οικονομίας και Οικονομικών, καθορίζεται η κατανομή των αρμοδιοτήτων των διευθύνσεων στα ανωτέρω Τμήματα, καθώς και κάθε άλλη λεπτομέρεια που είναι αναγκαία για την υλοποίηση του έργου τους. Με την ίδια απόφαση ορίζεται  η ανακατανομή των αρμοδιοτήτων των διευθύνσεων που συστάθηκαν με την παρ. 10 του άρθρου 17 του ν.2860/00.
2. Των διευθύνσεων του παρόντος άρθρου προΐστανται υπάλληλοι της κατηγορίας ΠΕ του κλάδου Δημοσιονομικών και των τμημάτων υπάλληλοι της κατηγορίας ΠΕ των κλάδων Δημοσιονομικών, Μηχανικών, Γεωτεχνικών και Πληροφορικής.

3. Οι προβλεπόμενες από την παρ. 12 του άρθρου 17 του ν.2860/00, όπως τροποποιήθηκε με την παρ. 6 του άρθρου 23 του ν.3148/03, οργανικές θέσεις προσωπικού των Διευθύνσεων Προγραμματισμού και Ελέγχων, καθώς και Μελετών και Αξιολόγησης, μεταφέρονται αυτοδίκαια με τον παρόντα νόμο και ανακατανέμονται στις διευθύνσεις του παρόντος άρθρου.

4. Για τη στελέχωση των διευθύνσεων της παραγράφου 1, στους υφιστάμενους κλάδους προσωπικού του Γενικού Λογιστηρίου του Κράτους συνιστώνται επιπλέον οι παρακάτω θέσεις: 30 θέσεις υπαλλήλων με βαθμούς Δ-Α του κλάδου Δημοσιονομικών, κατηγορίας ΠΕ, 3 θέσεις υπαλλήλων με βαθμούς Δ-Α του  κλάδου Δημοσιονομικών, κατηγορίας ΔΕ, 15 θέσεις υπαλλήλων με βαθμούς Δ-Α του  κλάδου  Μηχανικών,  κατηγορίας  ΠΕ.

5. α) Η στελέχωση των θέσεων των διευθύνσεων μπορεί να γίνεται και με υπαλλήλους που αποσπώνται ή μετατάσσονται ή μεταφέρονται από το δημόσιο,  τους Ο.Τ.Α. και τα Ν.Π.Δ.Δ. ή Ν.Π.Ι.Δ. του ευρύτερου δημόσιου τομέα, όπως αυτός οριοθετήθηκε  από  το ν. 1256/1982 (ΦΕΚ 65 Α'), με κοινή απόφαση του Υπουργού Οικονομίας και Οικονομικών και του κατά περίπτωση αρμόδιου Υπουργού, κατά παρέκκλιση των ισχυουσών διατάξεων. Με απόφαση του Υπουργού Οικονομίας και Οικονομικών καθορίζεται το ειδικό επίδομα των αποσπασμένων υπαλλήλων του προηγούμενου εδαφίου.

6. β) Για τη μετάταξη απαιτείται οι υπάλληλοι να κατέχουν τα τυπικά προσόντα της θέσης στην οποία μετατάσσονται. Η μετάταξη γίνεται με κοινή απόφαση του Υπουργού Οικονομίας και Οικονομικών και του κατά περίπτωση οικείου Υπουργού, κατά παρέκκλιση των κειμένων διατάξεων, με την ίδια σχέση εργασίας. Για το προσωπικό με σχέση εργασίας ιδιωτικού δικαίου αορίστου χρόνου που κατέχει τα τυπικά προσόντα  που προβλέπονται στις ανωτέρω θέσεις μόνιμου προσωπικού, η μεταφορά γίνεται σε συνιστώμενες με τη σχετική πράξη αντίστοιχης εξειδίκευσης θέσεις ιδιωτικού δικαίου, με ταυτόχρονη δέσμευση μόνιμων θέσεων. Το εν λόγω προσωπικό διατηρεί το δικαίωμα επιλογής ασφαλιστικού καθεστώτος κύριας, επικουρικής ασφάλισης και πρόνοιας, καθώς και υγειονομικής περίθαλψης.  Ο χρόνος υπηρεσίας των κατά τα ανωτέρω μετατασσόμενων ή μεταφερόμενων υπαλλήλων, στους φορείς από τους οποίους προέρχονται, θεωρείται ως διανυθείς στην υπηρεσία που τοποθετούνται, για τη μισθολογική και βαθμολογική τους εξέλιξη.

7. Οι έλεγχοι της περ. (β) της παρ.2 του άρθρου 14 πραγματοποιούνται επιτόπου, βάσει εγγράφων και αρχείων που τηρούνται από το δικαιούχο. Οι έλεγχοι επαληθεύουν ότι πληρούνται οι ακόλουθες προϋποθέσεις:

(α)
η πράξη ικανοποιεί τα κριτήρια επιλογής για το επιχειρησιακό πρόγραμμα, υλοποιήθηκε σύμφωνα με την απόφαση ένταξης και πληροί οποιονδήποτε ισχύοντα όρο ως προς τη λειτουργικότητα και τη χρήση της ή σχετικά με τους επιδιωκόμενους στόχους·

(β)
οι δηλωθείσες στην Επιτροπή δαπάνες αντιστοιχούν στα λογιστικά έγγραφα και τα δικαιολογητικά που τηρούνται από το δικαιούχο·

(γ)
οι δηλωθείσες στην Επιτροπή δαπάνες συνάδουν προς τους κοινοτικούς και τους εθνικούς κανόνες

(δ)
η δημόσια συνεισφορά έχει καταβληθεί στο δικαιούχο σύμφωνα με το άρθρο 80 του Κανονισμού.

8. Οι έλεγχοι διενεργούνται με εντολή του προέδρου της ΕΔΕΛ βάσει ετήσιου προγραμματισμού που εγκρίνεται από την επιτροπή δημοσιονομικού ελέγχου στο πλαίσιο της στρατηγικής ελέγχου, ύστερα από εισήγηση της αρμόδιας Διεύθυνσης Προγραμματισμού και Ελέγχων. Επίσης διενεργούνται έκτακτοι  έλεγχοι εκτός προγραμματισμού, όταν αυτό απαιτείται.

9. Οι έλεγχοι διενεργούνται από ελεγκτικές ομάδες που συγκροτούνται από υπαλλήλους των διευθύνσεων της παραγράφου 1 του παρόντος άρθρου. Στις ελεγκτικές ομάδες μπορούν να συμμετέχουν και υπάλληλοι των λοιπών υπηρεσιών της Γενικής Γραμματείας Δημοσιονομικής Πολιτικής. Οι ανωτέρω ελεγκτικές ομάδες δύναται να συνεπικουρούνται στο έργο τους από εμπειρογνώμονες. Οι εμπειρογνώμονες μπορεί να είναι δημόσιοι υπάλληλοι κατηγορίας ΠΕ ή ΤΕ και ιδιώτες. Οι ιδιώτες εμπειρογνώμονες είναι εγγεγραμμένοι στο μητρώο εμπειρογνωμόνων.

10. Στο μητρώο εμπειρογνωμόνων, που καταρτίζεται και τηρείται από τη Γενική Διεύθυνση Διοίκησης και Ελέγχου Συγχρηματοδοτούμενων Προγραμμάτων από την ΕΕ, εγγράφονται με απόφαση του προϊσταμένου αυτής, ύστερα από δημόσια πρόσκληση και αξιολόγηση από την ΕΔΕΛ, πρόσωπα, τα οποία έχουν ειδικές γνώσεις και εμπειρία σχετική με τους διενεργούμενους υπό την ευθύνη της ελέγχους. Με απόφαση του Υπουργού Οικονομίας και Οικονομικών ορίζονται επιμέρους θέματα για την κατάρτιση του μητρώου εμπειρογνωμόνων.

11. Μετά το πέρας του ελέγχου, το όργανο ελέγχου των παραγράφων 9 και 14 συντάσσει έκθεση προσωρινών αποτελεσμάτων ελέγχου, την οποία υποβάλλει στην αρμόδια Διεύθυνση Προγραμματισμού και Ελέγχων. Η Διεύθυνση αυτή,  αφού ελέγξει την πληρότητα της έκθεσης,  τη διαβιβάζει στο Γενικό Διευθυντή Διοίκησης και Ελέγχου Συγχρηματοδοτούμενων Προγραμμάτων από την Ε.Ε., ο οποίος τη θεωρεί. Μετά τη θεώρηση η αρμόδια Διεύθυνση Προγραμματισμού και Ελέγχων την κοινοποιεί στον ελεγχόμενο, στην οικεία διαχειριστική αρχή, στην αρχή πιστοποίησης και στην εθνική αρχή συντονισμού. Οι ανωτέρω φορείς έχουν δικαίωμα να υποβάλουν, εγγράφως, αντιρρήσεις ή και παρατηρήσεις εντός σαράντα (40) ημερολογιακών ημερών από την ημέρα επίδοσης της έκθεσης ελέγχου. Η μη υποβολή εντός της ημερομηνίας αυτής αντιρρήσεων ή και παρατηρήσεων θεωρείται αποδοχή των αποτελεσμάτων ελέγχου. Μετά την παρέλευση της ανωτέρω προθεσμίας, οι εκθέσεις προσωρινών αποτελεσμάτων ελέγχου με τις τυχόν αντιρρήσεις ή και παρατηρήσεις των ανωτέρω φορέων και σχετική εισήγηση της αρμόδιας Διεύθυνσης Προγραμματισμού και Ελέγχων εξετάζονται από την Επιτροπή Δημοσιονομικού Ελέγχου, η οποία εγκρίνει και οριστικοποιεί τα αποτελέσματα ελέγχων. Στη συνεδρίαση της ΕΔΕΛ δύναται να παρευρίσκονται, μετά από πρόσκλησή της, οι φορείς που υπέβαλαν αντιρρήσεις ή και παρατηρήσεις, για υποστήριξη των θέσεών τους. Τα οριστικά αποτελέσματα της ΕΔΕΛ κοινοποιούνται αρμοδίως. Εάν προκύψει θέμα ανάκτησης αχρεωστήτως ή παρανόμως καταβληθέντων ποσών, αυτά αναζητούνται σύμφωνα με τις εκάστοτε ισχύουσες διατάξεις.   

12. Όταν τα προβλήματα που διαπιστώνονται εντοπίζονται στη λειτουργία των συστημάτων διαχείρισης και ελέγχου και ως εκ τούτου συνεπάγονται κίνδυνο για άλλες πράξεις στο πλαίσιο του επιχειρησιακού προγράμματος, η ΕΔΕΛ εξασφαλίζει τη διενέργεια περαιτέρω εξέτασης, συμπεριλαμβανομένων πρόσθετων ελέγχων, προκειμένου να προσδιοριστεί το μέγεθος αυτών των προβλημάτων. 

13. Με απόφαση του Υπουργού Οικονομίας και Οικονομικών καθορίζεται η αποζημίωση των μελών, των εισηγητών και των μελών της γραμματείας της ΕΔΕΛ,. Με όμοια απόφαση καθορίζεται η αποζημίωση των ελεγκτών (δημοσίων υπαλλήλων και ιδιωτών) της παραγράφου 9 για τη συμμετοχή τους στους ελέγχους το ύψος της εκτός έδρας αποζημίωσης και τα έξοδα μετακίνησης αυτών σύμφωνα με τις διατάξεις της παραγράφου 6 του άρθρου 17 του ν. 2860/00 όπως αυτός ισχύει. 

14. Με απόφαση της ΕΔΕΛ  μετά από εισήγηση του αρμόδιου προϊσταμένου Διεύθυνσης Προγραμματισμού και Ελέγχων, οι έλεγχοι πράξεων της παραγράφου 2 περ. (β) του άρθρου 14 δύναται να ανατίθενται σύμφωνα με την κοινοτική και εθνική νομοθεσία, σε νομικά πρόσωπα ιδιωτικού δικαίου που βάσει του καταστατικού τους ασκούν ελεγκτικό έργο και δεν σχετίζονται, με οποιοδήποτε τρόπο, με τη διαχείριση των προγραμμάτων, την υλοποίηση των έργων και την πιστοποίηση των δαπανών. Ο πρόεδρος της ΕΔΕΛ είναι αρμόδιος για την τήρηση των διαδικασιών ανάθεσης. 

15. Με απόφαση του Υπουργού Οικονομίας και Οικονομικών ρυθμίζεται κάθε αναγκαία λεπτομέρεια  για την εφαρμογή του παρόντος άρθρου. 

ΚΕΦΑΛΑΙΟ ΣΤ – ειδικα θεματα

Άρθρο 16:  Εφαρμογή κρατικών ενισχύσεων     

1. Με απόφαση του Υπουργού Οικονομίας και Οικονομικών μπορεί να διατίθενται πιστώσεις από τον κρατικό προϋπολογισμό με χρηματοδοτήσεις από κοινοτικούς ή/και εθνικούς πόρους, να ορίζονται τα ποσά, τα ποσοστά και τα είδη των ενισχύσεων και να ρυθμίζεται κάθε αναγκαία λεπτομέρεια σχετικά με την εφαρμογή δράσεων κρατικών ενισχύσεων στο πλαίσιο των επιχειρησιακών προγραμμάτων του ΕΣΠΑ. Με κοινή απόφαση του Υπουργού Οικονομίας και Οικονομικών και του καθ΄ ύλην αρμόδιου Υπουργού, μπορεί να ρυθμίζονται θέματα που αφορούν: α) τις υπαγόμενες κατηγορίες ενισχύσεων, β) τους δικαιούχους  των ενισχύσεων, γ) τις επιλέξιμες δαπάνες, δ)το περιεχόμενο του φακέλου υποψηφιότητας και τις διαδικασίες προκήρυξης για την υπαγωγή στις ενισχύσεις, ε) τη διαδικασία ενημέρωσης των δικαιούχων και την υποβολή του  φακέλου υποψηφιότητας, στ) τις προϋποθέσεις και τα κριτήρια υπαγωγής των ενισχύσεων, ζ)τη διαδικασία αξιολόγησης των δικαιούχων και του φακέλου υποψηφιότητας, η) τη διαδικασία παρακολούθησης και ελέγχου των υπαγόμενων ενισχύσεων καθώς και την πιστοποίηση των ενισχυόμενων επιχειρήσεων και των επιλέξιμων δαπανών, θ) τη  σύσταση και λειτουργία επιτροπών αξιολόγησης και γνωμοδοτικών επιτροπών, καθώς και τη  χρησιμοποίηση εμπειρογνωμόνων από το όργανο που θα οριστεί στην απόφαση, ι) τα αρμόδια όργανα και φορείς για την υποβολή και αξιολόγηση του φακέλου υποψηφιότητας καθώς και την έγκριση υπαγωγής, την παρακολούθηση και τον έλεγχο των ενισχύσεων, την πιστοποίηση των επιλέξιμων δαπανών και την παρακολούθηση της ολοκλήρωσης των ενισχύσεων, ια) τα δικαιολογητικά βάσει των οποίων παρέχονται οι ενισχύσεις,  ιβ) τους εμπλεκόμενους  φορείς για τη χορήγηση των ενισχύσεων, καθώς και κάθε αναγκαία λεπτομέρεια για την εφαρμογή της διάταξης της παραγράφου αυτής.

Με όμοιες αποφάσεις, που δημοσιεύονται στην Εφημερίδα της Κυβερνήσεως, εγκρίνονται οι εκάστοτε προκηρύξεις προς τους δικαιούχους ενισχύσεων στις οποίες ορίζονται τα ποσά των προκηρύξεων, οι προθεσμίες και κάθε σχετικό θέμα.

2. Ο Υπουργός Οικονομίας και Οικονομικών μπορεί να αναθέτει υπηρεσίες σύμφωνα με τις διατάξεις της Οδηγίας  2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (Επίσημη Εφημερίδα αριθ. L 134 της 30/04/2004)  και το π.δ.  4/2002 (ΦΕΚ 3 Α') για την υποστήριξη ή και εκτέλεση των διαδικασιών της παρ. 1 του παρόντος.  Με απόφαση του Υπουργού Οικονομίας και Οικονομικών, που δημοσιεύεται στην Εφημερίδα της Κυβερνήσεως, μπορεί να ρυθμίζονται θέματα που αφορούν τις μεταβιβάσεις και εκκαθαρίσεις των ποσών προς τα νομικά πρόσωπα που ορίζονται ως ενδιάμεσοι φορείς διαχείρισης σύμφωνα με το άρθρο 4, για τις δράσεις των κρατικών ενισχύσεων της παραγράφου 1, καθώς και κάθε σχετική λεπτομέρεια.

3. Η Γενική Διεύθυνση Ιδιωτικών Επενδύσεων του Υπουργείου Οικονομίας και Οικονομικών αναλαμβάνει καθήκοντα ενδιάμεσου φορέα διαχείρισης για δράσεις κρατικών ενισχύσεων του επενδυτικού νόμου, αρμοδιότητάς της. 

Άρθρο 17: 
Στελέχωση ειδικών υπηρεσιών 

1. Η στελέχωση των ειδικών υπηρεσιών του παρόντος νόμου γίνεται με μετακίνηση προσωπικού που υπηρετεί στο οικείο υπουργείο ή οικεία περιφέρεια, με απόσπαση προσωπικού που υπηρετεί σε φορείς του ευρύτερου δημόσιου τομέα όπως αυτός ορίζεται από τις κείμενες διατάξεις με οποιαδήποτε σχέση εργασίας ή με πρόσληψη νέου προσωπικού:

(α)  Η μετακίνηση υπηρετούντος προσωπικού ή η απόσπαση προσωπικού που υπηρετεί σε φορείς του ευρύτερου δημόσιου τομέα γίνεται με απόφαση του αρμόδιου Υπουργού ή Γενικού Γραμματέα Περιφέρειας ή με κοινή απόφαση των αρμόδιων Υπουργών χωρίς να απαιτείται γνώμη του υπηρεσιακού συμβουλίου ύστερα από ερώτημα του Γενικού ή Ειδικού Γραμματέα στον οποίο υπάγεται η ειδική υπηρεσία προς την επιτροπή αξιολόγησης. Η επιτροπή αξιολόγησης αποτελείται από εμπειρογνώμονες και συγκροτείται με κοινή  απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών. Η διαδικασία αξιολόγησης υποστηρίζεται από τη ΜΟΔ αε. Με κοινή απόφαση των Υπουργών Οικονομίας και Οικονομικών και του οικείου Υπουργού μετά από πρόταση του Γενικού ή Ειδικού Γραμματέα Υπουργείου καθορίζονται τα απαιτούμενα τυπικά και ουσιαστικά προσόντα του προσωπικού που μετακινείται ή αποσπάται. Με απόφαση του Υπουργού Οικονομίας και Οικονομικών μετά από πρόταση του Γενικού Γραμματέα Περιφέρειας καθορίζονται τα απαιτούμενα τυπικά ή ουσιαστικά προσόντα του προσωπικού που μετακινείται ή αποσπάται σε ειδικές υπηρεσίες της Περιφέρειας. Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών καθορίζεται η διαδικασία αξιολόγησης και επιλογής και κάθε αναγκαία λεπτομέρεια. Οι κοινές αποφάσεις καθορισμού προσόντων και διαδικασίας αξιολόγησης και επιλογής του προσωπικού των ειδικών υπηρεσιών που εκδόθηκαν δυνάμει της παραγράφου 2(α) του άρθρου 7 του ν.2860/00, παραμένουν σε ισχύ και εφαρμόζονται αναλόγως για τις ειδικές υπηρεσίες που συνεχίζουν τη λειτουργία τους κατά την προγραμματική περίοδο 2007-2013.

(β) Η απόσπαση προσωπικού μπορεί να γίνεται και ύστερα από δημόσια πρόσκληση της ΜΟΔ αε, με την οποία καθορίζονται τα απαιτούμενα τυπικά και ουσιαστικά προσόντα, και γνώμη της επιτροπής αξιολόγησης του εδαφίου (α). Ο τρόπος δημοσίευσης της πρόσκλησης, η διαδικασία αξιολόγησης και επιλογής και κάθε αναγκαία λεπτομέρεια ρυθμίζονται με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών

(γ) Η πρόσληψη προσωπικού γίνεται σύμφωνα με τις διατάξεις των νόμων 2190/1994 και 2372/1996, όπως ισχύουν.

2. Η απόφαση για τη μετακίνηση ή την απόσπαση προσωπικού ισχύει για τέσσερα (4) έτη και μπορεί να παραταθεί μία ή περισσότερες φορές για ίσο χρονικό διάστημα κατά παρέκκλιση από αντίθετη διάταξη του ν. 3528/07.

3. Σε κάθε ειδική υπηρεσία συνιστάται μία θέση προϊσταμένου, μία θέση αναπληρωτή προϊσταμένου με διακριτές αρμοδιότητες και θέσεις προϊσταμένων μονάδων. Οι ανωτέρω θέσεις συνιστώνται για θητεία τεσσάρων ετών και μπορεί να παρατείνονται μια ή περισσότερες φορές για ίσο χρονικό διάστημα. Ο αναπληρωτής προϊστάμενος μπορεί να ασκεί και καθήκοντα προϊσταμένου μονάδας. Η αξιολόγηση και επιλογή προϊσταμένων γίνονται με τη διαδικασία που προβλέπεται στην παράγραφο 1 (α) του παρόντος άρθρου. Εάν οι επιλεγέντες προϊστάμενοι υπάγονται στις διατάξεις του ν.3528/07 η πλήρωση των θέσεων γίνεται με ανάθεση αποκλειστικών καθηκόντων για χρόνο ίσο με μια θητεία που μπορεί να παρατείνεται μία ή περισσότερες φορές για ίσο χρονικό διάστημα. Η ανάθεση γίνεται με απόφαση του οικείου Υπουργού ή Γενικού Γραμματέα Περιφέρειας. Σε κάθε άλλη περίπτωση η πλήρωση θέσης γίνεται με απόφαση διορισμού του αρμόδιου Υπουργού ή Γενικού Γραμματέα Περιφέρειας για θητεία τεσσάρων ετών, η οποία μπορεί να παρατείνεται μία ή περισσότερες φορές. Για τα πειθαρχικά τους αδικήματα οι προϊστάμενοι των ειδικών υπηρεσιών υπάγονται στην αρμοδιότητα του ειδικού  υπηρεσιακού συμβουλίου του ν.3528/07. Οι αποδοχές των προϊσταμένων των ειδικών υπηρεσιών καθορίζονται στο ύψος των πάσης φύσεως αποδοχών που προβλέπονται κάθε φορά για γενικό διευθυντή υπουργείου. Οι αποδοχές των αναπληρωτών προϊσταμένων των ειδικών υπηρεσιών καθορίζονται στο ύψος του 80% των πάσης φύσεως αποδοχών που προβλέπονται κάθε φορά για γενικό διευθυντή υπουργείου και οι αποδοχές των προϊσταμένων μονάδων στο ύψος του 75% των πάσης φύσεως αποδοχών που προβλέπονται κάθε φορά για γενικό διευθυντή υπουργείου. Για τους προερχόμενους από το δημόσιο ή ευρύτερο δημόσιο τομέα, το ύψος των ως ανωτέρω καθοριζομένων αποδοχών λογίζεται για κάθε συνέπεια ως μισθός της οργανικής τους θέσης. 

Εφόσον ο επιλεγόμενος ελάμβανε από το φορέα προέλευσής του συνολικές αποδοχές μεγαλύτερες από τις ανωτέρω, οι πάσης φύσεων αποδοχές του καθορίζονται στο ύψος των πάσης φύσεως αποδοχών που ελάμβανε πριν από το διορισμό του σε θέση προϊσταμένου.

4. (α) Οι υπάλληλοι των ειδικών υπηρεσιών αξιολογούνται από εκείνον που ασκεί καθήκοντα αμέσου προϊσταμένου τους και τον προϊστάμενο της ειδικής υπηρεσίας, 

 (β) ο χρόνος υπηρεσίας των αποσπώμενων του δημοσίου ή ευρύτερου δημόσιου τομέα θεωρείται για κάθε συνέπεια ως χρόνος πραγματικής υπηρεσίας στην οργανική θέση του φορέα προέλευσης του αποσπασθέντος, 

(γ) η υπηρεσία του προϊσταμένου των ειδικών υπηρεσιών συνυπολογίζεται ως χρόνος άσκησης καθηκόντων προϊσταμένου διεύθυνσης όπου κατά τις οικείες διατάξεις ή κανονισμούς απαιτείται ως προϋπόθεση για την επιλογή προϊσταμένου γενικής διεύθυνσης ή διεύθυνσης, 

(δ) η υπηρεσία του αναπληρωτή προϊσταμένου, των προϊσταμένων μονάδων των ειδικών υπηρεσιών και των υπαλλήλων τους συνυπολογίζεται ως χρόνος άσκησης καθηκόντων προϊσταμένου τμήματος όπου κατά τις οικείες διατάξεις ή κανονισμούς απαιτείται ως προϋπόθεση για την επιλογή προϊσταμένου διεύθυνσης.

(ε) οι αποσπώμενοι του δημόσιου ή ευρύτερου δημόσιου τομέα διατηρούν το δικαίωμα κρίσης για επιλογή προϊσταμένου γενικής διεύθυνσης ή διεύθυνσης ή τμήματος, στην υπηρεσία στην οποία ανήκουν οργανικά,

(στ) για τα πειθαρχικά αδικήματα του προσωπικού της ΜΟΔ εφαρμόζονται τα προβλεπόμενα από τον κανονισμό της ΜΟΔ αε μετά από εισήγηση του αρμόδιου Γενικού ή Ειδικού Γραμματέα που εποπτεύει την οικεία ειδική υπηρεσία.

5. Οι αποσπώμενοι στις ειδικές υπηρεσίες υπάλληλοι του δημοσίου και ευρύτερου δημόσιου τομέα λαμβάνουν το σύνολο των αποδοχών τους από την υπηρεσία από την οποία προέρχονται, με τα πάσης φύσεως γενικά ή ειδικά επιδόματα της οργανικής τους θέσης και όλες τις επιπλέον πρόσθετες αμοιβές και αποζημιώσεις. Στην περίπτωση αυτή είναι δυνατή η χορήγηση σε αυτούς ειδικού επιδόματος, σύμφωνα με τα οριζόμενα στην παράγραφο 6. 

6. (α) Με απόφαση του Υπουργού Οικονομίας και Οικονομικών καθορίζεται το ειδικό επίδομα του προσωπικού που υπηρετεί στις ειδικές υπηρεσίες ανάλογα με τη θέση, τα καθήκοντα που ασκούν και τα ειδικότερα τυπικά τους προσόντα καθώς και η διαδικασία πληρωμής κατά παρέκκλιση των διατάξεων του άρθρου 17 του ν.3205/2005, του ν.1256/1982 και του ν.2685/1999 όπως τροποποιήθηκαν και ισχύουν. Με όμοια απόφαση καθορίζεται η αποζημίωση των μελών της επιτροπής αξιολόγησης της παραγράφου 1(α). Οι δαπάνες της παρούσας παραγράφου μπορεί να βαρύνουν τον προϋπολογισμό δημοσίων επενδύσεων.

(β) Η παράγραφος 6 του άρθρου 14 του ν.2238/1994, όπως τροποποιήθηκε με την παράγραφο 10 του άρθρου 10 του ν.2459/1997, εφαρμόζεται αναλόγως για το ειδικό επίδομα του προσωπικού που υπηρετεί στις ειδικές υπηρεσίες.

7. α) Για το προσωπικό της ΜΟΔ αε που είναι αποσπασμένο στις ειδικές υπηρεσίες που συστάθηκαν δυνάμει του ν.2860/00, οι σχετικές αποφάσεις λογίζονται μέχρι τη λήξη τους ως αποφάσεις απόσπασης στις αντίστοιχες ειδικές υπηρεσίες οι οποίες και συνεχίζουν τη λειτουργία τους για την προγραμματική περίοδο 2007-2013. Το ανωτέρω προσωπικό συνεχίζει παράλληλα να ασκεί τα καθήκοντά του στα πλαίσια των επιχειρησιακών προγραμμάτων της περιόδου 2000-2006, κατά παρέκκλιση τυχόν διατάξεων του ν. 2860/00. 

β) Για το προσωπικό που είναι αποσπασμένο ή τοποθετημένο στις ειδικές υπηρεσίες που συστάθηκαν δυνάμει του ν.2860/2000 και δεν ανήκει στη ΜΟΔ αε, οι σχετικές αποφάσεις λογίζονται μέχρι τη λήξη τους ως απόσπαση ή τοποθέτηση στις αντίστοιχες ειδικές υπηρεσίες που συνεχίζουν τη λειτουργία τους για την προγραμματική περίοδο 2007-2013. Το ανωτέρω προσωπικό συνεχίζει παράλληλα να ασκεί τα καθήκοντά του στα πλαίσια των επιχειρησιακών προγραμμάτων της περιόδου 2000-2006, κατά παρέκκλιση τυχόν διατάξεων του ν.2860/00. 

γ) Οι αποφάσεις ανάθεσης καθηκόντων προϊσταμένων των ειδικών υπηρεσιών που συστάθηκαν δυνάμει του ν.2860/2000 λογίζονται μέχρι τη λήξη τους ως αποφάσεις ανάθεσης καθηκόντων προϊσταμένου στις αντίστοιχες ειδικές υπηρεσίες που συνεχίζουν τη λειτουργία τους για την προγραμματική περίοδο 2007-2013. 

8. Με Προεδρικό Διάταγμα που εκδίδεται μετά από πρόταση του Υπουργού Οικονομίας και Οικονομικών δύναται να καθορίζεται ενιαίο σύστημα διοίκησης του προσωπικού που στελεχώνει τις ειδικές υπηρεσίες του παρόντος νόμου, με το οποίο θα ρυθμίζονται τα θέματα αξιολόγησης, προαγωγής και μισθολογικής εξέλιξης του προσωπικού που εντάσσεται στο ενιαίο σύστημα διοίκησης  καθώς και η διαδικασία  εθελοντικής προσχώρησης σε αυτό του προσωπικού  που δεν ανήκει στη ΜΟΔ αε  και κάθε άλλη αναγκαία λεπτομέρεια. 

9. Με απόφαση του Υπουργού Οικονομίας και Οικονομικών  προσδιορίζεται το ύψος πρόσθετου επιδόματος που δύναται να χορηγείται ετησίως από τη ΜΟΔ αε σε όλα τα στελέχη των ειδικών υπηρεσιών που ικανοποίησαν τους ετήσιους στόχους τους, σύμφωνα με την παράγραφο 8 του άρθρου 5. Τυχόν πρόσθετες αμοιβές που καταβάλλονται σε στελέχη των ειδικών υπηρεσιών λόγω συμμετοχής τους σε επιτροπές ή ομάδες εργασίας σύμφωνα με τα οριζόμενα στην απόφαση του Υπουργού Οικονομίας και Οικονομικών της παραγράφου 3 του άρθρου 3, δεν δύναται να υπερβαίνουν ετησίως το ένα  όγδοο (1/8) των αποδοχών του προηγούμενου έτους. 

10. Με τη διαδικασία και τις ρυθμίσεις των προηγούμενων παραγράφων του άρθρου αυτού είναι δυνατή η στελέχωση των ενδιάμεσων φορέων διαχείρισης που ανήκουν στο δημόσιο τομέα.

Άρθρο 18:
Τεχνική Υποστήριξη Εφαρμογής

1. Οι ενέργειες τεχνικής υποστήριξης της εφαρμογής αφορούν τον προγραμματισμό, σχεδιασμό, προετοιμασία, διαχείριση, παρακολούθηση, αξιολόγηση, δημοσιότητα, εφαρμογή και έλεγχο των επιχειρησιακών προγραμμάτων, συμπεριλαμβανομένων των ελέγχων συστήματος που διενεργεί το Ελεγκτικό Συνέδριο σύμφωνα με τις διατάξεις που το διέπουν, καθώς και δραστηριότητες για την ενίσχυση της διοικητικής ικανότητας για την υλοποίηση των προγραμμάτων. Οι ανωτέρω ενέργειες χρηματοδοτούνται από εθνικούς ή κοινοτικούς πόρους μέσω του προϋπολογισμού δημοσίων επενδύσεων.

2. Οι ενέργειες υποστήριξης της εφαρμογής συνίστανται ιδίως στην προμήθεια αγαθών και λήψη υπηρεσιών, την κάλυψη λειτουργικών δαπανών και δαπανών αμοιβών προσωπικού, καθώς και κάθε άλλη απαραίτητη δαπάνη που αποσκοπεί στην ενίσχυση της υλοποίησης των στόχων και των προγραμμάτων του ΕΣΠΑ και του ΕΠΑ.

3. Η εθνική αρχή συντονισμού, οι διαχειριστικές αρχές, η αρχή πιστοποίησης, η αρχή ελέγχου, οι ειδικές υπηρεσίες των εδαφίων (α),(β),(γ),(δ),(ε) της παραγράφου 6 του άρθρου 5 και ο ενδιάμεσος φορέας διαχείρισης της παραγράφου του 3 άρθρου 16 καταρτίζουν και εκτελούν πολυετή προγράμματα ενεργειών τεχνικής υποστήριξης της εφαρμογής, τα οποία υποβάλλουν για έγκριση στον Υπουργό Οικονομίας και Οικονομικών.

4. Με απόφαση του Υπουργού Οικονομίας και Οικονομικών μπορεί να καθορίζονται τα στοιχεία που περιλαμβάνονται στα πολυετή προγράμματα ενεργειών τεχνικής υποστήριξης της εφαρμογής, η διαδικασία υποβολής και έγκρισής του, καθώς και κάθε άλλη αναγκαία λεπτομέρεια.

5. Η εκτέλεση ενεργειών τεχνικής υποστήριξης της εφαρμογής γίνεται σύμφωνα με τις διατάξεις του ΠΔ 4 /2002, αναλόγως εφαρμοζόμενες για την προγραμματική περίοδο 2007-2013.

Άρθρο 19:
Δικαιώματα και Υποχρεώσεις δικαιούχων

1. Δικαίωμα υποβολής προτάσεων προς ένταξη σε επιχειρησιακό πρόγραμμα έχει κάθε δικαιούχος, όπως ορίζεται στο άρθρο 1, σύμφωνα με τους όρους και τις προϋποθέσεις που ορίζονται στις προκηρύξεις πράξεων της διαχειριστικής αρχής ή του ενδιάμεσου φορέα διαχείρισης.

2. Ο δικαιούχος παρέχει στις αρμόδιες διαχειριστικές αρχές όλα τα απαραίτητα δεδομένα για την αξιολόγηση και την μετέπειτα παρακολούθηση του έργου, μεταξύ αυτών αιτιολόγηση της σκοπιμότητας του έργου, προϋπάρχουσες ενέργειες για την ωρίμανσή του, προϋπολογισμό με την απαραίτητη τεκμηρίωση, κατάλογο συμβάσεων που προτίθεται να συνάψει και τρόπο ανάθεσης, και χρονοδιάγραμμα υλοποίησης με ένδειξη των κρίσιμων χρονοσταθμών.

3. Κατά την εκτέλεση ενός ενταγμένου έργου, ο δικαιούχος υποχρεούται να παρέχει στις διαχειριστικές αρχές όλες τις απαραίτητες πληροφορίες που ζητηθούν για την πρόοδο του έργου και να επιτρέπει την επίσκεψη στελεχών της διαχειριστικής αρχής ή εξουσιοδοτημένων οργάνων της στον τόπο υλοποίησης του έργου για επιτόπια επαλήθευση. Ειδικότερα δε, ο δικαιούχος υποχρεούται να παρέχει χωρίς προηγούμενη ειδοποίηση  μηνιαία πληροφόρηση για την οικονομική πρόοδο του έργου και εξαμηνιαία πληροφόρηση για την φυσική πρόοδο. Κατά την ολοκλήρωση ενός έργου ο δικαιούχος υποχρεούται να καταρτίζει αναλυτική έκθεση όπου θα περιγράφεται το υλοποιηθέν φυσικό αντικείμενο, η διαδικασία υλοποίησης, οι δαπάνες που πραγματοποιήθηκαν και το αποτέλεσμα που επιτεύχθηκε σε σχέση με το εγκριθέν. 

4. Με  την απόφαση του Υπουργού Οικονομίας και Οικονομικών της παραγράφου 4 του άρθρου 6 είναι δυνατόν να τίθεται όριο προϋπολογισμού και κατηγορία έργου, άνω του οποίου ο δικαιούχος ανεξάρτητα νομικής μορφής υποχρεούται να προσλάβει ορκωτό ελεγκτή για τον έλεγχο της οικονομικής διαχείρισης του έργου σύμφωνα με τα διεθνή ελεγκτικά πρότυπα. Στην ίδια απόφαση καθορίζεται το περιεχόμενο της βεβαίωσης του ορκωτού ελεγκτή και το εύρος του ελέγχου. Στις περιπτώσεις αυτές και εφόσον διαπιστώνεται από τη διαχειριστική αρχή μειωμένο επίπεδο κινδύνου δύναται να περιορίζεται αντιστοίχως το εύρος των επαληθεύσεων του άρθρου 7. 

5. Οι διακηρύξεις δημοσίων συμβάσεων, οι συμβάσεις και οι τροποποιήσεις αυτών, εκδίδονται ή υπογράφονται, μετά τη σύμφωνη γνώμη της οικείας διαχειριστικής αρχής σύμφωνα με τα οριζόμενα στο άρθρο 3, παρ. 2, στοιχείο (ιδ).

6. Οι ετήσιοι ποσοτικοί και ποιοτικοί στόχοι των συγχρηματοδοτούμενων πράξεων, σύμφωνα με την απόφαση ένταξης, αποτελούν αντικείμενο ετήσιας αξιολόγησης από την οικεία διαχειριστική αρχή. Σε περίπτωση που μία ενταγμένη πράξη αποκλίνει από τους όρους της απόφασης ένταξης ή παρουσιάζει καθυστερήσεις μεγαλύτερες των έξι (6) μηνών σε σχέση με την προγραμματισθείσα πρόοδο, η πράξη επανεξετάζεται από τη διαχειριστική αρχή. Εάν οι ανωτέρω αποκλίσεις κριθούν αδικαιολόγητες η απόφαση ένταξης της πράξης δύναται να ανακληθεί χωρίς να απαιτείται συμφωνία του δικαιούχου. Οι ανωτέρω πράξεις δημοσιεύονται στην κεντρική ιστοσελίδα του ΕΣΠΑ.

7. Οι δικαιούχοι οι οποίοι ικανοποιούν τους ετήσιους ποσοτικούς και ποιοτικούς στόχους σύμφωνα με την απόφαση ένταξης, δύνανται να χρηματοδοτούνται από πόρους του ετήσιου εθνικού αποθεματικού επίδοσης της παραγράφου 9 του άρθρου 13, για την εκτέλεση έργων τους στο πλαίσιο των εθνικών αναπτυξιακών προγραμμάτων. 

Άρθρο 20:
Διαχειριστική Αρχή Εθνικού Προγράμματος Ανάπτυξης 

1. Η  ειδική υπηρεσία διαχείρισης του εθνικού προγράμματος ανάπτυξης της παραγράφου 5 του άρθρου 5,  έχει τις ακόλουθες αρμοδιότητες:

(α) 
σχεδιάζει τη δομή, το περιεχόμενο, τις διαδικασίες κατάρτισης και το σύστημα διαχείρισης και ελέγχου του εθνικού προγράμματος ανάπτυξης, παρέχει κατευθύνσεις για το σχεδιασμό των εθνικών αναπτυξιακών προγραμμάτων υπουργείων και περιφερειών και συντονίζει το σχεδιασμό και την εφαρμογή τους από τις αρμόδιες υπηρεσίες,

(β) 
εξετάζει τα εθνικά αναπτυξιακά προγράμματα που υποβάλλονται και εισηγείται  την έγκρισή τους από τον Υπουργό Οικονομίας και Οικονομικών  και την κατανομή των πόρων του εθνικού προγράμματος ανάπτυξης κατά αναπτυξιακό πρόγραμμα και έτος,

(γ) 
μεριμνά για την ορθή και ενιαία εφαρμογή του συστήματος διαχείρισης και ελέγχου, 

(δ) 
αξιολογεί την πορεία και τα αποτελέσματα της υλοποίησης του εθνικού προγράμματος ανάπτυξης και διαμορφώνει προτάσεις για τυχόν αναθεώρησή του, 

(ε) 
εισηγείται στον Υπουργό Οικονομίας και Οικονομικών την ένταξη πράξεων στα εθνικά αναπτυξιακά προγράμματα μετά από αξιολόγησή τους με βάση καθορισμένα κριτήρια επιλογής και ενημερώνει σχετικά τη Διεύθυνση Δημοσίων Επενδύσεων του Υπουργείου Οικονομίας και Οικονομικών για την κατάρτιση του ετήσιου προγράμματος δημοσίων επενδύσεων,

(ζ) 
παρακολουθεί την εξέλιξη του φυσικού και οικονομικού αντικειμένου των έργων,

(η) 
εξετάζει τα αιτήματα χρηματοδότησης των έργων και εισηγείται προς τη Διεύθυνση Δημοσίων Επενδύσεων του Υπουργείου Οικονομίας και Οικονομικών για για την έγκριση τους,

(θ)
επιβεβαιώνει δειγματοληπτικά την ολοκλήρωση των έργων και ενημερώνει σχετικά τη Διεύθυνση Δημοσίων Επενδύσεων.

2. Οι ειδικές υπηρεσίες και οι αρχές και φορείς διαχείρισης, πιστοποίησης και ελέγχου των επιχειρησιακών προγραμμάτων του ΕΣΠΑ είναι δυνατό να υποστηρίζουν την εφαρμογή και του εθνικού προγράμματος ανάπτυξης και των εθνικών αναπτυξιακών προγραμμάτων. Με αποφάσεις του Υπουργού Οικονομίας και Οικονομικών εξειδικεύονται οι σχετικοί κανόνες και διαδικασίες του συστήματος διαχείρισης και ελέγχου του εθνικού προγράμματος ανάπτυξης.

Άρθρο 21:
Επιβεβαίωση Διαχειριστικής Επάρκειας Δικαιούχων 

1. Με στόχο την αποτελεσματική και αποδοτική διοίκηση και διαχείριση των έργων που συγχρηματοδοτούνται από το ΕΣΠΑ, σχεδιάζεται με ευθύνη της εθνικής αρχής συντονισμού ελληνικό πρότυπο ή τεχνική προδιαγραφή με τις αρχές και τις απαιτήσεις του συστήματος διοίκησης και διαχείρισης έργων του ΕΣΠΑ, σύμφωνα με το οποίο θα επιβεβαιώνεται η διαχειριστική επάρκεια των δικαιούχων εξαιρουμένων αυτών που λαμβάνουν κρατική ενίσχυση κατά τα άρθρα 87 και 88 της συνθήκης.

2. Με κοινή απόφαση των Υπουργών Εσωτερικών Δημόσιας Διοίκησης και Αποκέντρωσης, Οικονομίας και Οικονομικών, Ανάπτυξης, Περιβάλλοντος Χωροταξίας και Δημοσίων Έργων και Απασχόλησης και Κοινωνικής Προστασίας, ρυθμίζεται η εφαρμογή μετά την 1η 1ου 2009 του προτύπου ή της τεχνικής προδιαγραφής της παραγράφου 1, για την επιβεβαίωση της διαχειριστικής επάρκειας των δικαιούχων της προγραμματικής περιόδου 2007-2013. 

Μέχρι την έναρξη εφαρμογής της ανωτέρω απόφασης η διαχειριστική επάρκεια των δικαιούχων επιβεβαιώνεται από την οικεία διαχειριστική αρχή εφόσον οι φορείς εφαρμόζουν ή βρίσκονται στη διαδικασία εφαρμογής, συστήματος ποιότητας για τις λειτουργίες του προγραμματισμού, της διαχείρισης συμβάσεων, της παρακολούθησης και πιστοποίησης φυσικού αντικειμένου και της οικονομικής διαχείρισης, σύμφωνα με τις οδηγίες του Υπουργείου Οικονομίας και Οικονομικών.

3. Σε περίπτωση δικαιούχων για τους οποίους δεν επιβεβαιώνεται η διαχειριστική τους επάρκεια, η αρμοδιότητα υλοποίησης δύναται να μεταβιβαστεί με προγραμματική σύμβαση στην αρχή στην οποία υπάγονται ή από την οποία εποπτεύονται ή σε συναφή δημόσια υπηρεσία ή ανώνυμη εταιρεία του ευρύτερου δημόσιου τομέα ή αναπτυξιακή ανώνυμη εταιρεία των οργανισμών τοπικής αυτοδιοίκησης, η οποία ικανοποιεί τα κριτήρια διαχειριστικής επάρκειας δικαιούχων και η οποία ευθύνεται έναντι του δικαιούχου για την καλή εκτέλεση των καθηκόντων της και έναντι των τρίτων ευθύνεται εις ολόκληρον με το δικαιούχο. Αν στην προγραμματική σύμβαση δεν ορίζεται διαφορετικά, εκπροσωπεί δικαστικώς και εξωδίκως το δικαιούχο έναντι των τρίτων κατά την ενάσκηση των καθηκόντων της έως τη λήξη της μεταβίβασης της αρμοδιότητας υλοποίησης. Στην περίπτωση που στον φορέα που αναλαμβάνει υλοποίηση έργου σύμφωνα με τα προηγούμενα, προκαλούνται πρόσθετες δαπάνες διοίκησης, αυτές περιλαμβάνονται στον προϋπολογισμό του έργου και καλύπτονται απολογιστικά είτε από το ίδιο το έργο είτε από την τεχνική βοήθεια του προγράμματος στο οποίο εντάσσεται. Μετά την παραλαβή προς χρήση, το έργο παραδίδεται στον δικαιούχο μαζί με πλήρη τεχνική και οικονομική τεκμηρίωση. 

Άρθρο 22:
Επιτροπή Εμπειρογνωμόνων 

1. Συνιστάται στο Υπουργείο Οικονομίας και Οικονομικών επιτροπή εμπειρογνωμόνων με τις ακόλουθες αρμοδιότητες:

(α)
υποστήριξη της εθνικής αρχής συντονισμού και της διαχειριστικής αρχής και των ενδιάμεσων φορέων διαχείρισης των περιφερειακών επιχειρησιακών προγραμμάτων για την ενίσχυση και βελτίωση της ικανότητας των φορέων προγραμματισμού και υλοποίησης στην εφαρμογή των διαδικασιών ωρίμανσης και υλοποίησης των τεχνικών έργων υποδομής  

(β)
γνωμοδότηση σε κάθε συναφές θέμα που παραπέμπεται σε αυτήν.

2. Η επιτροπή εμπειρογνωμόνων είναι εννεαμελής, απαρτίζεται από πρόσωπα, οριζόμενα για διετή θητεία με απόφαση του Υπουργού Οικονομίας και Οικονομικών, τα οποία πρέπει να διαθέτουν αναγνωρισμένες γνώσεις και εμπειρία στα αντικείμενα της προηγούμενης παραγράφου. 

Με όμοια απόφαση καθορίζονται οι αμοιβές και οι αποζημιώσεις τους κατά παρέκκλιση του ν.3205/2003.

3.
Η επιτροπή εμπειρογνωμόνων υποστηρίζεται από τεχνική γραμματεία που στελεχώνεται σύμφωνα με το άρθρο 17 εφαρμοζόμενο αναλόγως. Με απόφαση του Υπουργού Οικονομίας και Οικονομικών μετά από εισήγηση του Γενικού Γραμματέα Επενδύσεων και Ανάπτυξης ορίζεται ο προϊστάμενος της τεχνικής γραμματείας. Με τη ίδια απόφαση ορίζεται κάθε λεπτομέρεια που αφορά θέματα της επιτροπής εμπειρογνωμόνων.


Άρθρο 23: 
Μέσα χρηματοδοτικής τεχνικής

1. Στα πλαίσια επιχειρησιακού προγράμματος δύναται να χρηματοδοτηθούν πράξεις που αφορούν στην ίδρυση, οργάνωση και λειτουργία  ταμείων ή ταμείων χαρτοφυλακίου όπως ορίζονται στο άρθρο 44 του Κανονισμού. Τα ταμεία ιδρύονται με Προεδρικό Διάταγμα, το οποίο εκδίδεται μετά από πρόταση των Υπουργών  Οικονομίας και Οικονομικών και του εκάστοτε αρμόδιου Υπουργού. 

2. Με κοινή απόφαση του Υπουργού Οικονομίας και Οικονομικών και του εκάστοτε αρμόδιου Υπουργού προσδιορίζονται οι όροι, οι προϋποθέσεις και κάθε αναγκαία λεπτομέρεια για τη συνεισφορά από επιχειρησιακά προγράμματα σε ταμεία της προηγουμένης παραγράφου. 

Άρθρο 24:
Επιτάχυνση της εκτέλεσης των συγχρηματοδοτούμενων πράξεων

1. Για την παραδεκτή συμμετοχή στις διαδικασίες σύναψης συμβάσεων συγχρηματοδοτούμενων προμηθειών και υπηρεσιών, οι υποψήφιοι υποβάλλουν υπεύθυνη δήλωση περί μη συνδρομής λόγω αποκλεισμού στο πρόσωπό τους από τους αναφερόμενους στο άρθρο 45 της Οδηγίας 18/2004. Πριν από την κοινοποίηση της απόφασης κατακύρωσης στον ανάδοχο, ο υποψήφιος που ανακηρύσσεται ανάδοχος της σύμβασης προσκομίζει για τη σύναψή της σε προθεσμία είκοσι (20) ημερών από τη σχετική πρόσκληση της αναθέτουσας αρχής, τα επί μέρους δικαιολογητικά και έγγραφα έναντι των οποίων υποβλήθηκε υπεύθυνη δήλωση διαφορετικά αποκλείεται και η σύμβαση συνάπτεται με τον επόμενο κατά σειρά υποψήφιο με τις ίδιες προϋποθέσεις. 

2. Με κοινή απόφαση των Υπουργών Οικονομίας και Οικονομικών και Ανάπτυξης καθορίζονται τα είδη και το περιεχόμενο των συμβουλευτικών υπηρεσιών του Παραρτήματος ΙΙ Α και ΙΙ Β του ΠΔ 60/2007 και XVIIΑ και XVIIΒ του ΠΔ 59/2007, οι οποίες δεν υπάγονται στον ν.3316/05. Με την ίδια απόφαση ρυθμίζονται ειδικότερα θέματα που αφορούν τα κριτήρια ποιοτικής επιλογής, την οργάνωση και λειτουργία επαγγελματικού μητρώου εταιρειών παροχής συμβουλευτικών υπηρεσιών, τα κριτήρια ανάθεσης των συμβάσεων και οι ειδικοί κανόνες που αφορούν τη συγγραφή υποχρεώσεων και τα έγγραφα των αντίστοιχων συμβάσεων. 

3. Ο προβλεπόμενος, από τη διάταξη της παρ.27 του άρθρου 12 του ν. 3310/05 (ΦΕΚ 30 Α) έλεγχος νομιμότητας επί των συγχρηματοδοτούμενων συμβάσεων προμηθειών αγαθών, παροχής υπηρεσιών και εκτέλεσης έργων διενεργείται υποχρεωτικά πριν από τη σύναψή τους από κλιμάκια του Ελεγκτικού Συνεδρίου εφόσον η προϋπολογιζόμενη δαπάνη τους υπερβαίνει το ποσόν των δύο (2) εκατομμυρίων €, (χωρίς ΦΠΑ). Ο έλεγχος αυτός περατώνεται εντός τριάντα (30) ημερολογιακών ημερών από της κατάθεσης του σχετικού φακέλου στο Ελεγκτικό Συνέδριο. Σε περίπτωση που από τον έλεγχο προκύπτουν ελλείποντα στοιχεία, αυτά ζητούνται από τον αρμόδιο φορέα κατά τρόπο πλήρη και εξαντλητικό πριν την παρέλευση της ανωτέρω προθεσμίας. Ο έλεγχος ολοκληρώνεται μετά την κατάθεση και των συμπληρωματικών στοιχείων σε κάθε περίπτωση εντός αποκλειστικής προθεσμίας δέκα πέντε (15) ημερών από της καταθέσεως αυτών. Εάν παρέλθουν οι ανωτέρω προθεσμίες χωρίς το σχέδιο σύμβασης να έχει απορριφθεί με αιτιολογημένη πράξη του Ελεγκτικού Συνεδρίου, τούτο θεωρείται εγκεκριμένο. 

4. Οι προγραμματικές συμβάσεις, οι οποίες συνάπτονται μεταξύ δύο αναθετουσών αρχών, όπως αυτές ορίζονται στην παράγραφο 9 του άρθρου 1 του ν. 3316/05, και αφορούν συγχρηματοδοτούμενα έργα, δεν εμπίπτουν στον προβλεπόμενο από την παρ.27 του άρθρου 12 του ν. 3310/05 (ΦΕΚ 30 Α) όπως ισχύει, έλεγχο νομιμότητας του Ελεγκτικού Συνεδρίου, εφόσον το ύψος του προϋπολογισμού των έργων των οποίων αφορά η προγραμματική σύμβαση είναι κατώτερο των δέκα (10) εκατομμυρίων ευρώ. Για τις συμβάσεις ανάθεσης έργων προμηθειών και υπηρεσιών συμπεριλαμβανομένων και των μελετών που συνάπτονται στο πλαίσιο των προγραμματικών συμβάσεων εφαρμόζονται τα προβλεπόμενα από την παράγραφο 3 του παρόντος άρθρου.

5. Σε περίπτωση κήρυξης απαλλοτριώσεως ακινήτου που αφορά ή συνδέεται με συγχρηματοδοτούμενο έργο, το αρμόδιο δικαστήριο κατά την εκτίμηση στοιχείων αξίας ακινήτων της περιοχής του απαλλοτριούμενου ακινήτου οφείλει να λάβει υπ’ όψιν του στοιχεία, τα οποία αναφέρονται σε χρονική περίοδο τουλάχιστον τεσσάρων (4) ετών πριν από την κήρυξη της απαλλοτριώσεως, ο δε προσδιορισμός της τιμής μονάδος αποζημίωσης δεν επιτρέπεται να υπερβαίνει το μέσο όρο αυτών. Οι προθεσμίες που προβλέπονται στην οικεία νομοθεσία για την εκδίκαση διαφορών που προκύπτουν στο πλαίσιο της προκήρυξης και εκτέλεσης συγχρηματοδοτούμενων έργων (και των μετ’ αυτών συνεχόμενων υπηρεσιών και προμηθειών) τηρούνται απαρεγκλίτως, οι δε σχετικές υποθέσεις προσδιορίζονται και εκδικάζονται καθ’ υπέρβαση του ορισμένου αριθμού υποθέσεων κατά δικάσιμο. Οι σχετικές δικαστικές αποφάσεις δημοσιεύονται, υπογράφονται και καθαρογράφονται κατά απόλυτη προτεραιότητα εντός 30 ημερών από τη συζήτηση.

6. Για κάθε συγχρηματοδοτούμενη πράξη προϋπολογισμού μεγαλύτερου των είκοσι πέντε (25) εκατομμυρίων ευρώ, ορίζεται ή ανατίθεται από τον φορέα χρηματοδότησης επισπεύδον τρίτο φυσικό ή νομικό πρόσωπο ανεξάρτητο ως προς το μηχανισμό παραγωγής της πράξης προκειμένου να καταρτιστεί εξ αρχής λεπτομερές χρονοδιάγραμμα ενεργειών και να παρακολουθεί την ορθή τήρησή του υποβάλλοντας σχετικές αναφορές στον φορέα χρηματοδότησης.

7. Εντός διετίας από την έγκριση του εθνικού χωροταξικού σχεδίου και των τομεακών χωροταξικών σχεδίων, οι αρμόδιοι φορείς έχουν την υποχρέωση εναρμόνισης των υποκειμένων σε αυτά σχεδίων .

8. Με έκδοση ΠΔ μετά από πρόταση του αρμόδιου Υπουργού και για τον αποτελεσματικότερο σχεδιασμό και εκτέλεση τεχνικών έργων υποδομής που διέπονται από το ν.1418/84, όπως ισχύει, είναι δυνατή η συνένωση  διοικητικών μονάδων μελετών και κατασκευής  έργων υπό μία ενιαία διοικητική μονάδα.

Άρθρο 25:
Μεταβατικές διατάξεις


1. Η παρ. 5 του άρθρου 20 του Ν. 2860/2000 (ΦΕΚ Α/251/14.11.2000) τροποποιείται ως ακολούθως: 

« Με απόφαση του Υπουργού Οικονομίας και Οικονομικών ρυθμίζεται κατά παρέκκλιση κάθε αντίθετης διάταξης, η σύσταση κοινών οργάνων, για την εφαρμογή των διακρατικών συμφωνιών που συνομολογούνται στο πλαίσιο των επιχειρησιακών προγραμμάτων διασυνοριακής, διαπεριφερειακής και διακρατικής συνεργασίας, ο τρόπος συμμετοχής ή πρόσληψης προσωπικού, κατά παρέκκλιση των οικείων διατάξεων του εθνικού δικαίου, σε αυτά τα όργανα, η εφαρμογή των αποφάσεών τους, καθώς και κάθε άλλο σχετικό θέμα».

2. Οι οριζόμενες στο άρθρο 15 του παρόντος διευθύνσεις της αρχής ελέγχου συνεχίζουν να ασκούν τις αρμοδιότητες που προβλέπονται στην παρ. 10 του άρθρου 17 του Ν. 2860/2000 μέχρι την ολοκλήρωση των υποχρεώσεων που προκύπτουν από αυτές. 

3. Στο άρθρο 5 του Ν. 2860/2000 προστίθεται νέα παράγραφος 5, η οποία έχει ως εξής : 

Η υποβολή προτάσεων προς ένταξη σε επιχειρησιακά προγράμματα και η αξιολόγησή τους από τις οικείες διαχειριστικές αρχές, είναι δυνατή και μετά την έκδοση προκήρυξης σε εθνικό επίπεδο από τη διαχειριστική αρχή του ΚΠΣ.

4. Στο άρθρο 6 του Ν. 2860/2000 προστίθεται νέα παράγραφος 7, η οποία έχει ως εξής : 

« Ο έλεγχος των διαχειριστικών αρχών επιχειρησιακών προγραμμάτων του παρόντος άρθρου διενεργείται με επιτόπιο έλεγχο ή επιθεώρηση, ή έλεγχο διοικητικών εγγράφων στην έδρα αυτών».

5. Το πρώτο εδάφιο της παραγράφου 1 του άρθρου 12 του ν.2860/00, αντικαθίσταται ως ακολούθως: «Οι ενέργειες τεχνικής βοήθειας-στήριξης αφορούν τον προγραμματισμό, το σχεδιασμό, την παρακολούθηση, τη δημοσιότητα, την εφαρμογή και τον έλεγχο, συμπεριλαμβανομένων των ελέγχων συστήματος που διενεργεί το Ελεγκτικό Συνέδριο σύμφωνα με τις διατάξεις που το διέπουν, του ΚΠΣ, των επιχειρησιακών προγραμμάτων, των κοινοτικών πρωτοβουλιών και του Ταμείου Συνοχής και χρηματοδοτούνται από εθνικούς πόρους μέσω του προϋπολογισμού δημοσίων επενδύσεων».

ΚΕΦΑΛΑΙΟ Ζ - ΑΝΩΝΥΜΕΣ ΕΤΑΙΡΕΙΕΣ

Άρθρο 26: 
Αναπτυξιακός Οργανισμός Περιφέρειας 

1. (α)
Στην έδρα κάθε Περιφέρειας, δύναται να συσταθεί, με απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών, ανώνυμη εταιρεία, με την επωνυμία «Αναπτυξιακός Οργανισμός Περιφέρειας (Α.Ο.Π. Α.Ε.)». Η λειτουργία της διέπεται από τις ρυθμίσεις του παρόντος και από τη νομοθεσία για τις ανώνυμες εταιρείες.

(β)
Ο Αναπτυξιακός Οργανισμός Περιφέρειας λειτουργεί χάριν του δημοσίου συμφέροντος, κατά τους κανόνες της ιδιωτικής οικονομίας.

(γ)
Η διάρκεια της εταιρείας είναι δεκαετής και μπορεί να παρατείνεται μία ή περισσότερες φορές, με αποφάσεις των Υπουργών που την εποπτεύουν.

2. Σκοποί του Οργανισμού είναι, ιδίως:

(α)
η υποστήριξη της περιφέρειας για τον ορθολογικό συνολικό σχεδιασμό της ανάπτυξης, με την επιστημονική τεκμηρίωση των αναγκαίων αναπτυξιακών παρεμβάσεων σε περιφερειακό, νομαρχιακό και τοπικό επίπεδο,

(β)
η υποστήριξη του αναπτυξιακού σχεδιασμού ευρύτερων της περιφέρειας χωρικών αναπτυξιακών ενοτήτων, με την παροχή των αναγκαίων στοιχείων, στις οικείες υπηρεσίες,

(γ)
η παρακολούθηση και αποτίμηση του σχεδιασμού και της υλοποίησης όλων των παρεμβάσεων στη περιφέρεια και

(δ)
η υποστήριξη των δικαιούχων κατά τη διαδικασία ιεράρχησης των έργων προς υλοποίηση, προετοιμασία και ένταξή τους στα αντίστοιχα επιχειρησιακά προγράμματα καθώς και η υποστήριξη κατά την εκτέλεση έως και την ολοκλήρωσή τους. 

3. (α)
Το μετοχικό κεφάλαιο του Οργανισμού ανέρχεται στο ποσό των 500.000 ευρώ, τουλάχιστον, και διαιρείται σε 100 μετοχές ονομαστικής αξίας 5.000 η κάθε μία.

(β)
Όλες οι μετοχές της εταιρείας είναι ονομαστικές και δεν εισάγονται στο χρηματιστήριο.

(γ)
Μέτοχοι της ανώνυμης εταιρείας είναι: 

(i) Η Μονάδα Οργάνωσης και Διαχείρισης του Κοινοτικού Πλαισίου Στήριξης (Μ.Ο.Δ.) η οποία διατηρεί μετοχές, που αντιπροσωπεύουν ποσοστό πενήντα ένα τοις εκατό (51%) του μετοχικού κεφαλαίου.

(ii) Το Περιφερειακό Ταμείο Ανάπτυξης, το οποίο διατηρεί μετοχές, που αντιπροσωπεύουν ποσοστό σαράντα εννέα τοις εκατό (49%) του μετοχικού κεφαλαίου.

4. Το Διοικητικό Συμβούλιο του Οργανισμού είναι εννεαμελές και διορίζεται με απόφαση των Υπουργών Εσωτερικών Δημόσιας Διοίκησης και Αποκέντρωσης και Οικονομίας και Οικονομικών για τριετή θητεία, με δυνατότητα ισόχρονων ή μη, ανανεώσεων και επαναδιορισμού των μελών του.

Μέλη του είναι:

(α)
Ο Γενικός Γραμματέας της Περιφέρειας, ο οποίος και προεδρεύει,

(β)
Μέλος του διοικητικού συμβουλίου του Περιφερειακού Ταμείου Ανάπτυξης, που ορίζεται από το διοικητικό του συμβούλιο ή ο Γενικός Διευθυντής του ιδίου Ταμείου. 

(γ)
Εκπρόσωπος της Μονάδας Οργάνωσης και Διαχείρισης του Κοινοτικού Πλαισίου Στήριξης (Μ.Ο.Δ.), που ορίζεται με απόφαση του διοικητικού της συμβουλίου.

(δ)
Εκπρόσωπος του Υπουργείου Εσωτερικών Δημόσιας Διοίκησης και Αποκέντρωσης ή της περιφέρειας, που ορίζεται με απόφαση του αντίστοιχου Υπουργού.

(ε)
Εκπρόσωπος του Υπουργείου Οικονομίας και Οικονομικών, που ορίζεται με απόφαση του αντίστοιχου Υπουργού.

(στ)
Εκπρόσωπος των ΟΤΑ β΄βαθμού της οικείας περιφέρειας, ο οποίος προτείνεται από την ΕΝΑΕ.

(ζ)      Εκπρόσωπος των ΟΤΑ α΄βαθμού της οικείας περιφέρειας, ο οποίος προτείνεται από την ΚΕΔΚΕ.

(η)     Δύο εκπρόσωποι παραγωγικών φορέων της οικείας περιφέρειας

5. Οι πόροι του Οργανισμού προέρχονται: (α) από ετήσια επιχορήγηση του προγράμματος δημοσίων επενδύσεων, η οποία καθορίζεται από το εύρος των υπηρεσιών διοίκησης που προσφέρει, (β) από προγράμματα τεχνικής υποστήριξης που συγχρηματοδοτούνται από την Ευρωπαϊκή Ένωση ή/και από εθνικούς πόρους, (γ) από χρέωση αποζημίωσης στο πλαίσιο του προϋπολογισμού των έργων για τα οποία προσφέρει υπηρεσίες διοίκησης και η οποία καθορίζεται με απόφαση του Υπουργού Οικονομίας και Οικονομικών, (δ) από επιχορηγήσεις, δωρεές, κληρονομίες, κληροδοσίες, από την εκμετάλλευση της περιουσίας της και από κάθε άλλη νόμιμη πηγή.

6. Η οικονομική διαχείριση του οργανισμού υπόκειται σε κατασταλτικό ετήσιο έλεγχο από ορκωτούς ελεγκτές, που υποβάλλουν την έκθεσή τους στο διοικητικό συμβούλιο, στους μετόχους και στους εποπτεύοντες Υπουργούς.

7. Ο Α.Ο.Π. απαλλάσσεται από κάθε δημόσιο δημοτικό, κοινοτικό ή υπέρ τρίτου άμεσο ή έμμεσο φόρο, εκτός από το φόρο προστιθέμενης αξίας. Απαλλάσσεται επίσης από την υποχρέωση καταβολής δικαστικού ενσήμου και απολαμβάνει γενικά όλων των δικονομικών και άλλων προνομίων και ατελειών του δημοσίου.

8. Ο Οργανισμός εκπροσωπείται δικαστικά και εξώδικα από το διοικητικό του συμβούλιο, το οποίο ενεργεί συλλογικά ή από ειδικώς εξουσιοδοτημένο, για τη συγκεκριμένη περίπτωση, πρόσωπο, το οποίο μπορεί να μην είναι μέλος του.

9. (α)
Ο Οργανισμός στελεχώνεται με προσωπικό, το οποίο αποσπάται, κατόπιν αιτήσεώς του, από το δημόσιο και ευρύτερο δημόσιο τομέα, τη Μ.Ο.Δ. αε, και τις ειδικές υπηρεσίες του παρόντος νόμου. Η απόσπαση γίνεται με απόφαση των Υπουργών Εσωτερικών Δημόσιας Διοίκησης και Αποκέντρωσης και Οικονομίας και Οικονομικών, χωρίς γνώμη του οικείου υπηρεσιακού συμβουλίου της οργανικής θέσης.

Με κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών μπορεί να καθορίζονται τα τυπικά και ουσιαστικά προσόντα και ειδικότερα η απαιτούμενη σχετική εμπειρία, για τους αποσπώμενους, να ορίζεται η διαδικασία πρόσκλησης για την υποβολή σχετικών αιτήσεων, να προβλέπεται η σύσταση κεντρικής επιτροπής αξιολόγησης των υποψηφίων, να προσδιορίζονται τα κριτήρια και η διαδικασία αξιολόγησης και να ρυθμίζεται κάθε αναγκαία λεπτομέρεια.

(β)
Η διάρκεια της απόσπασης είναι τριετής με δυνατότητα ισόχρονων παρατάσεων. Η δαπάνη μισθοδοσίας των αποσπασμένων βαρύνει τον Οργανισμό. 

(γ)
Με απόφαση των ίδιων Υπουργών εγκρίνεται ο εσωτερικός κανονισμός λειτουργίας της εταιρείας που καταρτίζεται από το διοικητικό της συμβούλιο.

10. Οι αρμοδιότητες εποπτείας της εταιρείας, που ασκούνται στο πλαίσιο της νομοθεσίας για τις ανώνυμες εταιρείες, μπορεί να εκχωρηθούν με απόφαση του Υπουργού Ανάπτυξης στους Υπουργούς Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών.

11. Για την εκτέλεση του έργου του  ο Α.Ο.Π. συνεργάζεται με όλους τους σχετικούς φορείς, ιδίως τις υπηρεσίες της Περιφέρειας, τους Ο.Τ.Α., τις ενώσεις τους, τις αναπτυξιακές ανώνυμες εταιρείες των Ο.Τ.Α, τη διαχειριστική αρχή του οικείου περιφερειακού προγράμματος, τοπικά επαγγελματικά και επιστημονικά επιμελητήρια και τη ΜΟΔ αε.

12. Ο Α.Ο.Π. καταρτίζει πρόταση για το εθνικό αναπτυξιακό πρόγραμμα της οικείας περιφέρειας και την ετήσια εξειδίκευσή του μέχρι επιπέδου έργου. Η πρόταση αυτή τίθεται σε δημόσια διαβούλευση στην ιστοσελίδα του Α.Ο.Π.  Η μετά τη δημόσια διαβούλευση τελική πρόταση, μαζί με τα αποτελέσματα της δημόσιας διαβούλευσης, υποβάλλονται στον Γενικό Γραμματέα της Περιφέρειας ο οποίος εισηγείται για έγκριση στο οικείο περιφερειακό συμβούλιο. Το  αναπτυξιακό σχέδιο της περιφέρειας οριστικοποιείται σύμφωνα με τις ισχύουσες διατάξεις και δημοσιεύεται στην ιστοσελίδα της περιφέρειας και του οικείου Α.Ο.Π.

13. Συντάσσει ετήσιες εκθέσεις σχετικά με την υλοποίηση των εθνικών αναπτυξιακών προγραμμάτων τις οποίες υποβάλλει στο Γενικό Γραμματέα της Περιφέρειας και στη διαχειριστική αρχή του εθνικού προγράμματος ανάπτυξης του άρθρου 20. 

14. Οργανώνει ενδιάμεση αποτίμηση της εφαρμογής του εθνικού αναπτυξιακού προγράμματος και την υποβάλλει στο Γενικό Γραμματέα της Περιφέρειας και στη διαχειριστική αρχή του εθνικού προγράμματος ανάπτυξης του άρθρου 20.

15. Μέχρι τη σύσταση των Α.Ο.Π. το έργο τους εκτελείται από τις Ομάδες Σχεδιασμού Προγράμματος που λειτουργούν στις περιφέρειες στα πλαίσια κατάρτισης του ΕΣΠΑ.

Άρθρο 27: Ειδικά θέματα για την Κοινωνία της Πληροφορίας 

1. α) Με απόφαση του Υπουργού Οικονομίας και Οικονομικών που δημοσιεύεται στην Εφημερίδα της Κυβερνήσεως συνιστάται ανώνυμη εταιρεία, μη κερδοσκοπικού χαρακτήρα, με την επωνυμία «Ψηφιακές Ενισχύσεις Α.Ε» και καταρτίζεται το καταστατικό της. Εκτός από τα οριζόμενα στην ισχύουσα νομοθεσία περί εποπτείας των ανωνύμων εταιρειών από τον Υπουργό Ανάπτυξης, η εταιρεία υπάγεται στην εποπτεία του Υπουργού Οικονομίας και Οικονομικών. 

β) Σκοποί της εταιρείας είναι:

i) η χωρίς αντάλλαγμα υποστήριξη των δικαιούχων για δράσεις κρατικών ενισχύσεων στο πλαίσιο του επιχειρησιακού προγράμματος «Ψηφιακή Σύγκλιση». 

ii) η ανάληψη ως δικαιούχου ή ενδιάμεσου φορέα της υλοποίησης πράξεων σχετικές με Τεχνολογίες Πληροφορικής και Επικοινωνιών που απευθύνονται σε πολίτες ή σε επιχειρήσεις (κρατικές ενισχύσεις) και χρηματοδοτούνται από το επιχειρησιακό πρόγραμμα «Ψηφιακή Σύγκλιση» και άλλες πηγές.

iii) η ανάληψη της υλοποίησης ενεργειών τεχνικής βοήθειας που χρηματοδοτούνται από το επιχειρησιακό πρόγραμμα  «Ψηφιακή Σύγκλιση» και από εθνικούς πόρους.

γ) Η εταιρεία διοικείται από εννεαμελές Διοικητικό Συμβούλιο, το οποίο ορίζεται για τριετή θητεία με απόφαση του Υπουργού Οικονομίας και Οικονομικών. Με ίδια απόφαση ορίζεται ο Πρόεδρος του Διοικητικού Συμβουλίου.

δ)  Πόροι της εταιρείας. 

Η εταιρεία επιχορηγείται από το επιχειρησιακό πρόγραμμα «Ψηφιακή Σύγκλιση», από ετήσια επιχορήγηση του Προγράμματος Δημοσίων Επενδύσεων και από κάθε άλλη νόμιμη πηγή.

ε) Στελέχωση της εταιρείας. 

i) Το προσωπικό της εταιρείας Ψηφιακές Ενισχύσεις Α.Ε προσλαμβάνεται από τον ιδιωτικό τομέα σύμφωνα με τα οριζόμενα στο άρθρο 13 ν. 3429/2005 (ΦΕΚ 314/Α/27.12.2005) ή αποσπάται από το Δημόσιο και ευρύτερο δημόσιο τομέα, όπως αυτός ορίζεται στην παρ. 1 του άρθρου 14 του ν. 2190/1994 (ΦΕΚ 28/Α/3.3.1994) ή από ανώνυμες εταιρείες του Δημοσίου (δημόσια επιχείρηση) κατά την έννοια του άρθρου 1 του ν. 3429/2005 (ΦΕΚ 314/Α/27.12.2005) κατά παρέκκλιση κάθε αντίθετης σχετικής ισχύουσας διάταξης.

ii) Οι αποσπάσεις των στελεχών του δημόσιου και ευρύτερου τομέα γίνονται με κοινή απόφαση των Υπουργών Οικονομίας και Οικονομικών και του αρμόδιου Υπουργού για χρονικό διάστημα δύο ετών, χωρίς να απαιτείται γνώμη του Υπηρεσιακού ή Διοικητικού Συμβουλίου του φορέα προέλευσης, κατά παρέκκλιση ισχυουσών διατάξεων. Οι αποσπάσεις από ανώνυμες εταιρείες του Δημοσίου γίνονται με απόφαση που λαμβάνει το Διοικητικό Συμβούλιο των εταιριών προέλευσης των στελεχών και δεν μπορεί να αφορούν σε διάστημα μικρότερο των δύο ετών. 

Με αντίστοιχες αποφάσεις και διαδικασία παρατείνονται οι αποσπάσεις για μία ή περισσότερες φορές για ίσο χρονικό διάστημα. 

ε) Με την απόφαση του Υπουργού Οικονομίας και Οικονομικών της παραγράφου 1α καθορίζονται η εξειδίκευση των σκοπών της εταιρείας, η οργάνωση και λειτουργία της, το μετοχικό της κεφάλαιο, αναλυτικές ρυθμίσεις για την ποσοτική και ποιοτική στελέχωσή της και τις διαδικασίες πρόσληψης και επιλογής του προσωπικού, καθώς και άλλο σχετικό θέμα που δεν ρυθμίζεται με την παρούσα.

στ) Με νεώτερη απόφαση του Υπουργού Οικονομίας και Οικονομικών που δημοσιεύεται στην Εφημερίδα της Κυβερνήσεως δύναται να τροποποιούνται οι σκοποί της σε σχέση με τις προβλεπόμενες αρμοδιότητες των θεσμικών φορέων υλοποίησης των δράσεων της Κοινωνίας της Πληροφορίας.

2. α) Στο πλαίσιο υλοποίησης του ΕΣΠΑ, η Κοινωνία της Πληροφορίας ΑΕ έχει την κύρια ευθύνη υλοποίησης  έργων ηλεκτρονικής διακυβέρνησης για το δημόσιο τομέα, που χρηματοδοτούνται από το Επιχειρησιακό Πρόγραμμα «Ψηφιακή Σύγκλιση», σύμφωνα με τα οριζόμενα στο ισχύον καταστατικό της. 

β). Η προβλεπόμενη στις παραγράφους 5 και 7 του άρθρου 24 του ν. 2860/2000 αρμοδιότητα του Υπουργού Οικονομίας και Οικονομικών για την εκπροσώπηση της εταιρείας στο μετοχικό της κεφάλαιο και τον διορισμό τριών μελών του Διοικητικού Συμβουλίου της εταιρείας, καταργείται. Το σύνολο των μελών του Διοικητικού Συμβουλίου της εταιρείας ορίζεται στο εξής από τον Υπουργό Εσωτερικών Δημόσιας Διοίκησης και Αποκέντρωσης. Ομοίως, οι προβλεπόμενες σύμφωνα με την ισχύουσα νομοθεσία περί ανωνύμων εταιρειών του Δημοσίου αρμοδιότητες της Γενικής Συνελεύσεως της εταιρείας ασκούνται στο εξής από τον Υπουργό Εσωτερικών Δημόσιας Διοίκησης και Αποκέντρωσης, ο οποίος εκπροσωπεί σχετικά το Ελληνικό Δημόσιο με μόνη την υπογραφή του και υπογράφει τις σχετικές αποφάσεις. Με την παρούσα εξουσιοδοτείται το Διοικητικό Συμβούλιο της εταιρείας να προβεί στις απαραίτητες τροποποιήσεις του καταστατικού της εταιρείας. Κατά τα λοιπά, η παρούσα δεν θίγει τυχόν ειδικότερες ρυθμίσεις και εξαιρέσεις απορρέουν από την υπαγωγή της Κοινωνίας της Πληροφορίας ΑΕ στο πεδίο εφαρμογής του ν. 3429/2005 (ΦΕΚ 314/Α/27.12.2005). 

3. Το Παρατηρητήριο για την Κοινωνία της Πληροφορίας εποπτεύεται από τον Υπουργό Οικονομίας και Οικονομικών. Οι επιμέρους διατάξεις του ν. 3059/2002 (ΦΕΚ 241/Α/11.10.2002) που αναφέρονται σε κοινή αρμοδιότητα εποπτείας του Παρατηρητηρίου για την Κοινωνίας της Πληροφορίας και έκδοση κοινών αποφάσεων από τους Υπουργούς Οικονομίας και Οικονομικών και Εσωτερικών, Δημόσιας Διοίκησης και Αποκέντρωσης για τη ρύθμιση ζητημάτων που αφορούν στην οργάνωση και λειτουργία του, τροποποιούνται στο σύνολό τους και η πλήρης αρμοδιότητα παραμένει στον Υπουργό Οικονομίας και Οικονομικών. Με την παρούσα δεν θίγονται οι λοιπές ρυθμίσεις του ν. 3095/2002.  

ΜΕΡΟΣ ΙΙ: ΕΘΝΙΚΟ ΣΤΡΑΤΗΓΙΚΟ ΣΧΕΔΙΟ ΑΓΡΟΤΙΚΗΣ ΑΝΑΠΤΥΞΗΣ - ΕΘΝΙΚΟ ΣΤΡΑΤΗΓΙΚΟ ΣΧΕΔΙΟ ΑΝΑΠΤΥΞΗΣ ΑΛΙΕΙΑΣ

ΚΕΦΑΛΑΙΟ η - ΟΡΙΣΜΟΙ

Άρθρο 28:
Ορισμοί

Για την εφαρμογή του παρόντος μέρους ΙΙ νοούνται ως:

1. «Εθνικό Στρατηγικό Σχέδιο Αγροτικής Ανάπτυξης, εφεξής ΕΣΣΑΑ»: το έγγραφο που καταρτίζεται από το Υπουργείο Αγροτικής Ανάπτυξης και Τροφίμων σε διάλογο με την Επιτροπή των Ευρωπαϊκών Κοινοτήτων και το οποίο αποτελεί προγραμματικό κείμενο με τις εθνικές προτεραιότητες για την αγροτική ανάπτυξη, που θα αποτελέσει τη βάση για την εκπόνηση του Προγράμματος Αγροτικής Ανάπτυξης (ΠΑΑ), που θα συγχρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (Άρθρο 11 του Κανονισμού).

2. «Εθνικό Στρατηγικό Σχέδιο Ανάπτυξης Αλιείας 2007-2013 εφεξής Ε.Σ.Σ.Α.ΑΛ.» : το έγγραφο που καταρτίζεται από το Υπουργείο Αγροτικής Ανάπτυξης και Τροφίμων σε διάλογο με την Επιτροπή των Ευρωπαϊκών Κοινοτήτων (εφεξής Επιτροπή ) το οποίο καλύπτει τον Τομέα  της Αλιείας  και αποτελεί μέσο αναφοράς για την εκπόνηση του προγραμματισμού του Ευρωπαϊκού Ταμείου  Αλιείας (Ε.Τ.Α.)

3. «Πρόγραμμα Αγροτικής Ανάπτυξης, εφεξής ΠΑΑ»: Το ΕΓΤΑΑ θα δράσει σε όλη τη χώρα μέσω ενός μοναδικού ΠΑΑ για το διάστημα 2007- 2013. Το Πρόγραμμα αυτό θα εφαρμόσει μια στρατηγική Αγροτικής Ανάπτυξης μέσω μιας δεσμίδας μέτρων που ομαδοποιούνται μαζί σύμφωνα με τους άξονες που ορίζονται στον Τίτλο IV για την επίτευξη των οποίων θα ζητηθεί ενίσχυση από το ΕΓΤΑΑ (Άρθρο 15 του Κανονισμού).

4. «Επιχειρησιακό Πρόγραμμα Αλιείας»: έγγραφο το οποίο υποβάλλεται από το Υπουργείο Αγροτικής Ανάπτυξης και Τροφίμων και εγκρίνεται από την Επιτροπή  και το οποίο περιέχει μία συγκροτημένη δέσμη  προτεραιοτήτων που θα επιτευχθούν με την συνδρομή του Ευρωπαϊκού Ταμείου Αλιείας . 

5.  «άξονας» για το ΠΑΑ: συνεκτική ομάδα μέτρων με ειδικούς σκοπούς που απορρέουν ευθέως από την εφαρμογή των μέτρων και συμβάλλουν στην επίτευξη ενός ή περισσοτέρων στόχων εκ των οριζομένων στο άρθρο 4 του κανονισμού 1698/2005 και «άξονας προτεραιότητας» για το Ε.Π. Αλιείας: μία από τις προτεραιότητες της στρατηγικής στα πλαίσια του επιχειρησιακού προγράμματος Αλιείας  που περιλαμβάνει  ομάδα μέτρων τα  οποία σχετίζονται μεταξύ τους και έχουν συγκεκριμένους μετρήσιμους στόχους,

6. «μέτρο» για το ΠΑΑ: δέσμη πράξεων που συμβάλλουν στην υλοποίηση ενός άξονα που αναφέρεται στο άρθρο 4 παράγραφος 2 του κανονισμού 1698/2005, και «μέτρο» για το Ε.Π. Αλιείας: σειρά πράξεων που έχουν ως στόχο την εφαρμογή ενός άξονα  προτεραιότητας∙ 

7.  «πράξη» για το ΠΑΑ: έργο, σύμβαση ή διακανονισμός, ή άλλη δράση που επιλέγεται σύμφωνα με κριτήρια που έχουν τεθεί για το συγκεκριμένο πρόγραμμα αγροτικής ανάπτυξης, και που υλοποιείται από έναν ή περισσότερους δικαιούχους, δίνοντας τη δυνατότητα για επίτευξη των στόχων που ορίζονται στο άρθρο 4 του κανονισμού, και «πράξη» για το Ε.Π. Αλιείας: έργο ή ομάδα έργων που επιλέγονται από τη διαχειριστική αρχή του  επιχειρησιακού προγράμματος αλιείας ή με ευθύνη της, σύμφωνα με κριτήρια που καθορίζονται από την επιτροπή παρακολούθησης και υλοποιούνται από έναν ή περισσότερους δικαιούχους προκειμένου να επιτευχθούν οι στόχοι του άξονα προτεραιότητας με τον οποίο σχετίζονται,

8. «δικαιούχος» για το ΠΑΑ: φορέας, οργανισμός ή εταιρεία του δημόσιου ή του ιδιωτικού τομέα, που είναι υπεύθυνος για την υλοποίηση πράξεων ή που λαμβάνει στήριξη και «δικαιούχος» για το Ε.Π. Αλιείας :Φυσικό ή Νομικό πρόσωπο που είναι ο τελικός αποδέκτης της δημόσιας ενίσχυσης

9. «ενδιάμεσος φορέας»: κάθε δημόσιος ή ιδιωτικός φορέας ή υπηρεσία ο οποίος ενεργεί υπό την ευθύνη διαχειριστικής αρχής ή αρχής πιστοποίησης ή ο οποίος εκτελεί καθήκοντα για λογαριασμό μιας τέτοιας αρχής σε σχέση με δικαιούχους που υλοποιούν πράξεις,

10. «Ολοκληρωμένο Πληροφοριακό Σύστημα Υπουργείου Αγροτικής Ανάπτυξης και Τροφίμων (εφεξής ΟΠΣΑΑ)»: το πληροφοριακό σύστημα του Υπουργείου Αγροτικής Ανάπτυξης και Τροφίμων, όπου καταχωρούνται τα δεδομένα που αφορούν το Επιχειρησιακό Πρόγραμμα της Αλιείας 2007-2013 και το Πρόγραμμα της Αγροτικής Ανάπτυξης 2007-2013.

11. «Κανονισμός»: ο υπ’ αρ. 1698/2005 Κανονισμός (Ε.Κ.) του Συμβουλίου της 20.9.2005 «για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)» που έχει δημοσιευθεί στην Επίσημη Εφημερίδα των Ευρωπαϊκών Κοινοτήτων.

12. «Κανονισμός»: ο υπ΄ αριθμ. 1198/2006 Κανονισμός(Ε.Κ.) του Συμβουλίου της 27-7-2006  « για το Ευρωπαϊκό  Ταμείο Αλιείας»

ΚΕΦΑΛΑΙΟ Θ - ΔΙΑΧΕΙΡΙΣΗ

Άρθρο 29: 
Ορισμός Αρχών 

1. Για το ΠΑΑ, ορίζονται οι ακόλουθες αρχές:

Α)
Η Διαχειριστική Αρχή (Δ.Α.): «Η διαχείριση του Προγράμματος Αγροτικής Ανάπτυξης (ΠΑΑ 2007-2013) που χρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης(ΕΓΤΑΑ)  για την περίοδο 2007-2013 ασκείται από την ειδική υπηρεσία του Επιχειρησιακού Προγράμματος «Αγροτική Ανάπτυξη - Ανασυγκρότηση της Υπαίθρου 2000-2006» του ’ΚΠΣ 2000-2006., 

Η διαχειριστική αρχή είναι αρμόδια για τη διαχείριση και εφαρμογή του ΠΑΑ, με αποδοτικό, αποτελεσματικό και ορθό τρόπο, και ιδίως για τα ακόλουθα:

α) να εξασφαλίζει ότι οι πράξεις επιλέγονται για χρηματοδότηση, σύμφωνα με τα κριτήρια που ισχύουν για το ΠΑΑ.
β) να εξασφαλίζει ότι υπάρχει σύστημα για την καταγραφή και τήρηση σε μηχανογραφική μορφή στατιστικών στοιχείων σχετικά με την εφαρμογή, κατάλληλων για τους σκοπούς της παρακολούθησης και της αξιολόγησης.

γ) να εξασφαλίζει ότι οι δικαιούχοι και οι λοιποί οργανισμοί που εμπλέκονται στην υλοποίηση των πράξεων:

i) ενημερώνονται για τις υποχρεώσεις τους, που απορρέουν από τη χορηγούμενη ενίσχυση και τηρούν είτε χωριστό λογιστικό σύστημα, είτε τον κατάλληλο λογιστικό κωδικό για όλες τις δοσοληψίες που σχετίζονται με την πράξη,

ii) είναι ενήμεροι για τις απαιτήσεις που αφορούν την παροχή στοιχείων στη διαχειριστική αρχή και την καταγραφή των επιδόσεων και των αποτελεσμάτων

δ) να εξασφαλίζει ότι οι αξιολογήσεις του ΠΑΑ διεξάγονται εντός των προθεσμιών που προβλέπονται στον κανονισμό και συμμορφώνονται προς το κοινό πλαίσιο παρακολούθησης και αξιολόγησης και να υποβάλλει τις αξιολογήσεις που πραγματοποιήθηκαν στις αρμόδιες εθνικές αρχές και στην Επιτροπή.

ε) να ηγείται της επιτροπής παρακολούθησης και να της διαβιβάζει τα αναγκαία έγγραφα για την παρακολούθηση της εφαρμογής του ΠΑΑ σε σχέση με τους ειδικότερους στόχους του

στ) να εξασφαλίζει την τήρηση των υποχρεώσεων σχετικά με τη δημοσιότητα που αναφέρονται στο άρθρο 76 του Κανονισμού

ζ) να συντάσσει την ετήσια έκθεση προόδου και, μετά την έγκριση της επιτροπής παρακολούθησης, να την υποβάλλει στην Επιτροπή

η) να εξασφαλίζει ότι ο οργανισμός πληρωμών λαμβάνει όλες τις αναγκαίες πληροφορίες ιδίως σχετικά με τις διαδικασίες που εφαρμόζονται και οιουσδήποτε ελέγχους διενεργούνται σε σχέση με τις πράξεις που έχουν επιλεγεί για χρηματοδότηση, πριν εγκριθούν οι πληρωμές.

Β.
ο Διαπιστευμένος Οργανισμός Πληρωμών ( άρθρο 6 του κανονισμού (ΕΚ) αριθ. 1290/2005. Ο Οργανισμός Πληρωμών είναι ο ΟΠΕΚΕΠΕ, σύμφωνα με το άρθρο 3 του υπ’ αρ.3508 Νόμου (ΦΕΚ. 249Α/16-11-2006).

Ο Οργανισμός Πληρωμών (ΟΠΕΚΕΠΕ) παρέχει  για τις πληρωμές στις οποίες προβαίνει καθώς και για τη γνωστοποίηση και διατήρηση των στοιχείων, επαρκή εχέγγυα ότι:

α) η επιλεξιμότητα των αιτήσεων και, στο πλαίσιο της αγροτικής ανάπτυξης, η διαδικασία χορήγησης των ενισχύσεων καθώς και η συμφωνία τους προς τους κοινοτικούς κανόνες πριν από την εντολή πληρωμής ελέγχονται

β) οι εκτελούμενες πληρωμές καταχωρίζονται επακριβώς και πλήρως στα λογιστικά βιβλία·

γ) διενεργούνται οι έλεγχοι που προβλέπονται από την κοινοτική νομοθεσία

δ) τα απαιτούμενα έγγραφα υποβάλλονται εντός των προθεσμιών και με τη μορφή που προβλέπονται από τους κοινοτικούς κανόνες

ε) τα έγγραφα είναι προσπελάσιμα και διατηρούνται με τρόπο που διασφαλίζει την πληρότητα, την εγκυρότητα και την αναγνωσιμότητά τους διαχρονικώς, συμπεριλαμβανομένων των ηλεκτρονικών εγγράφων υπό την έννοια των κοινοτικών κανόνων.

Γ.
ο Οργανισμός Πιστοποίησης ( άρθρο 7 του κανονισμού (ΕΚ) αριθ. 1290/2005). Ο Οργανισμός Πιστοποίησης δύναται να είναι οντότητα του δημοσίου ή του ιδιωτικού δικαίου ο οποίος  επιλέγεται μετά από ανοιχτή δημόσια  πρόσκληση εκδήλωσης ενδιαφέροντος, σύμφωνα με τις εν ισχύ ρυθμίσεις για την δημόσιες συμβάσεις εκτός των περιπτώσεων που είναι Δημόσια Υπηρεσία ή ΝΠΔΔ. Ο Οργανισμός Πιστοποίησης είναι υπεύθυνος για τον έλεγχο των λογαριασμών του διαπιστευμένου Οργανισμού πληρωμών ως προς το αληθές, την πληρότητα και την ακρίβεια, έχοντας υπόψη το σύστημα διαχείρισης και ελέγχου που υφίσταται.

2. Για το Επιχειρησιακό Πρόγραμμα Αλιείας, ορίζεται:

Α.
η Διαχειριστική Αρχή (Δ.Α.): Η διαχείριση του Επιχειρησιακού Προγράμματος Αλιείας που χρηματοδοτείται από το Ευρωπαϊκό Ταμείο Αλιείας για την περίοδο 2007-2013, ασκείται από την ειδική υπηρεσία διαχείρισης του επιχειρησιακού προγράμματος αλιείας 2000-2006 του ΚΠΣ 2000-2006.

Η διαχειριστική αρχή είναι υπεύθυνη για τη διαχείριση και την υλοποίηση του επιχειρησιακού προγράμματος σύμφωνα με την αρχή της χρηστής δημοσιονομικής διαχείρισης. Οι διατάξεις της παραγρ. 2 του άρθρου 3 του παρόντος νόμου, εφαρμόζονται αναλόγως και για τη διαχειριστική αρχή του Ε. Π. Αλιείας.

Β.
η Αρχή Πιστοποίησης (Α.Π.): Ως αρχή πιστοποίησης του επιχειρησιακού  προγράμματος  Αλιείας ορίζεται ο Ο.Π.Ε.Κ.Ε.Π.Ε., ο οποίος βάσει του άρθρου 3 του Νόμου 3508/2006 – ΦΕΚ249/Α/16-11-2006 είναι αρμόδιος για τη διαχείριση των πιστώσεων του Ευρωπαϊκού Ταμείου Αλιείας Η Αρχή πιστοποίησης εκτελεί τα προβλεπόμενα σύμφωνα με τον Καν.(ΕΚ) 1198/2006 και είναι υπεύθυνη ιδίως για:

α) την κατάρτιση και την υποβολή στην Επιτροπή πιστοποιημένων δηλώσεων δαπανών και αιτήσεων πληρωμών

β) την πιστοποίηση  ότι:

(i) η δήλωση δαπανών είναι ακριβής, ότι είναι προϊόν αξιόπιστων λογιστικών συστημάτων και ότι στηρίζεται σε επαληθεύσιμα δικαιολογητικά,

(ii) οι δηλωθείσες δαπάνες συμμορφώνονται προς τους ισχύοντες κοινοτικούς και εθνικούς κανόνες και ότι πραγματοποιήθηκαν για πράξεις που επελέγησαν για χρηματοδότηση σύμφωνα με τα κριτήρια που εφαρμόζονται στο πρόγραμμα και πληρούν τους ισχύοντες κοινοτικούς και εθνικούς κανόνες,

γ) διασφαλίζει, ότι οι λαμβανόμενες πληροφορίες σχετικά με τις διαδικασίες και τις εξακριβώσεις που πραγματοποιήθηκαν σε σχέση με τις δαπάνες που περιλαμβάνονται στις δηλώσεις δαπανών παρέχουν επαρκή βάση για πιστοποίηση,

δ) τον συνυπολογισμό, για σκοπούς πιστοποίησης, των αποτελεσμάτων όλων των λογιστικών ελέγχων που διενεργούνται από την Αρχή Ελέγχου ή υπό την ευθύνη της,

ε) την τήρηση ηλεκτρονικών λογιστικών μητρώων για τις δαπάνες που υποβάλλονται στην Επιτροπή,

στ) την τήρηση μητρώου των ποσών που μπορούν να ανακτηθούν και των ποσών που αποσύρονται μετά από ακύρωση του συνόλου ή μέρους της συνεισφοράς για μια πράξη.

Γ.
Ο Φορέας υπεύθυνος για την είσπραξη των πληρωμών από την Επιτροπή και για τη διενέργεια πληρωμών στους δικαιούχους (Φ.Π.): Ως φορέας υπεύθυνος για την είσπραξη των πληρωμών που πραγματοποιούνται από την Ευρωπαϊκή Επιτροπή  καθώς και για τη διενέργεια πληρωμών στους δικαιούχους, για το επιχειρησιακό πρόγραμμα της Αλιείας, είναι ο Ο.Π.Ε.Κ.Ε.Π.Ε. Ιδίως είναι υπεύθυνος για:

α) την είσπραξη των πληρωμών που πραγματοποιούνται από την Επιτροπή και το κράτος,

β) τη διενέργεια των πληρωμών το συντομότερο το δυνατόν στο ακέραιο και αποκλειστικά στον τραπεζικό λογαριασμό είτε του αιτούντος είτε του εντολοδόχου του, χωρίς κανένα ποσό να αφαιρείται, ούτε παρακρατείται, ούτε εισπράττεται, που θα είχε ως αποτέλεσμα τη μείωση των ποσών της δημόσιας συνεισφοράς για τους δικαιούχους,

Οι εργασίες του Ο.Π.Ε.Κ.Ε.Π.Ε., ως Αρχή πιστοποίησης και ως Φορέα Πληρωμών ασκούνται από τα αρμόδια διακριτά τμήματά του, με βάση την τήρηση της αρχής του διαχωρισμού των αρμοδιοτήτων μεταξύ των φορέων και εντός αυτών.

3. Όταν η αρμοδιότητα για την άσκηση ενός μέρους των καθηκόντων της διαχειριστικής αρχής του Π.Α.Α. ανατίθεται σε άλλο οργανισμό, η διαχειριστική αρχή διατηρεί την πλήρη ευθύνη για την αποδοτικότητα και την αρτιότητα της διαχείρισης και εκτέλεσης των καθηκόντων αυτών.

4. Με κοινή απόφαση του Υπουργού Οικονομίας και Οικονομικών και του Υπουργού Αγροτικής Ανάπτυξης & Τροφίμων δύναται να ορίζονται (άρθρο 75, παράγραφος 2 του Κανονισμού (ΕΚ) 1698/2005) ένας ή περισσότεροι φορείς οι οποίοι αναλαμβάνουν την άσκηση μέρους των καθηκόντων της διαχειριστικής αρχής του Π.Α.Α.  σε σχέση με δικαιούχους που εκτελούν πράξεις για λογαριασμό και υπό την ευθύνη της. Στην ως άνω απόφαση καθορίζονται:

α)
ο φορέας ο οποίος αναλαμβάνει τη διαχείριση δράσεων του οικείου ΠΑΑ

β)
οι δράσεις που αναλαμβάνονται και ο αντίστοιχος προϋπολογισμός αυτών

γ)
οι αρμοδιότητες διαχείρισης που ανατίθενται με την αναγκαία εξειδίκευση ανάλογα με το είδος των δράσεων 

δ)
οι υποχρεώσεις του οργανισμού και της διαχειριστικής αρχής

ε)
το αρμόδιο για την ένταξη των πράξεων όργανο.

Με την ίδια απόφαση δύναται να ρυθμίζεται κάθε αναγκαία λεπτομέρεια σχετικά την άσκηση των αρμοδιοτήτων που αναλαμβάνει ο φορέας. Ο φορέας πρέπει να παρέχει εγγυήσεις για τη φερεγγυότητα του, την ικανότητα διαχείρισης στο σχετικό πεδίο, καθώς επίσης και για την διοικητική και οικονομική του επάρκεια. 

Ο φορέας επιλέγεται μετά από διαγωνιστική διαδικασία, σύμφωνα με τις εν ισχύ ρυθμίσεις για τις δημόσιες συμβάσεις, εκτός των περιπτώσεων που ο φορέας είναι δημόσια υπηρεσία ή άλλο νομικό πρόσωπου του δημόσιου τομέα, το οποίο ασκεί τις αρμοδιότητες διαχείρισης βάσει αποκλειστικού δικαιώματος που του  παρέχεται δυνάμει νομοθετικής ή κανονιστικής ρυθμίσεως. Η διαχειριστική αρχή του ΠΑΑ συντονίζει και εποπτεύει την άσκηση των αρμοδιοτήτων των φορέων και έχει την τελική ευθύνη έναντι της Επιτροπής. Οι ρυθμίσεις του παρόντος νόμου για τη διαχειριστική αρχή εφαρμόζονται αναλόγως και στους φορείς.

5. Ο άξονας 4 του ΠΑΑ, υλοποιείται από Ομάδες Τοπικής Δράσης, εφεξής «ΟΤΔ» που πληρούν τους όρους έτσι όπως περιγράφονται στα σημεία α, β και γ) της παραγράφου 1 του άρθρου 62 του Κανονισμού (ΕΚ) 1698/2005 (άρθρο 37, Ενότητα 4, Κεφάλαιο ΙΙΙ, Τμήμα 1, άξονας 4 του Κανονισμού (ΕΚ) 1974/2006, οποίος αναφέρεται στο τμήμα 4 του κεφαλαίου Ι του τίτλου IV του κανονισμού (ΕΚ) 1698/2005). Τα μέτρα του ΕΠ Αλιεία 2007-2013 για την αειφόρο ανάπτυξη των «αλιευτικών περιοχών» υλοποιούνται από Ομάδες Τοπικής Δράσης γι α τις αλιευτικές περιοχές «ΟΤΔ-Α» σύμφωνα με το άρθρο 45 του Καν. (ΕΚ) 1198/2006 του Συμβουλίου. Οι διαδικασίες επιλογής των ΟΤΔ  και των ΟΤΔ-Α γίνονται κατόπιν ανοιχτής πρόσκλησης εκδήλωσης ενδιαφέροντος με Αναθέτουσα Αρχή την Διαχειριστική Αρχή του ΠΑΑ ή του ΕΠ Αλιεία αντιστοίχως.

6. Με κοινή απόφαση των Υπουργών Οικονομίας και Οικονομικών και Αγροτικής Ανάπτυξης & Τροφίμων δύναται να ορίζονται ένας ή περισσότεροι ενδιάμεσοι φορείς διαχείρισης οι οποίοι αναλαμβάνουν την άσκηση μέρους των αρμοδιοτήτων της διαχειριστικής αρχής επιχειρησιακού προγράμματος αλιείας σε σχέση με δικαιούχους που εκτελούν πράξεις για λογαριασμό και υπό την ευθύνη της.

7. Οι διατάξεις του άρθρου 4 του παρόντος νόμου εφαρμόζονται αναλόγως και στους ενδιάμεσους φορείς που ορίζονται σύμφωνα με την παραπάνω παράγραφο.

8. Στην περίπτωση που η ειδική υπηρεσία διαχείρισης είναι και δικαιούχος στο πλαίσιο του ΠΑΑ ή του επιχειρησιακού προγράμματος Αλιείας, οι ρυθμίσεις για τους απαιτούμενους ελέγχους θα πρέπει να διασφαλίζουν επαρκή διάκριση αρμοδιοτήτων στο εσωτερικό της. 

9. Το κράτος εξασφαλίζει, για το ΠΑΑ, ότι το οικείο σύστημα διαχείρισης και ελέγχου έχει συσταθεί με τρόπο που εξασφαλίζει σαφή κατανομή και διαχωρισμό των καθηκόντων μεταξύ της διαχειριστικής αρχής και άλλων οργανισμών. Το κράτος είναι υπεύθυνο να εξασφαλίζει την αποτελεσματική λειτουργία των συστημάτων σε όλη τη διάρκεια του προγράμματος.

10. Οι ρυθμίσεις της παραγράφου 1 του άρθρου 5 εφαρμόζονται αναλόγως για τη διαχειριστική αρχή του ΠΑΑ και του επιχειρησιακού προγράμματος αλιείας. 

Άρθρο 30: 
Ένταξη πράξεων

1. Η ένταξη των πράξεων στο ΠΑΑ και στο Επιχειρησιακό Πρόγραμμα Αλιείας ή η ανάκληση αυτής διενεργείται με απόφαση του Γενικού ή Ειδικού Γραμματέα στον οποίο υπάγεται η ειδική υπηρεσία διαχείρισης του προγράμματος, με την επιφύλαξη των παραγράφων 4 και 5 του άρθρου 29.

2. Με απόφαση του Υπουργού Αγροτικής Ανάπτυξης & Τροφίμων, ορίζονται ο τύπος και το περιεχόμενο της απόφασης ένταξης πράξης στο ΠΑΑ ή στο Ε.Π. Αλιείας, οι όροι ένταξης και οι υποχρεώσεις των δικαιούχων και των  φορέων  που χορηγούν ενισχύσεις στην περίπτωση κρατικών ενισχύσεων. Με την ίδια απόφαση προσδιορίζονται τα απαιτούμενα στοιχεία για την εγγραφή της πράξης σε συλλογική απόφαση του προγράμματος δημοσίων επενδύσεων.

3. Οι διατάξεις του παρόντος άρθρου εφαρμόζονται σε όλες τις πράξεις που προτείνονται για ένταξη στο  ΠΑΑ και στο Ε.Π. της Αλιείας

Άρθρο 31: 
Επαληθεύσεις της Δ.Α. του Ε.Π. Αλιείας

1. Η διαχειριστική αρχή του Ε.Π. Αλιείας, με την επιφύλαξη της  παραγράφου  5 του άρθρου 29, διενεργεί επαληθεύσεις με στόχο την επιβεβαίωση της παράδοσης των συγχρηματοδοτούμενων προϊόντων και υπηρεσιών και της πραγματικής πραγματοποίησης των δαπανών που δηλώνουν οι δικαιούχοι για τις διάφορες πράξεις καθώς και της συμμόρφωσής τους προς τους κοινοτικούς και τους εθνικούς κανόνες.

2. Οι διατάξεις του άρθρου 7 του παρόντος εφαρμόζονται αναλόγως και για τις επαληθεύσεις που διενεργεί η διαχειριστική αρχή του  επιχειρησιακού προγράμματος Αλιείας.

Άρθρο 32: 
Ολοκληρωμένο Πληροφοριακό Σύστημα Υπουργείου Αγροτικής Ανάπτυξης & Τροφίμων

1. Στο ολοκληρωμένο πληροφοριακό Σύστημα του υπουργείου Αγροτικής Ανάπτυξης & Τροφίμων (εφεξής ΟΠΣΑΑ) καταχωρούνται για το ΠΑΑ και το Ε.Π. Αλιείας κυρίως δεδομένα που αφορούν στον προσδιορισμό των πράξεων, στους εμπλεκόμενους φορείς και πρόσωπα, στα φυσικά, οικονομικά και τεχνικά χαρακτηριστικά των πράξεων, στα αναμενόμενα αποτελέσματα και τις επιπτώσεις, σε στοιχεία των διοικητικών διαδικασιών που συνδέονται με την έγκριση των πράξεων, στις διαδικασίες και τα στοιχεία υλοποίησης μέχρι την ολοκλήρωσή τους, καθώς επίσης και στα πορίσματα των ελέγχων που διενεργούνται από τις αρμόδιες αρχές. 

Η καταχώρηση των δεδομένων αυτών έχει σαν στόχο την αυτοματοποίηση των διοικητικών διαδικασιών του προηγουμένου εδαφίου και την χρονολογική παρακολούθησή τους.

2. Με απόφαση του Υπουργού Αγροτικής Ανάπτυξης & Τροφίμων μπορεί να προσδιορίζονται οι διαδικασίες πρόσβασης, τα στοιχεία που καταχωρούνται, ο χρόνος υποβολής τους, οι ευθύνες των υπόχρεων, θέματα σχετικά με την οργάνωση και την λειτουργία του ΟΠΣΑΑ και κάθε άλλη σχετική λεπτομέρεια. Με κοινή απόφαση του Υπουργού Οικονομίας και Οικονομικών και του Υπουργού Αγροτικής Ανάπτυξης & Τροφίμων ρυθμίζονται θέματα που αφορούν την διασύνδεση του ΟΠΣΑΑ με το ΟΠΣ.
3. Η ανταλλαγή δεδομένων που αφορούν στο ΠΑΑ και το Ε.Π. Αλιείας μεταξύ της χώρας και της Επιτροπής δύναται να πραγματοποιείται μέσω του ΟΠΣΑΑ, το οποίο καθιστά ασφαλή την ανταλλαγή των δεδομένων αυτών. 
4. Ο σχεδιασμός, η οργάνωση, η ευθύνη λειτουργίας και η ανάπτυξη του ΟΠΣΑΑ ανατίθεται στον διαπιστευμένο οργανισμό πληρωμών  Ο.Π.Ε.Κ.Ε.Π.Ε.  

ΚΕΦΑΛΑΙΟ Ι - ΠΑΡΑΚΟΛΟΥΘΗΣΗ

Άρθρο 33: 
Επιτροπή  Παρακολούθησης του ΠΑΑ 

Η Παρακολούθηση και Αξιολόγηση του ΠΑΑ γίνεται σύμφωνα με τον Τίτλο VII του Κανονισμού. Ειδικότερα σε ό,τι αφορά την Επιτροπή Παρακολούθησης του ΠΑΑ ισχύουν τα ακόλουθα:

1. Για το ΠΑΑ, συνιστάται Επιτροπή Παρακολούθησης εντός τριών μηνών το πολύ από την απόφαση για την έγκριση του προγράμματος.

2. Η Επιτροπή Παρακολούθησης καταρτίζει τον εσωτερικό κανονισμό της εντός του θεσμικού, νομικού και δημοσιονομικού πλαισίου του κράτους και τον εγκρίνει σε συμφωνία με τη διαχειριστική αρχή, ώστε να ασκεί τα καθήκοντά της σύμφωνα με τον Κανονισμό.

3. Η επιτροπή παρακολούθησης βεβαιώνεται για την αποτελεσματική εφαρμογή του προγράμματος αγροτικής ανάπτυξης. Προς τούτο, η επιτροπή παρακολούθησης :

α) γνωμοδοτεί, εντός τεσσάρων μηνών από την απόφαση για την έγκριση του προγράμματος, όσον αφορά τα κριτήρια επιλογής για τις χρηματοδοτούμενες πράξεις. Τα κριτήρια επιλογής αναθεωρούνται ανάλογα με τις ανάγκες του προγραμματισμού

β) εξετάζει περιοδικά την πρόοδο που σημειώθηκε προς την επίτευξη των ειδικότερων στόχων του προγράμματος, με βάση τα έγγραφα που υποβάλλει η διαχειριστική αρχή 

γ) εξετάζει τα αποτελέσματα της εφαρμογής, ιδίως την επίτευξη των στόχων που έχουν καθορισθεί για κάθε άξονα καθώς και τις παράλληλες αξιολογήσεις

δ) εξετάζει και εγκρίνει την ετήσια έκθεση προόδου και την τελευταία έκθεση προόδου πριν από την αποστολή τους στην Επιτροπή·

ε) μπορεί να προτείνει στη διαχειριστική αρχή οποιαδήποτε προσαρμογή ή αναθεώρηση του προγράμματος, η οποία αποβλέπει στην επίτευξη των στόχων του ΕΓΤΑΑ που ορίζονται στο άρθρο 4 του Κανονισμού  ή στη βελτίωση της διαχείρισής του, συμπεριλαμβανομένης της δημοσιονομικής διαχείρισης

στ) εξετάζει και εγκρίνει οποιαδήποτε πρόταση για την τροποποίηση του περιεχομένου της απόφασης της Επιτροπής σχετικά με τη συνεισφορά του ΕΓΤΑΑ.

4. Την Προεδρία της Επιτροπής Παρακολούθησης ασκεί ο Ειδικός Γραμματέας του Διοικητικού Τομέα Κοινοτικών Πόρων και Υποδομών του Υπουργείου Αγροτικής Ανάπτυξης (πρώην Διοικητικός Τομέας Προγραμματισμού και Εφαρμογών του Γ΄ Κοινοτικού Πλαισίου).

Με δική τους πρωτοβουλία, εκπρόσωποι της Επιτροπής μπορούν να συμμετέχουν στις εργασίες της Επιτροπής Παρακολούθησης με συμβουλευτική ψήφο.

5. Με απόφαση του Υπουργού Αγροτικής Ανάπτυξης & Τροφίμων συγκροτείται η Επιτροπή Παρακολούθησης του ΠΑΑ και ορίζονται ο πρόεδρος, τα μέλη και οι αναπληρωτές τους. 

Άρθρο 34: 
Επιτροπή  Παρακολούθησης του Επιχειρησιακού Προγράμματος Αλιείας

1. Η Επιτροπή Παρακολούθησης έχει ως αποστολή την παρακολούθηση της αποτελεσματικότητας και της ποιότητας υλοποίησης του επιχειρησιακού προγράμματος. Στο πλαίσιο αυτό:

(α)
εξετάζει και εγκρίνει τα κριτήρια επιλογής των προς χρηματοδότηση πράξεων εντός έξι μηνών από την έγκριση του επιχειρησιακού προγράμματος και εγκρίνει τις τυχόν αναθεωρήσεις των κριτηρίων αυτών σύμφωνα με τις ανάγκες του προγραμματισμού. Ως ομάδες κριτηρίων επιλογής χρησιμοποιεί:

(i) τη συμβατότητα της πράξης με τις εθνικές και κοινοτικές πολιτικές,

(ii) τη συμβολή της πράξης στους στόχους του επιχειρησιακού προγράμματος και ιδίως την αποτελεσματικότητα και την αποδοτικότητα αυτής,

(iii) τη φύση και το είδος της πράξης στο πλαίσιο της διενεργούμενης πρόσκλησης,

(iv) την πληρότητα της πράξης,

(v) την ωριμότητα της πράξης,

(β)
επανεξετάζει σε περιοδική βάση την πρόοδο που σημειώνεται στην επίτευξη των ειδικών στόχων του επιχειρησιακού προγράμματος,

(γ)
εξετάζει τα αποτελέσματα της υλοποίησης, ιδίως δε την επίτευξη των στόχων που καθορίζονται για κάθε άξονα προτεραιότητας, καθώς και τις αξιολογήσεις που διενεργούνται κατά τη διάρκεια της προγραμματικής περιόδου κατά τα προβλεπόμενα στο άρθρο 47 του Κανονισμού,

(δ)
εξετάζει και εγκρίνει τις ετήσιες και την τελική έκθεση υλοποίησης πριν αυτές αποσταλούν στην Επιτροπή,

(ε)
ενημερώνεται σχετικά με την ετήσια έκθεση ελέγχου ή με το τμήμα της έκθεσης που αφορά το οικείο επιχειρησιακό πρόγραμμα, καθώς και για τυχόν σχετικά σχόλια τα οποία μπορεί να διατυπώσει η Επιτροπή μετά την εξέταση της εν λόγω έκθεσης ή του σχετικού τμήματός της,

(στ)
προτείνει στη διαχειριστική αρχή οποιαδήποτε αναθεώρηση ή εξέταση του επιχειρησιακού προγράμματος η οποία ενδεχομένως μπορεί να συμβάλει στην επίτευξη των στόχων του ή στη βελτίωση της διαχείρισής του, συμπεριλαμβανομένης της χρηματοοικονομικής διαχείρισής του, 

(ζ)
εξετάζει και εγκρίνει οποιαδήποτε πρόταση για την τροποποίηση του περιεχομένου της απόφασης της Επιτροπής σχετικά με τη συνεισφορά των Ταμείων.

2. Της Επιτροπής Παρακολούθησης προεδρεύει ο Γενικός ή Ειδικός Γραμματέας που προΐσταται της διαχειριστικής αρχής του επιχειρησιακού προγράμματος. 

Η Επιτροπή Παρακολούθησης του επιχειρησιακού προγράμματος αποτελείται από εκπροσώπους της διαχειριστικής αρχής του επιχειρησιακού προγράμματος, της αρχής πιστοποίησης, εκπροσώπους των ενδιάμεσων φορέων που διαχειρίζονται τμήματα του προγράμματος καθώς και των αρμόδιων υπουργείων, εκπροσώπους των αρμόδιων για θέματα απασχόλησης, περιβάλλοντος και ισότητας, κρατικών αρχών, εκπροσώπους των οικονομικών και κοινωνικών εταίρων καθ΄ υπόδειξη της Οικονομικής και Κοινωνικής Επιτροπής και αντιπροσωπευτικών μη κυβερνητικών οργανώσεων. Στην Επιτροπή Παρακολούθησης του επιχειρησιακού προγράμματος συμμετέχουν επίσης εκπρόσωποι της αρχής ελέγχου, της Επιτροπής και της Ευρωπαϊκής Τράπεζας Επενδύσεων χωρίς δικαίωμα ψήφου.

3. Με απόφαση του Υπουργού  Αγροτικής Ανάπτυξης& Τροφίμων συγκροτείται η Επιτροπή Παρακολούθησης του επιχειρησιακού προγράμματος και ορίζονται ο πρόεδρος, τα μέλη και οι αναπληρωτές τους. Οι αποφάσεις της Επιτροπής Παρακολούθησης λαμβάνονται με απόλυτη πλειοψηφία των μελών της.

4. Η Επιτροπή Παρακολούθησης του επιχειρησιακού προγράμματος θεσπίζει τον εσωτερικό της κανονισμό με τη σύμφωνη γνώμη της διαχειριστικής αρχής του επιχειρησιακού προγράμματος. Συνεδριάζει μια φορά ετησίως ή και τακτικότερα κατά την κρίση του προέδρου, με πρόσκλησή του. Στις συνεδριάσεις της μπορεί να προσκληθούν εμπειρογνώμονες σε οικονομικά, τεχνικά, κοινωνικά, επιστημονικά και λοιπά θέματα.

5. Η διαχειριστική αρχή του επιχειρησιακού προγράμματος είναι αρμόδια για την προετοιμασία της απαραίτητης για τη διεξαγωγή των συνεδριάσεων τεκμηρίωσης, των εκθέσεων, καθώς και της ημερήσιας διάταξης και των πρακτικών των συνεδριάσεων.

ΚΕΦΑΛΑΙΟΝ ΙΑ – ΕΛΕΓΧΟΣ

Άρθρο 35: 
Έλεγχοι στο ΠΑΑ

1. Με τον Κανονισμό (ΕΚ) 1975/2006 της Επιτροπής θεσπίζονται λεπτομερείς κανόνες για την εφαρμογή των διαδικασιών ελέγχου καθώς και της πολλαπλής συμμόρφωσης όσον αφορά τη συγχρηματοδότηση των μέτρων στήριξης της αγροτικής ανάπτυξης, τα οποία καθορίζονται βάσει του κανονισμού (ΕΚ) αριθ. 1698/2005.

2. Σε περίπτωση δαπανών που έχουν πραγματοποιηθεί από τις ΟΤΔ (άρθρο 63, σημεία α και β του Καν.1698/2005, οι διοικητικοί έλεγχοι που αναφέρονται στο άρθρο 26 του Κανονισμού 1975/2006 διεξάγονται από τις ΟΤΔ βάσει επίσημης εκχώρησης αρμοδιοτήτων. Το ΥΠΑΑΤ φέρει την ευθύνη επαλήθευσης ότι οι ΟΤΔ διαθέτουν την διοικητική και ελεγκτική ικανότητα για να αναλάβουν τις εν λόγω εργασίες.

3. Το ΥΠΑΤΤ εφαρμόζει σύστημα εποπτείας των ΟΤΔ. Αυτό περιλαμβάνει τακτικούς ελέγχους των πράξεων των ΟΤΔ συμπεριλαμβανομένων ελέγχων τήρησης λογιστικών βιβλίων και δειγματοληπτικών διοικητικών ελέγχων. 

4. Με απόφαση του Υπουργού Αγροτικής Ανάπτυξης & Τροφίμων καθορίζεται το Σύστημα εφαρμογής των ελέγχων. 

Άρθρο 36: 
Έλεγχοι στο Ε.Π. Αλιείας

1. Αρχή ελέγχου της παρ. 1 (γ) του άρθρου 58 του Κανονισμού για  το Επιχειρησιακό Πρόγραμμα της Αλιείας  ορίζεται η Επιτροπή Δημοσιονομικού Ελέγχου (ΕΔΕΛ) του άρθρου 14 του παρόντος. 

2. Οι διατάξεις των άρθρων 14 και 15 του παρόντος εφαρμόζονται αναλόγως και για το επιχειρησιακό πρόγραμμα Αλιείας.

ΚΕΦΑΛΑΙΟ ΙΒ – ΕΙΔΙΚΕΣ ΔΙΑΤΑΞΕΙΣ

Άρθρο 37:
Ειδικές διατάξεις 

1. α) Οι δαπάνες από το ΕΓΤΑΑ και το ΕΤΑ μπορούν να καλυφθούν από κοινοτική χρηματοδότηση μόνον εφόσον έχουν πραγματοποιηθεί ή πιστοποιηθεί από το διαπιστευμένο Οργανισμό Πληρωμών (ΟΠΕΚΕΠΕ). 

β) Οι δημόσιες δαπάνες μπορούν να χρηματοδοτηθούν από το πρόγραμμα δημοσίων επενδύσεων ή από τον τακτικό προϋπολογισμό, όπως κάθε φορά ορίζεται στην απόφαση ένταξης της κάθε πράξης στο ΠΑΑ και στο ΕΠ Αλιείας. Οι δράσεις των προγραμμάτων ΠΑΑ και Αλιείας που θα εγγραφούν στο ΠΔΕ θα χρηματοδοτηθούν με μεταφορά των πιστώσεων από την Τράπεζα της Ελλάδος στον ειδικό λογαριασμό (ΕΛΕΓΕΠ) που τηρεί σε πιστωτικό ίδρυμα ο Οργανισμός πληρωμών. Με κοινή απόφαση των Υπουργών Οικονομίας και Οικονομικών και Αγροτικής Ανάπτυξης και Τροφίμων ρυθμίζονται θέματα σχετικά με τη διαδικασία πληρωμών των έργων των προγραμμάτων ΠΑΑ και Αλιείας που θα βαρύνουν τον ανωτέρω ειδικό λογαριασμό. 

γ) Οι πληρωμές εκτελούνται από την τράπεζα του Οργανισμού Πληρωμών εντός πέντε εργάσιμων ημερών από την ημερομηνία χρέωσης του ποσού στο ΕΓΤΑΑ.

δ) Ο ΟΠΕΚΕΠΕ θεσπίζει όλες τις απαραίτητες διαδικασίες προκειμένου να διασφαλίζει ότι οι πληρωμές διενεργούνται στο ακέραιο και αποκλειστικά στον τραπεζικό λογαριασμό είτε του αιτούντος είτε του εντολοδόχου του. Κατά τα λοιπά οι διατάξεις του άρθρου 13  του παρόντος νόμου εφαρμόζονται αναλόγως για όλες τις πράξεις που συγχρηματοδοτούνται από το ΠΑΑ και το Επιχειρησιακό Πρόγραμμα Αλιείας .

2. Οι διατάξεις των άρθρων 5 και 17  του παρόντος νόμου εφαρμόζονται αναλόγως για τις ειδικές υπηρεσίες του Π.Α.Α. και του Επιχειρησιακού Προγράμματος Αλιείας

3. Με αποφάσεις του Υπουργού Αγροτικής Ανάπτυξης & Τροφίμων εξειδικεύονται οι ειδικότεροι όροι και ρυθμίσεις που αφορούν τη διαχείριση, τον έλεγχο και την υλοποίηση του ΠΑΑ και του Επιχειρησιακού Προγράμματος Αλιείας.

4.  «Ο Διοικητικός Τομέας Προγραμματισμού και Εφαρμογών του Γ΄ Κοινοτικού Πλαισίου Στήριξης που συστήθηκε στο Υπουργείο Αγροτικής Ανάπτυξης και Τροφίμων με την ΚΥΑ των Υπουργών Οικονομικών – Εσωτερικών, Δημόσιας Διοίκησης και Αποκέντρωσης – Γεωργίας, αριθ. πρωτ. 399570/10.01.2001 (ΦΕΚ 1363/2001 τ.Β΄) όπως συμπληρώθηκε με τις αριθ. πρωτ. 229920/20.02.2002 (ΦΕΚ 233/2002 τ.Β΄) και 222822/22.04.2003 (ΦΕΚ 592/14.05.2003 όμοιες, μετονομάζεται σε Διοικητικό Τομέα Κοινοτικών Πόρων και Υποδομών.

